
ÎN LOC DE PREFAŢĂ 


Să-ţi descrii viaţa, să o cuprinzi între coperţile unei cărți 
aflată la îndemâna tuturor, e ca şi cum ţi-ai etala-o în vitrina lumii 
unde poate fi privită din toate unghiurile posibile, cu sau fără interes, 
cu simpatie ori cu indiferență. 

Sigur, este o încercare curajoasă şi riscantă pentru că nu poţi 
să prevezi cum vor primi cititorii oferta ta, în ce măsură vor aproba 
sau nu demersul tău, dacă îi va interesa sau nu. 

Am adunat frânturi de amintiri, răzlețite prin cotloanele 
memoriei, am descoperit cioburi răvăşite de gânduri pe care le-am 
reconstituit cu răbdarea şi priceperea arheologului, am căutat 
rămăşiţe palide de trăiri sufleteşti pe care le-am curăţat de rugina 
timpului şi le-am inserat pe toate în paginile prezentului volum. 

Vâslaş în luntrea vieţii este o carte de memorialistică ce 
înmănunchează secvenţe din universul copilăriei şi adolescenței, 
evenimente, fapte şi întâmplări din anii petrecuți în familia de 
proveniență, din ucenicia şcolară cu aspecte semnificative selectate 
de pe tot parcursul ei, momente vizând consacrarea în activitatea 
didactică, transformată într-un ideal de viață şi de muncă, date 
privind constituirea propriei familii cu traseul şi tragismul ei. 

Cititorii îşi vor da seama că volumul Vâslaş în luntrea vieţii 
nu este şi nu s-a vrut a fi un curriculum vitae ci o retrospectivă 
secvențială a unei zbuciumate şi împovărate vieți, încorporată în 
comunitatea rurală de origine, în marea familie a colectivității şcolare 
de la Şendriceni şi din timpul studiilor universitare, în localităţile în 
care am trăit şi am muncit. Nu lipsesc nici trimiterile tangențiale la 


evenimentele politice, economice, sociale şi culturale care s-au 
petrecut în perioada de referință, cu implicaţiile lor asupra vieții şi 
activității autorului. 

Asemuindu-mi existența pământeană cu cea a unui vâslaş în 
uriaşa luntre a vieţii, am ajuns la acest titlu metaforic nu pentru a 
epata, ci pentru a sugera cititorilor imaginea vieții unui luptător care, 
în cele trei sferturi de veac de viață s-a zbătut pentru un trai onest, a 
muncit cu osârdie, şi-a respectat şi ocrotit familia şi a depăşit anevoie 
grelele încercări la care l-a supus destinul. 

O parte a prezentului volum este rezervată prezentării creației 
ştiinţifice şi literare, inclusiv a ecourilor şi semnalelor editoriale 
apărute în presă. Ultima diviziune a cărții — Addenda — însumează 
textele scrise în timpul ce s-a scurs de la apariția volumului 
precedent, Lumina educaţiei, 2005. 

Se ştie că cea mai mare mulțumire a oricărui autor de carte 
este ca aceasta să ajungă la cât mai mulți cititori, să le suscite 
interesul şi să-i înțeleagă mesajul. Prin volumul Vâs/aş în luntrea 
vieții încerc să le induc cititorilor ideea că întreaga viaţă a omului 
este o bătălie neîntreruptă cu valurile vieții, bătălie din care ies 
victorioşi numai cei ce reuşesc să-şi biruie propriile slăbiciuni, cei 
care perseverează cu tenacitate pentru înfăptuirea idealurilor ce şi 
le-au propus. 


AUTORUL 


Palide şi îndepărtate aduceri aminte 
Veniti, veniți pe aripi de timp 

Şi aduceţi-mi copilăria şi adolescenţa 
De care mi-e dor, mi-e tare dor! 
Din frânturile de viață adunate, 
Refac miraculosul univers 

Al vârstei inocente şi naive 

Ce se pierde în neguri de vremi. 
Veniţi, veniți dragi amintiri, 
Gingaşe şi firave flori de timp, 

Cu corolele din decenii şi ani 
Încărcate cu bucurii şi tristeţi! 
Răzleţite prin ungherele minții, 
V-am adunat ca pe scumpe odoare 
Ca să vă aşez în file de carte 

Şi să deveniți nemuritoare. 


FIU AL PLAIURILOR BOTOŞÂNENE 


Am văzut lumina zilei la finele celui de-al treilea deceniu al 
secolului trecut, într-o zi din zodia capricornului, în preziua Ajunului 
de Crăciun şi în apropierea Anului Nou 1930, când creştinii de rit 
ortodox sărbătoresc trecerea în noul an şi îl prăznuiesc pe Sfântul 
Vasile cel Mare. Acesta a fost şi motivul pentru care mi s-a dat 
numele acestui sfânt, după obiceiul statornicit în lumea satului ca 
pruncul nou-născut să fie botezat cu numele sfintei sau sfântului ce a 
fost sau urmează să fie sărbătorit. 

Dorobanţi se numeşte satul meu de obârşie, aparținător 
comunei Nicşeni din județul Botoşani. Aflat la 17 km la nord de 
Botoşani, satul Dorobanţi era alcătuit din aproximativ 300 de 
gospodării cu peste 1300 de suflete şi este situat pe drumul judeţean 
care leagă oraşul Botoşani de gara Vorniceni. Despre gara Vorniceni 
de pe linia ferată Iaşi-Dorohoi se poate vorbi doar la timpul trecut. 
Frumoasa şi impunătoarea clădire şi anexele care o însoțeau au fost 
transformate în ruine iar stația a devenit haltă de unde nu se pot 
procura nici măcar legitimațiile de călătorie. 

Dorobanţii, sat de oameni harnici şi gospodari, cei mai mulți 
împroprietăriți în urma celor două conflagrații mondiale, a fost 
întemeiat pe la 1879 pe un platou de pe moşia Nicşeni în partea 
nordică a acesteia. Uliţele drepte şi largi traversează aşezarea de la 
sud spre nord şi de la est spre vest după un plan cadastral bine gândit 
caracteristic localităților relativ noi. În anul 2004 urma să se 
sărbătorească 125 de ani de la înfiinţare, manifestare care nu a mai 
avut loc. 

Familia în sânul căreia m-am născut era numeroasă, eu fiind 
al doisprezecelea născut şi al nouălea dintre copiii aflați în viață. 
Numărul mare de copii nu speria pe nimeni pentru că, cu mici 


excepţii, în toate casele sătenilor creşteau mulți copii, câți da 
Dumnezeu. Era chiar un criteriu de vrednicie şi un motiv de mândrie 
să ai o familie mare. 

Copiii se creşteau unii pe alții, participau de timpuriu la 
treburile din gospodărie şi la muncile câmpului, se inițiau în 
activitățile casnice prin participarea directă la ele, se pregăteau pentru 
a deveni, la rândul lor, buni şi pricepuţi gospodari la casele lor. 

Băieţii erau deprinşi cu îngrijirea animalelor — aplicare a 
înțelepciunii zicalei „Cu vitele se scoate sărăcia din casă” —, se 
inițiau în folosirea uneltelor pentru lucrul pământului spre a-i smulge 
cât mai multe roade, în sădirea şi îngrijirea pomilor şi a viței de 
vie etc. 

Fetele învățau treburile casnice: pregătitul mâncării, torsul, 
țesutul în stative, cusutul, alesul covoarelor în război, spălatul şi 
zolitul rufelor, albitul pânzei de bumbac, in şi cânepă prin ghilire. 
Pentru cei ce nu ştiu, ghilirea consta în albirea pânzei. În zilele 
însorite şi călduroase de vară pânza era dată prin apa încălzită la 
soare într-o albie, apoi întinsă pe o porțiune curată de iarbă, nu prea 
înaltă, să se usuce. Procedeul se repeta până ce pânza devenea de un 
alb strălucitor. 

În felul acesta ţăranii îşi învățau copiii să muncească, să fie 
harnici, cinstiți, economi şi ataşați familiei şi pământului care îi 
hrănea. Pa baza învățămintelor dobândite de la înaintaşi şi a bunului 
simț pedagogic ei intuiau că nimeni nu se naşte harnic sau leneş, 
cinstit sau necinstit, că aceste trăsături se dobândesc, se învaţă. 

Părinții mei, Mihai şi Soltana Fetescu, lipsiţi de binefacerile 
ştiinţei de carte, erau harnici, devotați până la sacrificiu familiei, 
corecți şi înţelepţi. Împovăraţi de grijile şi răspunderile față de cei 9 
copii, trudeau din zori şi până târziu după lăsarea întunericului pentru 
a asigura hrana, îmbrăcămintea şi toate cele necesare unei familii 
numeroase, având ca sursă de venit doar roadele puținului pământ şi 
creşterea animalelor. 

Cuminţenia, munca, chibzuința, cinstea şi îngăduința erau 
valorile morale care dominau viaţa noastră de familie. Din cotloanele 
memoriei îmi apare o întâmplare ce pare minoră dar cu o profundă 
semnificaţie etică. Având căruță cu cai, totdeauna frumoşi şi 
sprinteni la trap, tata era solicitat uneori să ducă la Botoşani cadre 
didactice sau alte persoane care nu dispuneau de un mijloc de 
transport. Odată, o apreciată şi stimată dăscăliță, doamna lanovici, a 
apelat la tata să o ducă la Botoşani fiind chemată la mai marii 
învățământului de atunci. La întoarcere doamna a constatat că nu mai 
avea pe deget inelul de aur pe care îl purta numai în anumite ocazii. 
Nedându-şi seama când şi unde l-a pierdut şi-a luat gândul de la el. 
Mari i-au fost însă surpriza şi bucuria când, a doua sau a treia zi, tata 
i-a bătut la uşă şi i-a înmânat bijuteria pierdută. Făcând ordine în 
căruță a descoperit, în mod miraculos, minuscula şi preţioasa 
podoabă pe care i-a restituit-o păgubaşei. 

Cinstea, corectitudinea, respectul față de proprietatea altuia 
erau însuşirile ce caracterizau pe membrii comunităţii rurale în care 
am crescut. Printre şi peste ogoarele cu diferite culturi se creau cărări 
intens circulate dar nimeni nu îndrăznea să rupă un ştiulete de 
porumb, o pălărie de floarea soarelui, să smulgă o sfeclă sau să sape 
cuib de cartofi. 


In relațiile cu noi, copiii, părinţii nu foloseau niciodată 
cuvinte sau expresii nepotrivite ori jignitoare. Mustrările şi chiar 

corecțiile fizice care se impuneau uneori erau făcute cu un ton scăzut 
şi hotărât, fără stridenţe care să le facă publice. Neajunsurile şi 
neînțelegerile ce apăreau inevitabil în familiile cu mulți copii erau 
rezolvate într-un mod pedagogic, fără accente puternice, zgomotoase. 

Pentru felul în care părinţii mei şi-au închinat viața creşterii şi 
educării celor nouă copii, pentru munca neprecupețită depusă în 
scopul înzestrării şi aşezării acestora la casele lor, pentru 
înțelepciunea, credința şi puritatea morală pe care le-au dovedit de-a 
lungul întregii vieţi, ei rămân în sufletul meu icoane vii în faţa cărora 
mă închin cu pioşenie. 


Fiind mezinul familiei şi neavând frați apropiați de vârsta 
mea, jocurile copilăriei şi treburile gospodăreşti mi le-am însuşit de 
la cele două surori mai mari ca mine cu doi şi, respectiv, patru ani, 
Milia şi Ileana. Cu ele mă jucam, tăiam şi coseam cordele pentru 
toale, torceam buci, depănam ghemele cu tort de cânepă, in sau lână 
pentru a le face scule, transformam lâna în păpuşi pentru alesul 
covoarelor, făceam ţevi pentru țesutul în stative, mă amestecam în 
treburile celor mari, stingherindu-i de cele mai multe ori. 

Pe la vârsta de cinci-şase ani eram atât de captivat de torsul 
bucilor, încât mă apucam de această treabă şi în zilele de sărbătoare. 
Aşa s-a întâmplat într-o zi de Ovidenie. În după-amiaza acelei zile, 
plictisindu-mă, mi-am pus furca în brâu şi am început să torc de zor. 
Când mi s-a atras atenţia că e păcat să lucrez în zi de sărbătoare, am 
răspuns: dar ce, toată ziua-i Ovidenie? Acest răspuns tipic pentru 
naivitatea infantilă a intrat în zestrea folclorică a familiei şi era 
folosit în momentele când deveneam ţinta glumelor acide ale fraţilor 
mei. 

Fiind mulți copii, între frații cu vârste apropiate se stabileau 
relații şi afinități de prietenie, de joacă şi de şotii. Se apărau şi se 
pârau reciproc în funcţie de situaţii şi de stările emoţionale de 
moment, se certau şi se împăcau intempestiv. O astfel de relație era 
între fratele Ion şi sora Hareta, care semănau la înfăţişare, ambii 
având trăsături frumoase şi existând o mică diferență de vârstă între 
ei. 

Se obişnuia ca la sărbătorile de Crăciun, de Paşte ori cu alte 
prilejuri, familii înrudite sau prietene să meargă în vizită unele la 
altele, să organizeze ospeţe şi petreceri prelungite, păstrând tradițiile 
înaintaşilor. Oaspeţii aduceau pentru copiii gazdelor mici daruri 
constând din bomboane, acadele, covrigi, pişcoturi sau le dădeau câte 
un bănuţ pentru a-şi cumpăra ei ce doresc. Hareta, fiind mai mică, era 
servită prima şi niciodată nu uita şi nu ezita să spună celui ce oferea 
darurile: „dă-i şi lu” Ion”. Această grijă a ei nu cred că izvora din 
altruism, care nu este caracteristic copiilor, ci mai curând dintr-un 
calcul egoist de a nu împărți cu altcineva ceea ce primea. 

Păstrez în memorie un alt episod. Aveam şapte sau opt ani. 
Familia se mai micşorase prin aşezarea la casele lor a uneia dintre 
surori, Maria, şi a fratelui Costache. Ion, fratele despre care am 
pomenit mai sus plecase copil de trupă la Bucureşti, iar Aglaia era 
învățătoare în județul Hotin. Acolo îşi făcea stagiul obligatoriu în 
Basarabia, după regulile de atunci. Cu toate acestea, dificultățile 
materiale ale familiei continuau să persiste. Banii se făceau greu. 
Cerealele erau ieftine, la fel şi animalele care erau crescute pentru 
vânzare. Puţinii bani obţinuţi din vânzare produselor erau legaţi cu 
şapte noduri şi cheltuiţi cu mare chibzuială, cu zgârcenie chiar. 

Într-o iarnă bogată în nămeţi şi cu geruri aspre, cum erau 
iernile în acele timpuri, am umblat, ca şi în alţi ani, cu colinda de 
Crăciun şi cu uratul şi semănatul de Anul Nou. Pe lângă colaci, nuci 
şi mere am câştigat şi câţiva bănuţi, cred că vreo patru-cinci lei. 

Când înainte de Sfântul loan s-a convenit în cadrul unui sfat 
de familie să i se trimită fratelui Ion o sumă de 25 sau 30 de lei, care, 
cum am mai spus, era copil de trupă la muzica reprezentativă a 
armatei, m-am oferit să contribui şi eu cu mica mea avere bănească la 
suma ce urma să fie expediată la Bucureşti, pretinzând ca gestul meu 
să fie menţionat expres în scrisoarea ce însoțea mandatul poştal. Cred 
că sora Ileana era responsabilă cu corespondenţa, ea fiind o fată 
isteaţă şi cu o caligrafie mai bună. Nu-mi mai aduc aminte în ce fel a 
fost formulată în scrisoare donația mea, dar ştiu că am aşteptat cu 
nerăbdare răspunsul pentru a afla cum a fost primit darul meu. 

Tendinţa de a imita pe adulţi se manifestă intens la copii. În 
treburile gospodăreşti sau la muncile câmpului, părinții şi ceilalți 
frați se zgâriau sau se tăiau la mâini fiind nevoiţi să poarte bandaje la 
rănile căpătate. Eu aveam trei sau patru ani şi doream să fiu şi eu cu 
degetele bandajate. Fiind cel mai mic mă bucuram de atenția 
părinților şi a fraților. Tata, care nu-şi vedea capul de treburi, a rupt o 
cordică dintr-o cârpă şi mi-a înfăşurat un deget. Acum, fiind şi eu la 
fel cu ceilalți, eram mulțumit. Deh, minte şi moft de copil alintat! 


În lunile friguroase de toamnă târzie şi de iarnă geroasă, 
locuiam şi dormeam toți membrii familiei într-o odaie neîncăpătoare, 
în care o bună parte din spaţiu era ocupată de soba cu plită la care se 
prepara mâncarea, de cuptorul voluminos, de cele două paturi făcute 
din câteva scânduri fixate pe patru pari bătuţi în pământ şi de o laiță 
construită după aceeaşi tehnologie, aşezată sub cele două gemuleţe 
dinspre răsărit. Aşternută cu un ţolinc, laiţa servea pentru a se aşeza 
persoanele care veneau în vizită, ca şi pentru a se odihni şi încălzi 
tata şi frații după ce trebăluiau prin curte şi îngrijeau de animale. 
Intrau în casă cu promoroacă pe căciuli şi mustăţi, cu obrajii 
învinețiți de ger şi cu mănuşile îngheţate. 

Se întâmpla adeseori ca în această cameră supraaglomerată să 
mai fie aduşi la căldură un miel, venit pe lume mai devreme, sau un 
vițel fătat în plină iarnă. Nu mai pun la socoteală prezenţa a una sau 
două pisici, care zgribulite de frig stând la pândă după şoareci sau 
vrăbii, se strecurau în casă sub paturi de unde cu greu mai puteau fi 
scoase. Spre sfârşitul iernii, sub paturi erau adăpostite şi una sau 
două coşărci cu cloştile puse la clocit şi tot acolo puişorii îşi 
petreceau primele zile şi chiar săptămâni de viaţă. 

Noi, copiii, lipsiți de încălțări potrivite anotimpului rece, ne 
petreceam vremea în casă, pe cuptor şi pe paturi, cu o îmbrăcăminte 
sumară şi uzată şi priveam cu jind la zăpada care se aduna în suluri 
pe la dosuri şi în ogradă. Nu pierdeam nici un prilej de-a ne strecura 
afară şi a trage o raită de câteva minute, cu picioarele goale, prin 
zăpada pufoasă care ne ajungea până la genunchi. De cele mai multe 
ori aceste escapade erau urmate de guturai şi tuse, fără ca cineva să 
intre în panică. Dacă tusea persista se aplica bolnavului o prişniță de 

mămăligă fierbinte pe piept şi îşi ținea picioarele într-o baie fierbinte 
cu sare. După însănătoşire isprava se repeta pentru că tentația de a 
veni în contact direct cu zăpada era irezistibilă. 

Fiind nevoiţi să stăm mult timp în casă, într-un spaţiu mic şi 
aglomerat, între noi, copiii, se iscau dese neînțelegeri şi mici 
conflicte care erau iute aplanate de intervenţia mamei care torcea la 
lumina geamului dinspre stradă şi avea întotdeauna la îndemână o 
nuia cu puteri miraculoase în restabilirea liniştii şi bunei înţelegeri. 
Când Ileana, care era mai supărăcioasă, se simţea nedreptățită de 
tratamentul aplicat, în semn de protest se băga sub pat şi numai tata 
cu vorba sa bună şi blândă o determina să iasă la lumină şi să 
mănânce alături de ceilalți. 

Masa la care mâncam era făcută din scânduri de brad geluite, 
avea formă dreptunghiulară şi patru picioare scurte de circa 60 cm, 
fixate între ele cu șipci în partea de jos pentru a-i da stabilitate. Ne 
adunam în jurul ei fiecare la locul lui prestabilit, aşezaţi pe scăunele 
joase făcute din lemn cioplit, cu trei sau patru picioare, dar trainice. 
Mămăliga mare şi aurie era răsturnată pe un fund folosit numai în 
acest scop şi după ce era tăiată cu sfoara în mai multe hrinci 
aproximativ egale, acestea erau aşezate în fața fiecăruia dintre noi. Pe 
mijlocul mesei tronau două străchinoaie în care era pusă mâncarea. 
Cu linguri grosolane de lemn, despre care se spunea că strâmbă gura 
(fiind mari) dar îndreaptă fața (pentru că aveai spor la mâncat cu 
ele), ciorba, fasolele, varza, tocănița, laptele, păstăile sau cartofii 
dispăreau într-o clipită din străchini care trebuiau umplute din nou. 
Resturile de mâncare şi de mămăligă erau date la pisică, la câine şi la 
păsări. În gospodăria în care am crescut nimic nu era de prisos, nimic 
nu se irosea. 

După ce isprăveam de mâncat, masa bine ştearsă era dusă în 
tindă la locul ei, de către noi copiii pe rând, transformând această 
însărcinare într-o formă de distracție. Mă aplecam, intram sub masă 
şi cu ea în spinare mergeam până în fundul tinzii pufăind ca 
locomotiva. Acolo o aşezam cu fața lipită de perete ca să nu o lingă 
câinii. 

Proviziile pentru iarnă reprezentau o grijă de căpătâi a 
părinților şi în primul rând, asigurarea mămăligii care era alimentul 

de bază. Ştiuleţii de porumb erau transformați în grăunţe printr-un 
procedeu ingenios şi simplu. Aşezaţi într-un strat nu prea gros pe o 
leasă făcută din nuiele, erau loviți puternic cu un ciatlău până ce 
boabele se desprindeau de pe ciocălăi şi se strecurau dedesubt printre 
intervalele dintre nuiele. Erau apoi vânturate de pleavă, puse în saci 
şi duse la moară pentru a face făină. Cartofii pentru consum erau 
păstraţi în zămnic şi tot acolo se aflau butoaiele cu varză, cu 
murături, putina cu brânză, sfecla roşie, rădăcinile de morcov şi de 
pătrunjel. Bidoanele cu oloi, fasolele, mazărea, bobul, toate erau 
păstrate în încăperea de deasupra zămnicului. 

Hrana familiei era îmbunătățită şi diversificată cu laptele şi 
derivatele lui care nu lipseau în nici un anotimp, cu carne de pasăre şi 
ouă, cu carnea de la porcul tăiat în preajma Crăciunului şi cu mieii 
sacrificați pentru pielicele. 

Iarna era şi anotimpul în care noi, copiii, ne delectam între 
mese cu cucoşi (floricele), cu felii de cartofi coapte pe plită, cu 
bostan fiert sau copt în rolă, cu seminţe de bostan şi floarea soarelui 
prăjite pe plită. 


Împlinirile şi neajunsurile, bucuriile şi întristările, traiul mai 
îmbelşugat sau mai împovărat de lipsuri, viața afectivă mai săracă 
sau mai bogată din anii copilăriei, toate sunt filtrate prin păienjenişul 
anilor, astfel că la maturitate şi până la sfârşitul vieţii copilăria 
rămâne cel mai prețios lucru pe care l-am avut (...) şi care-i pierdut 
pentru totdeauna. (R. Boylesve) iar amintirile ei singurul rai de unde 
nu putem fi izgoniți (Jean Paul). 

PRIMII PAŞI PE FASCINANTUL DRUM AL 
CUNOAŞTERII 


Când a venit vremea să merg la şcoală am fost îmbrăcat cu 
cămăşuţă de in şi cu izmene din pânză de cânepă, încins pe mijloc cu 
o cureluşă de care eram foarte mândru, descult, cu picioarele bine 
spălate dar cu multe urme de zgârieturi şi înțepături, cu tăşcuţa 
confecționată din macat pentru traiste, prinsă în bandulieră, cu 
sufletul inundat de emoţii, împreună cu copiii de seama mea am 
pornit sfios spre şcoală. 

Era miez de septembrie, anul 1936. Sala de clasă în care am 
fost introduşi cei aproape 30 de şcolari începători, dezorientaţi şi 
speriaţi, era o încăpere mare şi înaltă, cu ferestre largi prin care 
pătrundeau nestingherite razele soarelui tomnatic şi ciripitul 
vrăbiuţelor gureşe care îşi aflaseră loc de gâlceavă în arborii ce 
străjuiau şcoala. 

Băncile lungi cu câte cinci locuri fiecare erau dispuse pe două 
rânduri. Pe rândul dinspre sobă au fost aşezate fetele iar pe rândul 
dinspre geamuri, băieții. Aceasta nu însemna că o astfel de separare 
înlătura şi veşnicele conflicte şi acuzaţii reciproce dintre cele două 
tabere. 

Băncile vechi şi scrijelite, purtând numeroase urme ale 
seriilor de copiii ce le-au utilizat, erau dezbinate de la încheieturi 
datorită folosirii îndelungate şi multiplelor mutări când se făcea 
curăţenie, scârțâiau şi se mişcau la cea mai mică foială a ocupanților. 
Acest fapt genera nemulțumiri şi conflicte între copii, mai ales când 
ne străduiam să scriem bastonaşe, cârlige, undiţe, ovale şi zale. 

Am învăţat să scriu pe plăcuţă de ardezie, care avea marele 
dezavantaj că temele se ştergeau când, în drumul spre şcoală sau la 

întoarcerea spre casă ne hârjoneam şi transformam taşca în armă de 
luptă. Dacă încăierările între grupurile de deleni şi văleni luau 
proporții, plăcuţa se crăpa sau, şi mai grav, se spărgea şi nu mai 
putea fi utilizată. 

Când am trecut la scrierea cu condei şi peniță au apărut alte 
neajunsuri. Din cauza apăsării prea mari, a stângăciei specifice 
începătorilor, a înmuierii violente în călimară, vârful peniţei se 
deforma împroşcând apoi cerneala şi făcând pete numite de noi 
purceluşi. Pentru această faptă învățătorul umbla pe la perciunii şi 
urechile vinovaţilor. 

Când a venit frigul au început şi problemele grave ale 
încălzirii sălii de clasă. O singură sobă veche şi şubredă nu reuşea să 
asigure confortul termic necesar activității de învăţare. S-a întâmplat 
ca într-un mijloc de iarnă, cred că eram prin clasa a treia, şcoala să 
rămână fără lemne de foc. În această situaţie limită învățătorul nostru 
a recurs la un artificiu. Copiii erau programaţi să facă de serviciu câte 
doi în fiecare zi şi, când le venea rândul, aduceau de acasă câte un 
braț de lemne, aprindeau focul la ora şase astfel ca la ora opt când 
începeau lecțiile în clasă să fie cald. Era un fel de a spune cald. O 
sală de clasă foarte mare şi foarte înaltă, cu o sobă beteagă nu putea 
fi încălzită cu te miri ce. Trăgeam băncile cât mai aproape de sobă, 
rămâneam îmbrăcaţi cu hainele groase, cu mănuşile pe mâini şi cu 
căciulile pe cap şi făceam lecţiile aşa cum se putea. 

Făceam parte dintre şcolarii cuminţi şi silitori la învățătură. 
Eram apreciat pentru atenția pe care o manifestam în timpul lecţiilor, 
pentru răspunsurile bune pe care le dădeam şi adeseori eram lăudat 
de învăţători. Spun învăţători pentru că în cei şase ani cât am învăţat 
la şcoala din sat (patru clase primare şi două complementare) am 
trecut prin mâinile mai multor dascăli, care erau în activitate la 
vremea aceea. 

Cu mintea de copil de atunci îmi dădeam seama cât de diferite 
erau firile şi stilurile de muncă ale celor care ne învățau. Unii erau 
răbdători şi înţelegători cu copiii care pricepeau mai greu şi înaintau 
lent în asimilarea cunoştinţelor. Pe aceştia îi ajutau să progreseze în 
ritmul şi după puterile lor. Alţii erau irascibili peste măsură, țipau şi 
îi bruscau verbal şi fizic pe bieţii copii, care nu aveau nici o vină că 

erau mai înceți şi mai puţin dotați pentru carte. Lipsiţi de capacitate 
empatică, recurgeau frecvent la pedepse fizice lovindu-i cu palma 
peste față, trăgându-i de urechi sau aplicându-le cu varga ori cu rigla 
lovituri la palmele lor firave. 

Ca psihopedagog cred că asemenea persoane nu au ce căuta 
în sfera activităţii educative. Calmul, răbdarea, capacitatea de a 
înțelege mintea şi inima de copil, strădania necontenită de a te face 
înțeles prin explicaţii suficiente şi clare, stăpânirea şi utilizarea 
arsenalului metodic şi pedagogic potrivit vârstei şi nivelului de 
dezvoltare la care se află copiii, toate acestea şi multe altele sunt 
calitățile necesare unui dascăl cu chemare pentru această profesie. 

Despre condiţiile în care îmi scriam temele am mai pomenit 
în cărțile mele. Şi pentru că evocările respective pun în lumină 
aspecte semnificative ale devenirii mele ca intelectual şi condeier, 
revin asupra unora dintre ele... 

O lampă cu petrol de cinci focuri, cu sticla pe jumătate 
afumată, pâlpâia gata, gata să-şi dea duhul. În odaia joasă, 
neîncăpătoare, toate cele opt persoane care alcătuiau la acea dată 
familia se adunaseră la căldură şi, aşteptând să-şi potolească foamea, 
mai schimbau o vorbă şi puneau la cale treburile pentru a doua zi. 

Mie, prâslea al familiei, timpul dintre întoarcerea de la şcoală 
şi înserare nu-mi ajunsese pentru tras cu sania şi pentru joacă iar 
temele rămăseseră nefăcute. Eram în clasa I şi aveam de transcris un 
text dintr-o lecţie al cărei titlu nu mi-l mai amintesc. La lumina 
chioară a lămpii, pe un capăt de laiță şi stând în genunchi, stingherit 
şi de umbrele proiectate de persoanele care erau aşezate pe direcția 
lămpii, m-am apucat de scris. Când am ajuns la propoziția „Moşul 
era mai țanţoş ca un cocog”, am scris cuvintele mai şi fanțoş legate 
între ele. Dându-mi seama de greşeala făcută am exclamat: vai, am 
legat pe mai cu fanțoş! Sora mai mare, Hareta, care se afla lângă 
mine cu o foarfecă în mână a intervenit prompt: „lasă că le dezleg eu, 
cu forfeca!” Toţi cei de față s-au distrat pe seama episodului 
respectiv, episod care a intrat şi s-a păstrat multă vreme în suita de 
întâmplări hazlii ale familiei. 

În gospodăriile cu mijloace de trai puţine şi cu mulţi copii 
şcolari, care învățau unii dimineaţa iar alții după amiaza, erau purtate 

în multe cazuri, aceleaşi obiecte de îmbrăcăminte şi aceleaşi încălțări. 
Copiii ce mergeau la şcoală dimineaţa erau nevoiţi să ajungă acasă 
cât mai repede pentru ca fraţii lor să nu întârzie la orele de după 
amiază. 

Nici copiii din familia mea nu au fost scutiți de asemenea 
practici. Ca aproape toţi copiii din clasa mea mergeam la şcoală 
desculț primăvara şi toamna până dădea înghețul, după care încălțam 
opincile confecționate din piele de porc. Răzbate din pâcla anilor 
care au trecut o întâmplare ce merită să fie evocată. 


ae, > A 
Pe treptele şcolii primare din Dorobanţi, după o serbare. 
În mijloc învățătorii Ecaterina şi Ion Iliescu 


Cred că eram prin clasa a doua sau a treia când, într-o zi, un 
coleg pe nume Iluță Cotruţă (Dumnezeu să-l odihnească) a venit la 
şcoală încălţat cu nişte ghete destul de arătoase deşi nu erau noi. Se 
fălea cu ele şi nu se mai trăgea pe derdeluş ca să nu le strice. Ne-a 
spus că tatăl lui le-a cumpărat din piaţa de vechituri de la Botoşani cu 
28 de lei. Din ziua aceea i-am tot rugat pe părinții mei să-mi cumpere 
şi mie o pereche de ghete. După câtva timp am devenit posesorul 
primelor ghete din viaţa mea, cumpărate de la un telal din târg. Era 

primul semn de domnie, pentru că pe atunci în sat purtau asemenea 
încălțări numai domnii: preotul, învățătorii, primarul, notarul, boierul 
şi alți câţiva, precum şi odraslele lor. Dar de acele ghete nu m-am 
putut bucura pe deplin, fiind nevoit să le folosesc împreună cu sora 
Milia, care mergea la şcoală după amiaza. 

Chiar în aceste condiții grele, toţi fraţii şi surorile mele au 
frecventat şcoala, au învăţat după puterile lor şi au devenit oameni 
gospodari la casele lor. Doar doi dintre cei nouă copii au reuşit să 
depăşească nivelul învățământului elementar. Sora Aglaia a absolvit 
cursurile Şcolii Normale de fete din Botoşani şi a profesat ca 
învățătoare mai mult de 30 de ani. Al doilea fiind cel ce scrie aceste 
rânduri care, după absolvirea Facultăţii de Filozofie — secția 
Pedagogie a Universităţii Bucureşti, a slujit ca profesor şcoala 
românească aproape 42 de ani. 

Accesul în şcolile secundare al fiilor de țărani nu era la 
îndemâna oricărui copil ce şi-ar fi dorit să învețe mai mult. 
Susținerea lui la liceu reprezenta un efort material ce depăşea 
posibilitățile sătenilor împovăraţi de dări şi de o droaie de copil. 

Frecventarea şcolii primare era obligatorie şi după câte îmi 
amintesc nu prea rămâneau copii în afara ei. Pe durata vacanţelor 
şcolare, dar şi în jumătăţile de zi de după orele de curs, participam 
alături de ceilalți membri ai familiei la treburile gospodăreşti, la 
muncile câmpului şi la păscutul animalelor. Aflat cu vaca sau cu 
cârlanii la păscut, în fierbințeala zilelor de vară mă bălăceam cu 
băieții de seama mea în râmnicul lui Stredie din lticaş. Stredie era 
stăpânul terenului pe care se afla băltoaca, iar lticaş era numele 
tarlalei în care şi părinții mei aveau două dârjunci de pământ. 

Râmnicul despre care vorbesc era un bulhac de câteva zeci de 
metri pătraţi în care creşteau de-a valma stuful, pipirigul, papura, 
lintița, mătasea broaştei şi în care vieţuia un număr impresionant de 
broaşte şi codaţi, de care noi nu ne sinchiseam. 

În partea cea mai adâncă a râmnicului apa ne ajungea până la 
bărbie şi se tulbura îndată ce noi, băieţii, intrați în mâlul de pe fund 
până la genunchi, începeam hârjoneala, înotam pe sub apă, ne 
scufundam, săream de pe mal în fel şi chip iar când încheiam scalda 
şi ieşeam la soare să ne uscăm eram mai murdari decât atunci când 

intram. În plus, aveam ochii înroşiţi de apa murdară şi picioarele 
acoperite de mâl până mai sus de glezne. Dar aceste neajunsuri nu 
contau. Eram bucuroşi că ne-am răcorit, că am mai deprins câte ceva 
din tehnica înotului şi a săritului în apă, că ne-am distrat, chiar dacă 
în acest timp animalele au pătruns pe proprietățile vecine şi au 
produs stricăciuni. 

De altfel, căldura verii nu ne afecta prea mult. Îmbrăcămintea 
lejeră, alcătuită din cămaşă şi izmene făcute din pânză de in sau de 
cânepă, ţesută în casă, încinşi la brâu cu o cureluşă sau o sfoară, ne 
proteja împotriva arşiţei iar pălăriuţa pleoştită ne ferea capetele de 
razele fierbinţi. 

Cureluşa sau sfoara cu care ne încingeam nu avea rol 
ornamental şi nici nu servea la susținerea izmenelor, care aveau un 
sistem de prindere pe cât de simplu, pe atât de eficient... Ea era 
folosită pentru a lipi cămaşa de corp spre a crea un fel de marsupiu 
sau sân, cum îi spuneam noi. În sân purtam cele câteva bețe de 
chibrituri şi o bucăţică de scăpărici pentru aprins focul, fructele pe 
care le adunam de pe marginea drumului,strugurii, nucile când 
începeau să li se întărească miezul, ştiuleții de porumb pentru copt, 
tăbuiaţa cu nasturi pentru diverse jocuri şi multe altele. 

Observi, stimate cititor, că nu pomenesc nimic despre 
încălțări. Acestea nu făceau parte din inventarul nostru vestimentar, 
pe întreaga durată a anotimpului cald. La muncile agricole, la 
păşunatul animalelor, la joacă şi la treburile gospodăreşti, copiii, 
tinerii şi chiar adulţii umblau desculț. 

Nici mâncarea pentru la câmp nu crea probleme prea 
complicate părinţilor. În trăistuţa de şcoală îmi punea mama o hrincă 
de mămăligă, un ou fiert sau un bot de brânză înfăşurat într-o frunză 
de bostan ori de hrean, la care alătura două trei cepe sau un castravete 
murat. În alte zile demâncarea se compunea dintr-o bucată de malai 
sau câteva turte din făină de grâu, coapte pe plită şi o sticluţă cu lapte 
care adesea se acrea sau se spărgea sticla. Apa rece şi limpede, băută 
prin sorbire direct din izvorul de sub deal încheia prânzul frugal, 
îmbucat la umbra unor tufari sau a unui mal de gârlă. 

La vremea chindiei, când în urma scaldei şi a jocurilor 
antrenante foamea ne dădea din nou târcoale, încercam să o amăgim 

cu porumbele sau cu aguridă, care ne făceau gura pungă şi ne 
strepezeau dinţii, fără să ne potolească foamea. 

Deşi ştiuleții de porumb nu aveau încă boabele în lapte, 
nerăbdători, noi îi coceam, mai mult pârpăliți şi afumaţi decât copți, 
înfulecam cu poftă boabele abia urzite, iar urmarea se vedea în scurtă 
vreme: alergările în viteză şi repetate la gârlă sau în lanul de porumb. 

Ne îndreptam spre casă cu animalele nu prea sătule când 
soarele trecea după dealul ce străjuia țarina, iar cerul se colora în 
tonuri violacee în urma lui. Înserarea şi umbrele fantomatice se 
instalau treptat peste câmp şi sat. 

În timpul verii era lesne de găsit un culcuş pentru odihna de 
noapte. Peste iarba deasă din livadă aşterneam un lăicer sau un tol 
mai gros, cu altul mai subțire mă înveleam şi, sub clarul de lună, în 
aerul răcoros şi parfumat, dormeam neîntors. Lătratul câinilor, 
zgomotul căruţelor care treceau pe drumul din apropiere şi al 
fructelor ce cădeau din pomi, cântatul cocoşilor alcătuiau fondul 
sonor care îmi însoțea somnul, fără să mă deranjeze. 

Trezirea în zorii zilei următoare, la apelurile repetate ale tatei, 
era lucrul cel mai greu, pentru că niciodată nu mă săturam de somn. 


Fiecare om poartă, în desaga sa cu amintiri, imagini neşterse 
despre jocurile din copilărie, care i-au încântat cei mai frumoşi ani ai 
vieții, chiar dacă împrejurările şi condițiile în care a trăit nu au fost 
dintre cele mai bune. Odată cu trecerea anilor, s-au estompat 
aspectele şi evenimentele neplăcute, au căpătat o tuşă de culoare mai 
vie împrejurările de viață faste, copilăria apărând, astfel, într-o nouă 
lumină, provocând trăiri afective nostalgice, fiind mereu evocată. 

Gama jocurilor noastre, ale copiilor de ţărani de acum o 
jumătate de veac şi mai bine, reflecta condițiile social-economice, 
nivelul de civilizație şi gradul de cultură ale sătenilor. Numărul 
Jocurilor şi varietatea lor erau foarte mari. Acestea se transmiteau de 
la o generație de copii la alta ca un fel de folclor ludic, specific zonei 
respective. 

Jocurile erau practicate în funcţie de anotimp, de vârsta 
copiilor, de sex şi de locul unde se aflau ei. Iarna, de exemplu, când 
ne petreceam cea mai mare parte a timpului pe lângă casă, ne băteam 

cu zăpadă, ne dădeam pe gheţuş, făceam oameni de zăpadă sau ne 
trăgeam cu sania. Cel mai bun loc pentru săniuş era panta din dealul 
de la Coroblea, unde se adunau toţi copiii din cotul nostru de sat cu 
săniile, unde se declanşa întrecerea şi se crea o hărmălaie de chiote, 
fluierături, strigăte şi hohote asurzitoare. 

Săniile zburau una după alta la vale iar noi, îmbătați de viteză 
şi de curentul de aer rece, trăiam intens bucuria momentului. Efortul 
şi transpirația provocate de urcarea la deal, erau neglijabile în 
comparaţie cu satisfacțiile oferite de coborâre, când sania prindea 
viteză ameţitoare, iar încălțările sufereau grave stricăciuni. 

Când mă săturam de dat cu sania, mă trăgeam cu schiurile, 
două doage de butoi prevăzute cu două curele din piele de la hăţuri, 
pe care le procuram cu mare greutate. Dacă vremea nu era bună 
pentru săniuş, ne jucam de-a ascunsa, folosind ca ascunzători 
stogurile de fân sau paie, glugile de strujeni, grajdul sau ocolul oilor. 

Cele mai antrenante şi mai plăcute jocuri erau cele organizate 
pe câmp, când mergeam cu animalele la păscut. Fascinaţi de 
frumuseţea jocurilor, animalele ori rămâneau flămânde, ori erau 
scăpate de sub supraveghere şi produceau pagube culturilor de lângă 
imaş. Şi într-un caz şi în celălalt primeam acasă ocară ori câteva 
codirişte la fund. Dar asta nu mai conta. A doua zi reluam săritul 
caprei, alergările, săriturile de pe loc şi cu elan, leapşa, ascunsa, 
turca, palanca ş.a. 

Jocurile care mi-au însoțit şi înfrumusețat copilăria nu 
presupuneau utilizarea unor jucării, ci doar obiecte aflate la 
îndemână, cărora le dădeam utilizări corespunzătoare dorințelor 
noastre: băţul şi mingea de cârpă folosite la oină, mingea din păr de 
cal folosită la fotbal, nasturii pe care îi subtilizam de la obiectele de 
îmbrăcăminte, arcul şi săgețile făcute din nuiele şi sfoară, doagele de 
la butoi pentru schiuri, două capace de la cutiile pentru cremă de 
ghete şi o bucată de aţă pentru telefon, zmeul pe care mi-l făceam 
singur ş.a. 

Importantă pentru noi, copiii, era nu frumuseţea obiectului, 
devenit jucărie, ci utilitatea lui. Un banal băț de corn sau de alun era 
şi instrument pentru mânat şi păzit vitele sau oile, şi armă de apărare 
împotriva câinilor, şi obiect îndemânos în practicarea unor jocuri: 

de-a untul, palanca, azvârlita, urca ş.a. Palanca era un joc ce consta 
în aruncarea bățului astfel ca el să sară dintr-un capăt în altul şi să 
ajungă cât mai departe. Pentru aceasta, trebuia să te prăbuşeşti cu 
burta pe pământ (aşa cum fac fotbaliştii noştri atunci când vor să 
păcălească vigilenţa arbitrului şi să obțină un penalti), şi să dai 
băţului un impuls cât mai mare. 

S-a emis părerea că jocurile de mişcare sunt agreate şi 
practicate cu precădere de copii pentru a-şi consuma surplusul de 
energie pe care îl au. În plus, acestea le oferă bucurii şi satisfacţii 
superioare jocurilor statice. Aşa este. 

Copiii trăiesc intens, cu întreaga ființă acțiunile şi cerințele 
jocului. Ei fac acest lucru cu toată seriozitatea şi energia de care sunt 
capabili. Numai oamenii mari se joacă cu intenția de a se distra — 
afirma cineva. 

Generaţia de copii şi tineri de astăzi beneficiază de jocuri şi 
Jucării rezultate ale uriaşelor progrese la care au ajuns electronica şi 
informatica, domenii față de care este irezistibil atrasă. Dar 
televizorul, calculatorul, internetul, telefonul mobil, jucăriile 
sofisticate informatizate, îi țintuiesc pe copii şi adolescenţi în spaţii 
închise, îi privează de binefacerile jocurilor în aer liber şi, ce e mai 
grav, îi îndepărtează de carte. Părinţii, bunicii, profesorii se plâng că 
tinerii şi copiii nu citesc, nu folosesc cartea — acest tezaur al 
cunoaşterii umane. 

Ei trebuie lămuriți şi convinşi că o cultură generală bogată şi 
solidă, atribut fundamental al omului modern civilizat şi cult, nu se 
poate forma doar prin intermediul mijloacelor electronicii şi 
informaticii, care nu sunt decât nişte auxiliare prețioase. Cartea, ca 
depozitar al cunoaşterii umane, al culturii universale, rămâne 
principala sursă pentru îmbogățirea minţii şi înnobilarea sufletului. 


Pe parcursul celor şase ani cât am fost elev la şcoala din sat, 
numărul membrilor familiei s-a micşorat de la an la an. S-au căsătorit 
surorile Hareta, Ileana şi Milia, rămânând la părinți doar eu şi cu 
fratele Petrea. Cei plecați la casele lor se adunau la casa părintească 
la sărbători sau la hram, prilejuri cu care se încingeau distracții pe 
cinste, cu mâncare şi băutură din belşug. 

Deşi le venea tot mai greu să facă față întâlnirilor de familie 
din cauza vârstei, părinţii îşi primeau bucuroşi copiii, ginerii şi 
nepoţii şi-i ospătau cu tot ce aveau mai bun. La o asemenea reuniune, 
la masa plină cu bucate tradiționale Hareta era îndemnată insistent de 
către unul dintre participanţi ca la friptura rumenă şi apetisantă făcută 
la cuptor să servească şi murături. Se răsfățau pe masă castraveți, 
pătlăgele, ardei cornul-caprei, harbuz cu miez de culoarea sângelui, 
murături care pe ea nu o ispiteau. După ce şi-a satisfăcut pofta cu o 
bucată respectabilă de carne a dat următoarea explicaţie: 

- Eu mănânc murături numai la cartofi şi fasole, ca să le 
împing pe gât. Friptura alunecă singură. 

Plecarea mea la Şcoala Normală nu era în intenţiile părinților 
în condițiile în care aveau fete de măritat şi băieți de însurat. Din 
cauza situației materiale precare, după absolvirea ciclului primar nici 
nu luau în calcul trimiterea mea la învățătură mai departe. Pe 
parcursul celor doi ani de curs complementar, cadrele didactice au 
solicitat tot mai insistent părinților mei să mă susţină în învățământul 
secundar, că merită să facă acest efort. Lor, dascălilor mei din sat, 
datorită cărora am păşit pe calea învățăturii mai înalte, le sunt 
profund recunoscător şi le păstrez o caldă şi respectuoasă amintire. 

Am plecat la Şendriceni pentru înscriere şi examen fiind dat 
în grija unui gospodar pe nume Gheorghe Damian din Nicşeni, care 
mergea cu fiul său, Ghiţă, la admitere la şcoala domnului Iancu, şi 
care mai avusese un băiat la acea vestită şcoală. Atunci am călătorit 
pentru prima dată cu trenul de la Vorniceni până la Dorohoi unde, 
înainte de a o lua pe jos pe drumul Şendriceniului, însoţitorul nostru 
ne-a tratat la o crâşmă de pe strada gării cu câte o ciorbă şi cu câte un 
tap de bere. Cum nu mai băusem bere până atunci, mi s-a părut 
amară şi neplăcută la gust. 

Drumul până la Şendriceni de circa 4 km nu a fost greu. Eram 
obişnuit cu mersul pe jos. Făcusem de mai multe ori deplasarea la 
Botoşani pe o distanță mai mare, presărată cu dealuri şi văi, uneori şi 
cu greutăți purtate în mâini sau în spate. 

Când am ajuns în vârful dealului care străjuieşte şcoala în 
partea de răsărit, am fost impresionat de peisajul ce ni se înfățișa, de 
clădirea şcolii acoperită cu olane roşii care se răsfăța în lumina 

soarelui de amiază, de pădurea ce se întindea pe versantul dinspre 
apus, de lacul ce strălucea în bătaia razelor piezişe ale astrului zilei. 


EL 


Am pătruns cu sfială şi emoție prin impunătoare poartă 
sculptată în stil maramureşean, care impunea prin dimensiunile ei 
respect pentru instituția în care te introducea şi te avertiza că în 
spațiul pe care îl străjuia se petrec lucruri serioase. 

Primul popas l-am făcut la cişmeaua cu apă limpede şi rece 
pentru a ne potoli setea şi a ne răcori fețele transpirate şi prăfuite de 
la drum. Pe aleea pietruită ce merge spre impunătoarea clădire a 
şcolii am admirat în dreapta mirificul parc, cu arbori voinici şi 
umbroşi iar în stânga conacul ce a fost construit de către foştii 
proprietari ai domeniului, frații Cananău. 


27 


Înscrierile se făceau în una din încăperile conacului. Holul era 
plin de băieți de 11-12 ani, însoțiți de părinți cu bagaje, veniţi din 
toată Moldova, Bucovina şi Basarabia. 

Examenul a început cu probele eliminatorii: vizita medicală, 
muzică (verificarea vocii şi a auzului muzical), dicţie, educaţie fizică, 
teste psihologice de personalitate. Candidaţii care au trecut de aceste 
probe au fost supuşi apoi unor examinări orale şi scrise la limba 
română şi matematică. 

Suita de probe pe care trebuiau să le susțină candidații la 
admiterea în şcoala normală reflecta preocuparea ca aspiranţii la 
statutul de învăţători să fie sănătoşi fizic şi mental, să posede 
calitățile morale, intelectuale şi artistico-plastice necesare profesiei 
pentru care au optat. Şi era firesc să fie aşa. 

Am fost declarat reuşit al treilea pe lista afişată iar o dată cu 
comunicarea în scris a rezultatului au fost înşirate şi obiectele de 
inventar cu care urma să mă prezint la şcoală la data începerii 
cursurilor. 

În afară de pat, aspirantul la statutul de domn în satul său, 
trebuia să aibă un sac mare pentru saltea, pe care urma să-l umple cu 
paie de la şcoală, plapumă, pernă, şi câte două schimburi pentru ele, 
lenjerie de corp mai multe schimburi, îmbrăcăminte subțire şi groasă, 
cărți, caiete, tacâmuri (lingură şi furculiță pe care le întreținea şi 
folosea în exclusivitate învelite într-un prosopel de pânză), 
încălțăminte şi echipament pentru sport, costum naţional şi vioară. 

Lungimea listei şi costurile aferente puneau la grea încercare 
pe bietul țăran care trebuia să facă eforturi băneşti ce îi depăşeau cu 
mult modestele sale posibilităţi. Încropirea zestrei mele pentru şcoală 
nu a fost un lucru uşor. Mi s-a confecționat o plapumă cu față şi dos 
tesute în casă, cu multă lână şi cu cearşafuri din pânză de cânepă, 
astfel că avea o greutate care îmi solicita intens puțina forță 
musculară pe care o avem la vârsta de doisprezece ani. Cearşafurile 
de pat erau făcute tot din pânză de cânepă ca şi prosoapele şi 
izmenele. Numai cămăşile erau făcute din pânză de fir de in cu 
urzeală de bumbac, cu guler şi plastron din citişor de târg, la fel cu 
fețele de pernă. Hainele erau făcute tot din materiale textile sau de 

lână țesute în gospodărie iar pentru încălțat aveam ciupici tălpăluiți şi 
şoşoni din pâslă cu talpă de gumă. 

Cu regretul în suflet că mă despart de viața din cuibul 
părintesc, de locurile îndrăgite care mi-au legănat anii copilăriei, de 
persoanele împreună cu care am crescut, cu părerea de rău că nu voi 
participa la bătutul nucilor de Ziua Crucii şi la culesul strugurilor, 
treburi pe care le aşteptam cu nerăbdare şi le făceam cu plăcere, 
înainte de a mă urca în căruța încărcată cu bagajele mele, am aruncat 
o privire de rămas bun ogrăzii şi casei. Câinele, tovarăşul meu de 
joacă, se zbătea în legătoare nemulțumit că nu mă poate însoți aşa 
cum o făcea atunci când plecam la câmp sau cu animalele la păscut. 

M-am urcat în căruţă alături de tata şi am plecat pe drumul cel 
mai scurt spre Şendriceni, locul care mă atrăgea dar mă şi emoționa 
în acelaşi timp. Pe şleau, pe drumuri ce unduiau printre ogoare cu 
recolte culese sau bune de cules, printre livezi cu poame date în pârg, 
mângâiat de soarele blând şi vesel de septembrie care nu reuşea 
să-mi alunge negura din suflet şi ceața din priviri, am traversat satele 
Dimăcheni şi Broscăuţi, ajungând pe la prânzul cel mic la Dorohoi, 
iar de aici după un scurt popas am pornit spre Şendriceni, locul care 
avea să-mi marcheze profund adolescenţa şi chiar întreaga viaţă. 

ELEV NORMALIST LA ȘENDRICENI 


Frumoasa şi impunătoarea clădire a Şcolii Normale 
„Alexandru Vlahuţă” din Şendriceni 


Septembrie 1942. Țara era în plin război şi sărăcia cuprinsese 
întreg, teritoriul României ca o molimă. Şcoala Normală de la 
Şendriceni îşi începea cursurile în condiţiile constrângerilor 
economice, cu personal didactic titular împuţinat de concentrări şi de 
nevoile frontului. 

În ziua prezentării elevilor la şcoală în vederea începerii 
cursurilor anului de învăţământ 1942-1943, toți salariaţii erau 
antrenați pentru a ne primi. Întâi trebuia să te prezinţi la madam 

Georgescu, infirmiera, pentru aşa-zisa vizită medicală prin care se 
urmărea ca băieții să nu aducă în colectivitate păduchi şi râie. Urma 
apoi controlul inventarului, al zestrei pe care trebuia să o aibă fiecare 
elev la intrarea în internat şi care a dat atâta bătaie de cap părinţilor 
mei. Lenjereasa, doamna Ştefănescu, ajutată de un pedagog, făcea 
această operaţiune. Un alt pedagog repartiza băieţii pe dormitoare, îi 
supraveghea la umplerea saltelelor cu paie şi la aranjarea paturilor. 
Tot în acest timp, părinții erau uşurați de bani de către domnul 
Dăscălescu, secretarul şcolii şi predau economului, doamna Crăciun, 
alimentele pe care elevii solvenţi erau obligați să le aducă: făină de 
grâu, făină de porumb, fasole, brânză, cartofi, ceapă, ulei etc. 

Dormitoarele aveau dimensiunile sălilor de clasă şi se aflau 
deasupra acestora, la etaj, având o cuprindere de circa 20 de paturi. 
Fiecare dormitor avea câte două sobe de teracotă care însă cu câte un 
braţ de lemne nu reuşeau să încălzească încăperea înaltă şi 
friguroasă. În lunile geroase ale iernii era atât de rece în dormitoare 
încât ieşeau aburi din gură şi cu greu te hotărai să te strecori în 
aşternutul înghețat. 

Chiar din prima zi de elevi normalişti noi, bobocii, am fost 
tunşi chilug şi aproape că nu ne mai recunoşteam chipurile fără 
podoaba capilară. 

În strategia organizatorică a vieţii de internat exista practica 
numirii unor şefi de meditaţie şi de dormitoare dintre elevii din 
clasele mari, a VIl-a sau a VIII-a. Pentru a se impune în faţa 
colegilor mai mici unii dintre ei erau lipsiţi de înţelegere şi-i loveau 
fără milă chiar şi pentru abateri minore. Din acest motiv şefii 
reprezentau o autoritate incontestabilă şi dispozițiile lor trebuiau 
respectate cu sfințenie. 

Aici simt nevoia să introduc o paranteză: când am ajuns în 
cursul superior am devenit, la rândul meu, şef de meditație şi de 
dormitor. Temperamentul echilibrat, calmul şi experiența neplăcută 
trăită în primii ani de elev normalist m-au determinat să am o 


1 = . A : 

Şcoala Normală avea durata de studii de 8 ani, patru ani pentru parcurgerea cursului 
inferior şi alți patru pentru parcurgerea cursului superior. Trecerea în cursul superior se 
făcea pe baza unui examen, aşa-numita capacitate mică. 

atitudine apropiată, de prieten mai mare, în relațiile cu mai micii mei 
colegi. 

Unii dintre ei îşi amintesc şi acum, după o jumătate de veac, 
aspecte ale relațiilor mai mult amicale decât de subordonare ce se 
statorniciseră între mine şi copiii pe care îi aveam în grijă. Fraţii 
Mihai şi Dumitru Iordache, Mihai Prisecaru, Petrică şi Paul Luţuc 
(frați gemeni), Al. Zub şi alții evocă cu căldură şi în termeni laudativi 
anii în care viaţa şi activitatea noastră s-au intersectat şi îngemănat. 

În iernile geroase, când frigul din dormitoare depăşea limitele 
suportabilității, copiii se grupau câte doi în pat, se înveleau cu câte 
două plăpumi şi chiar în aceste condiții cu greu reuşeau să se 
încălzească. Patul meu fiind lângă soba abia dezmorțită, veneau prin 
rotație să se încălzească cei ce erau cu paturile lângă uşă sau în 
colțurile mai îndepărtate ale dormitorului. Acest gest de grijă şi de 
bunăvoință față de ei nu l-au uitat şi îl evocă ori de câte ori ne 
întâlnim şi ne aducem aminte de vremurile când eram elevi la 
Şendriceni. 

Judecând lucrurile cu mintea de acum îmi apare evident 
faptul că ordinea şi disciplina în internat nu puteau fi asigurate numai 
de către cei doi pedagogi pe care îi avea şcoala în schemă. Formarea 
deprinderilor de igienă individuală şi de grup la elevii începători, 
asigurarea liniştii şi ordinei în timpul orelor de studiu (meditaţiei), 
supravegherea pregătirilor pentru odihna de noapte, servirea ordonată 
şi civilizată a meselor, învoirile în oraş şi acasă, organizarea şi 
desfăşurarea corectă a serviciilor (la bucătărie, la lenjerie, serviciul 
pe clasă şi dormitoare, serviciul de plantoane etc.), toate vizau 
funcționarea impecabilă a programului şcolar asemenea unui 
mecanism complex, bine reglat. Nici un aspect al vieții noastre de 
elevi interni nu scăpa conducerii şcolii, profesorilor, pedagogilor, 
şefilor de meditaţie şi de dormitoare, personalului administrativ şi de 
îngrijire. 

Meditaţia, adică timpul destinat pregătirii lecţiilor, era 
activitatea cea mai serioasă şi mai importantă din programul nostru 
zilnic şi se desfăşura în mod ireproşabil sub supravegherea şefilor de 
meditaţie despre care am pomenit mai sus. Durata ei era astfel 
gândită încât să dea posibilitate elevilor să-şi pregătească temele la 

toate obiectele pentru a doua zi şi să aibă timp pentru lectură, pentru 
rezolvarea unor exerciţii şi probleme suplimentare, pentru desen sau 
creaţie literară în funcție de aptitudinile şi preocupările fiecăruia. 

Studiul individual se desfăşura într-o linişte desăvârşită. Nu 
se auzea nici foşnetul filelor de caiet sau de carte atunci când erau 
întoarse. Doar în ultimul sfert de oră, înainte de a merge la 
dormitoare, era permisă consultarea în şoaptă între elevi. 

Directorul făcea aproape zilnic controlul  meditaţiei, 
vizitându-ne de regulă în segmentul de după cină. Intra în clasă pe 
neaşteptate, fără să permită ridicarea în picioare a elevilor pentru a-l 
saluta, făcea un tur al încăperii, schimba în şoaptă câteva cuvinte cu 
şeful de meditaţie care lua poziția de drepți şi părăsea sala de clasă 
fără zgomot cu mersu-i de felină. 

Pregătirea temelor pentru muzica vocală şi pentru vioară se 
făcea în pauze, mai ales în pauza de prânz. În acele momente în sala 
de clasă era o gălăgie infernală. Unii solfegiau cu voce tare cântecele 
pe care le aveam de învăţat şi băteau măsura cu mâna lovind într-o 
bancă şi cu talpa piciorului în duşumea; alţii scoteau nişte sunete 
puternice şi false la viori dezacordate încercând să descifreze 
exercițiile de pe portativele pe care le aveam ca temă; câte un solist 
îşi etala calităţile vocale interpretând melodii populare din zona de 
baştină, acompaniat de un mânuitor al arcuşului şi de altul care 
susținea ritmul lovind puternic într-o cutie de vioară sau în pupitrul 
unei bănci;un grup lipsit de griji organiza într-un colț o partidă de 
bâză, veselindu-se zgomotos, în timp ce alții mai zburdalnici şi cu 
surplus de energie se hârjoneau. Toate acestea se petreceau în norul 
de praf dens şi înecăcios ridicat de elevii de serviciu care, cu mături 
roase şi deformate, pregăteau sala pentru meditaţia de după amiază. 

În acelaşi timp, iubitorii de natură, visătorii şi meditativii se 
plimbau prin parc sau pe malul lacului. Acolo, în răcoarea şi liniştea 
parcului sau pe insulă, în desişul pădurii ori în luminişul poienii 
puteau sta de vorbă nestingheriți cu ei înşişi, cu fata iubită, puteau 
să-şi revadă mental bunele şi relele activităţilor şcolare, să-şi 
făurească proiecte pentru viitor. Natura şi locurile Şendriceniului 
erau părtaşe la bucuriile, tristeţile şi dorurile noastre, ne alinau 
durerile sufleteşti şi ne insuflau puterile necesare pentru a face față 

neajunsurilor vieţii din acele vremuri. Încet, încet Şcoala Normală cu 
împrejurimile ei a pătruns adânc şi pentru totdeauna în inimile 
noastre tinere devenind locul spre care gândurile ni se îndreaptă 
nostalgice şi acum după mai mult de jumătate de veac de la 
absolvire. 

Aflându-ne la vârsta pubertăţii, la graniţa cu adolescenţa, ne 
preocupau tot mai mult aspectul fizic şi ținuta vestimentară, prietenia 
cu fetele iubite cărora le trimeteam înflăcărate scrisori de dragoste şi 
în care strecuram fragmente culese din literatura epistolară. Agream 
distracțiile în care să ne punem în valoare calitățile şi nu ne lipseau 
oglinda şi pieptenele, uleiul pentru păr şi briantina pe care le 
foloseam fără zgârcenie. 

Formarea şi perfecționarea deprinderii de a dansa cât mai 
elegant era în prim-planul preocupărilor noastre. Învăţam să dansăm 
în pauza de prânz, în recreaţii, în zilele de duminică, cu o tenacitate 
demnă de invidiat. 

Aspectul feţei, al tenului multora dintre noi era grav alterat de 
acneea juvenilă explozivă care ne urâţea şi ne exaspera. Colegii din 
cursul superior, mai experimentați, râdeau de noi şi ne recomandau 
un tratament cu vindecare garantată la fetele din cartierul Crucea de 
piatră a Dorohoiului. 

Relaţiile între elevi erau reglementate prin norme nescrise 
intrate în tradiţie. Astfel, elevii mai mici se adresau celor mai mari cu 
apelativul domn” elev, dacă cel căruia i te adresai era mai mare cu 
două clase ca tine. 

Toţi elevii, de la cei mai mici până la cei aflaţi în pragul 
absolvirii, erau obligați să poarte pe brațul stâng matricola. Aceasta 
avea înscrise în partea de sus inițialele şcolii (Ş.N.$.D) iar dedesubt 
numărul corespunzător fiecăruia din registrul matricol (239, de 
exemplu). 

La plecarea în oraş, acasă sau în alte activităţi exterioare 
şcolii eram controlați la ţinută, care trebuia să fie îngrijită şi cu 
matricola bine cusută. Era o mândrie pentru noi să arătăm lumii şi în 
deosebi lceenelor din Dorohoi că suntem elevi normalişti, adică 
viitori învățători şi nu ne sustrăgeam obligaţiei de a purta însemnele 
respective. 

Obiectele personale erau păstrate în valize depuse într-o 
încăpere mare destinată special pentru bagaje. În fiecare seară înainte 
de stingere această magazie era deschisă un sfert de oră pentru ca 
elevii să-şi ia cele trebuitoare şi alimentele păstrate acolo. Valizele 
din placaj sau lemn — tip recrut — erau aşezate pe duşumea, pe două 
rânduri în ordinea claselor şi cu etichete pe ele. Mâncarea păstrată în 
valize se altera în scurt timp dacă posesorul ei nu-şi invita prietenii la 
festin în ziua când îi venea de acasă. Aşa se întâmpla ca plăcinte cu 
brânză, bostan sau varză, cozonaci umpluţi cu nucă, rahat sau cacao, 
colaci rumeni şi apetisanți erau aruncaţi în coşul pentru gunoi după 
ce prindeau mucegai. 

Războiul fiind în plină desfăşurare şcoala era militarizată. 
Ofiţeri rezervişti asigurau pregătirea militară a elevilor. Fiecare clasă 
alcătuia un detaşament iar activitățile respective erau incluse în orar. 
Catedrele erau ocupate de profesori necombatanţi şi de către 
profesoare precum şi de către dascăli suplinitori. 

Directorul şcolii, profesorul C.N. Iancu, un bărbat în vârstă, 
înalt, suriu la cap, cu vârfurile mustății lungi pe care le răsucea 
mereu, veghea cu fermitate de părinte grijuliu la bunul mers al 
treburilor gospodăreşti şi didactice. Era un iscusit mânuitor al 
cuvântului rostit, vorbitor de limbă franceză pe care o preda, 
specialist în limba română şi latină. Vasta sa cultură umanistă se 
evidenția în lecţiile şi discursurile sale de o mare bogăţie ideatică şi 
acuratețe lingvistică. Îmi amintesc o expresie plastică folosită pentru 
a incrimina elocința seacă a unor oratori de ocazie: „Un potop de 
cuvinte pe un pustiu de idei”. Nu sunt sigur că la vârsta aceea (eram 
în clasa a II, cred) am înţeles sensul metaforic al formei fără conţinut, 
dar am reținut îndemnul de a nu ne lăsa amăgiţi de vorbele frumoase 
din discursurile găunoase. 

Directorul locuia împreună cu familia în frumosul conac, ca 
şi o parte dintre profesorii care nu aveau locuințe în Dorohoi. 
Dascălii care locuiau în oraş erau aduşi cu o maşină, un fel de 
microbuz sau cu docarul-platformă (brecul) când maşina era defectă, 
lucru ce se întâmpla frecvent. 

Cărţile le-am cumpărat de la un coleg care promovase în clasa 
a Il-a, acest mod de procurare fiind o practică obişnuită. Când 

terminai un an de studiu vindeai cărțile unui coleg care venea din 
urmă şi cumpărai altele de la cei care erau înaintea ta. Din această 
cauză manualele erau deteriorate şi purtau pe ele fel de fel de 
semnături, însemnări şi chiar reflecții ale celor care le-au folosit. 

Caietele şi celelalte rechizite le-am procurat de la cooperativa 
din incinta şcolii, gestionată de un elev mai mare sau din oraş. 
Țigările Plugar sau Mărăşeşti ni le aducea Miluţă Pavel, coleg cu un 
an mai mare, de la prăvălia din satul Ghilia, contra unui comision 
exprimat în țigări. Fumatul l-am deprins uşor. Deşi era interzis 
elevilor se practica pe scară largă de adolescenţii din cursul superior 
dar şi de cei din clasele mai mici, afectându-le grav plămânii firavi. 
În pauzele dintre ore se fuma în latrine. Lipsite de canalizare şi de 
apă curentă acestea emanau un miros insuportabil pe care noi îl 
inhalam odată cu otrava din ţigări. De acest dăunător şi păgubos 
nărav m-am debarasat abia pe la 30 de ani, cu eforturi de voință 
extraordinare, şi numai după ce un prieten doctor mi-a spus că voi 
avea mari probleme de sănătate dacă nu renunţ la el. 

Cum începutul vieţii de elev normalist coincidea cu venirea 
toamnei, aleile parcului se îmbrăcau cu un covor de frunze pe care 
noi, elevii, trebuia să le adunăm în fiecare zi. Se formau echipe care 
aveau repartizate sectoare şi, înarmaţi cu măturoaie, lopeţi şi roabe 
participam la curățirea parcului, a curții, a pătratului — locul unde se 
organiza adunarea elevilor în careu pentru diferite manifestări şi unde 
se desfăşurau orele de educaţie fizică. 

Toamna era şi sezonul recoltării legumelor (rădăcinoase, 
cartofi, varza, ardei), treabă la care participam în cadrul activităților 
de practică agricolă sub îndrumarea tehnicianului agronom Vasiliu, 
un bărbat de înălțime potrivită, negricios, autoritar şi priceput în 
meseria sa. 

Cel mai adesea, elevilor din cursul inferior le venea rândul la 
curăţatul cartofilor la bucătărie. Cantitatea de cartofi necesară zilnic 
pentru cele aproape 300 persoane ce serveau masa la cantină, era 
destul de mare şi din această cauză serviciul respectiv îl prestam de 
cel puţin două ori pe săptămână. Datorită neîndemânării băieților în 
executarea respectivei activităţi o mare parte din cartof era aruncată 
în coji, ceea ce diminua mult porția de mâncare a fiecăruia dintre noi. 

În sezonul rece elevii din clasele mici cărau lemnele pentru 
toate dormitoarele şi pentru toate clasele, lemne de proastă calitate şi 
insuficiente cantitativ. În iernile geroase şi bântuite de crivățul ce 
bătea bezmetic pe şesul Buhaiului, clasele şi dormitoarele erau atât 
de reci încât elevii erau nevoiţi să stea cu hainele groase pe ei şi chiar 
cu mănuşi. Mai păstrez în memorie degerăturile de pe mâinile unor 
colegi mai puțin rezistenți la frig. Doar în jurul sobelor pe o distanță 
de 1-2 metri se simțea puţina căldură pe care acestea o iradiau. 

Deplasarea la latrină în timpul nopții era un adevărat chin. 
Bieţii elevi trebuiau să coboare de la etaj şi să parcurgă câteva zeci 
de metri prin ger şi viscol pentru a ajunge acolo. După câţiva ani s-a 
amenajat un jgheab cu scurgere de la etaj în closetul din colțul 
dinspre nord al clădirii, jgheab ce era utilizat iarna dar care nefiind 
racordat la apă curentă emana un miros insuportabil. 

Cel mai greu şi mai neplăcut era serviciul de planton în 
timpul nopţii. Acesta era organizat pe patru schimburi a câte 2 ore 
fiecare şi era prestat de către elevii din clasa I până la clasele a V-a — 
a VI-a, câte doi în fiecare schimb. Pedagogii, şefii de dormitoare şi 
de meditație foloseau serviciul de planton şi ca pedeapsă pentru 
diferite abateri disciplinare. Cred că aceasta era una dintre cele mai 
grele sancţiuni pentru că îţi era întrerupt somnul când acesta era mai 
plăcut şi urma să stai două ore în picioare patrulând pe culoarele 
neîncălzite cu un felinar chior în mână. Schimbarea plantoanelor se 
făcea în prezenţa şefului de plantoane, un elev din cursul superior, 
care era trezit pentru a asista la efectuarea schimbului. Mult mai 
târziu mi-am dat seama că serviciul de planton era instituit pentru a 
veghea somnul elevilor, pentru a preveni sustragerile şi distrugerile 
de bunuri, pentru a da alarma în caz de dezastre sau de îmbolnăviri 
grave. 


Erau puţine evenimentele şi activităţile care dădeau varietate 
şi culoare vieţii izolate, gri şi monotone a normaliştilor... 

Competiţiile sportive cu întreceri de fotbal, oină, volei 
organizate sâmbăta după-amiaza, duminica şi în alte zile de sărbători, 
se desfăşurau pe terenul nostru de sport, un fel de toloacă cu două 
porți pentru fotbal, situată pe şesul pârâului Buhai, presărată mai 

mult cu spini şi bălării decât cu iarbă. Acolo ne dezbârnam unghiile 
de la picioare, alergând după o minge de fotbal roasă şi mereu 
dezumflată, precum şi la partidele de oină. 

La meciurile oficiale de fotbal apărea o mare problemă: 
echipamentul adecvat. Pentru a ieşi din impas, transformam în chiloți 
izmenele retezate de deasupra genunchilor, prindeam prohabul cu 
două agrafe, încălțam tenişii pe jumătate uzaţi şi încingeam nişte 
meciuri pe cinste. Eu nu eram nici prea amator şi nici prea priceput în 
ale fotbalului, dar eram cooptat în una dintre echipe atunci când nu se 
găsea altul mai bun. 

Şezătorile şi serbările pregătite cu prilejul sărbătorilor 
religioase sau naţionale erau prezentate fie în şcoală, fie pe scena 
Liceului „Grigore Ghica Vodă” din Dorohoi, fie la căminele culturale 
din satele şi comunele judeţului. 

În şcoală existau mai multe formaţii artistice: corul mare, pe 
şase voci, din care făceam şi eu parte, grupul coral care susținea 
slujbele religioase de la biserica pe care o frecventam în fiecare 
duminică şi la alte sărbători, o formație instrumentală în care colegul 
nostru de clasă, Ghiţă Severincu, se distingea prin prestaţia sa de 
aprig mânuitor al arcuşului, o echipă reprezentativă de dansuri 
populare al cărei membru permanent eram, o formaţie de teatru şi 
alta de recitatori etc. 

Între sărbători un loc aparte îl ocupa ziua de 21 mai, când 
sunt prăznuiţi Sfinţii Împărați Constantin şi Elena, iar directorul 
nostru îşi sărbătorea onomastica. În zorii acelei zile, orchestra şcolii, 
după îndelungi şi temeinice pregătiri, susținea în surdină sub 
geamurile locuinţei din conac a sărbătoritului un potpuriu de bucăţi 
unduioase care se încheia cu urarea melodică Mulți ani trăiască. 

Pentru întreaga suflare din domeniul Şendriceni 21 mai era zi 
festivă, iar la masa de prânz erau servite bucate mai deosebite. Elevii 
mâncau în acordurile orchestrei care cânta pe întreaga durată a 
servirii prânzului. 

Aproape de amiază, la conac începeau să sosească invitaţii la 
patron: rude, prieteni de familie, colegi şi colaboratori, oficialități. 
Petrecerea se prelungea până târziu spre seară când, în grupuri 
alcătuite pe criterii de prietenie sau afinități, participanții la festin se 

îndreptau pe aleea cu duzi spre lac la o plimbare pe malul acestuia, 
scăldat de lumina primăvăratică şi poposeau apoi în insula inundată 
de verdeață şi străjuită de sălciile plângătoare. 

Era în tradiția şcolii noastre ca din când în când să se 
organizeze vizite reciproce între normalişti şi liceenii de la Pomârla 
lui Anastasie Başotă, prilej cu care se prezentau programe artistice, 
se desfăşurau întreceri sportive şi se servea o masă comună. 

Învoirile generale în oraş erau aşteptate şi gustate de noi, 
elevii, pentru că ne puneau în contact pentru câteva ore cu civilizația 
şi aglomeraţia urbană, atâta cât oferea un târg ca Dorohoiul anilor 
1942-1950. 

Plecările în oraş pentru rezolvarea unor probleme personale 
(cumpărături, croitorie, cizmărie) erau strict controlate printr-un 
sistem riguros de evidență, şi numai cu bilet de voie semnat de 
director. Învoirile generale se dădeau o dată pe lună, dar dacă aveai 
de rezolvat o problemă urgentă, de genul întâlnirii cu fata iubită, 
recurgeai la un şiretlic. Încălțat cu ciupici şi cu o gheată ruptă în 
mână, care a mai fost folosită şi de alţi elevi în acelaşi scop, te aşezai 
în şirul celor ce solicitau învoire, aliniaţi în holul principal al şcolii şi 
obținea semnătura mult dorită. 

Abia după aceea începea febra pregătirilor vestimentare care 
cuprindea întreaga clasă. O îmbrăcăminte frumoasă, impecabilă, care 
să facă impresie, nu era un lucru uşor de realizat. În timp ce 
specialistul clasei îl bărbierea şi tundea pe cel grăbit să ajungă la 
întâlnire, ceilalți colegi căutau costumul de haine cel mai elegant, la 
care asortau cămaşa şi cravata, ghetele cele mai bune, lustruite cu 
cremă Gladys, pălăria şi pardesiul le asortau cu ghetele, iar briantina 
şi apa de colonie, folosite fără zgârcenie, încheiau gama pregătirilor. 

Astfel, gătit ca un mire în faţa altarului, fericitul îndrăgostit 
pleca în mare grabă, pe potecile cele mai scurte, ca să nu întârzie la 
mult visata întâlnire. Colegii urmau să ducă tratative cu pedagogul şi 
cu şeful de meditaţie să nu bage de seamă ora nocturnă la care 
respectivul învoit se întorcea din oraş. Ca să se achite faţă de colegii 
care l-au ajutat să arate ca scos din cutie, cel în cauză era obligat să 
povestească, în amănunt filmul întâlnirii, fără înflorituri. 

Învoirile acasă pentru toţi elevii care doreau şi puteau să-şi 
satisfacă această arzătoare dorinţă se acordau o dată pe trimestru, de 
regulă când o zi de sărbătoare legală era alăturată unei duminici. 

Pe parcursul anului şcolar, în zilele de duminică sau alte 
sărbători, părinţii veneau la Şendriceni să-şi vadă copiii, să se 
informeze asupra mersului lor la învățătură, să le mai aducă ceva de 
mâncare sau îmbrăcăminte. Vizitele erau aşteptate cu nerăbdare şi 
bucurie, ca şi scrisorile primite de acasă sau de la prietene. Aceste 
situații cu mare încărcătură emoţională erau speculate de către unii 
colegi puşi pe şotii pentru a face glume de genul: Vasile Fetescu, ţi-a 
venit de acasă! sau Mihai Munteanu, ai o scrisoare la domnu” 
pedagog! Cel ce primea o asemenea veste tresălta de bucurie şi se 
dezumfla când îşi dădea seama că fusese victima unei păcăleli. 

Timpul liber dintre terminarea orelor de curs şi meditaţia de 
după amiază mi-l petreceam plimbându-mă prin parc sau stând pe o 
bancă şi citind o carte. Alteori, după ce îmi potoleam setea cu apă 
rece de la cişmea, paşii mă purtau pe aleea cu duzi ce ducea spre lac 
şi spre insulă, acolo unde, la umbra sălciilor plângătoare, în corul 
disonant al broaştelor visam cu ochii deschişi, făceam bilanţuri, 
trimeteam mesaje pe aripi de gând Sandei, prietena mea, şi făuream 
proiecte idilice. 

Cel mai important loc în suita puţinelor noastre bucurii îl 
ocupau vacanţele. Zilele până la sosirea acestor oaze de fericire erau 
contabilizate şi calculate în fel şi chip, doar, doar se vor apropia mai 
repede. 

Plecarea în vacanțe era poate cel mai aşteptat şi fericit 
eveniment din viaţa de elev. Nerăbdător, îmi pregăteam bagajele cu 
mult timp înainte şi în momentul când venea tata cu căruţa să mă ia 
plecam în cea mai mare grabă. Trăiam starea sufletească a recrutului 
care are două obsesii: permisia şi liberarea. 

Vacanţele de Crăciun şi de Paşte erau cele mai frumoase 
pentru că sărbătorile cu care erau presărate le dădeau farmec şi 
consistență. 

În ajunul Crăciunului şi în zilele următoare noi, băieţii, 
mergeam să colindăm fetele, colegele noastre liceene, organizam 
chermeze, partide de săniuş, activităţi la căminul cultural, unde ne 

petreceam în mod plăcut şi recreativ timpul liber. Anul Nou era 
sărbătoarea cea mai aşteptată. Organizaţi în grupuri de prieteni uram 
fetele care ne aşteptau cu masa plină de bunătăţi, apoi ni se alăturau 
şi, în formaţie mixtă, petreceam întreaga noapte cu uratul. Revelionul 
se încheia cu o oboseală plăcută, ca numai după câteva ore de odihnă 
să pornim cu semănatul, după acelaşi traseu şi în aceeaşi formație. 

Cele trei săptămâni de vacanţă treceau pe nesimţite şi, în sania 
care mă ducea înapoi la şcoală rememoram zilele fericite petrecute 
acasă, nu fără regretul că vacanţa s-a terminat prea repede. 

Am dobândit statutul de elev normalist la Şendriceni în luna 
septembrie 1942, când ţara se afla angrenată în cel de-al doilea flagel 
mondial, cu suita lui de nenorociri: pierderi de vieți omeneşti, sărăcie 
generată de nevoile frontului şi de absenţa brațelor bărbăteşti de 
muncă ce se prăpădeau sub ploaia gloanţelor şi obuzelor, suferințele 
femeilor, copiilor şi vârstnicilor provocate de lipsuri şi de listele tot 
mai lungi cu numele morților şi dispăruților pe front. 

După terminarea clasei a Il-a a urmat refugiul, care a 
destabilizat rânduielile şcolii şi a marcat profund viaţa elevilor, a 
cadrelor didactice şi a personalului administrativ. Clasa a II-a de 
studii am făcut-o parte în pribegie, la Craiova, parte după revenirea la 
Şendriceni. 

Peste urmările nefaste ale războiului şi ale refugiului s-a 
suprapus nenorocita secetă din anii 1946 şi 1947 care s-a abătut 
asupra zonei centrale şi de nord-est a Moldovei. Ajutorul britanic 
materializat în cantina ce funcționa la şcoala noastră a fost salvator în 
acei ani grei. 

Eram destul de crud la minte pentru a înţelege complexitatea 
perioadei pe care o traversam, importanţa evenimentelor istorice ce 
se succedau, adevăratele dimensiuni ale dezastrului economic prin 
care trecea ţara, dezastru generat de război, de secetă şi de foametea 
care i-a urmat. Numai cine a suferit de foame, numai cine a fost 
chinuit în permanenţă de dorința şi neputința de a trăi satisfacția 
fiziologică a saţietății poate înţelege dramatismul acelor vremuri. 

Trecusem în cursul superior şi făceam de serviciu la 
bucătărie. Printre îndatoririle pe care le aveam era şi aceea de a 
veghea ca toate alimentele scoase de la magazie să intre în procesul 

de preparare a meniului, iar după ce mâncarea era pregătită, să 
ajungă în farfuriile elevilor. Vigilenţa noastră era uşor cumpărată de 
către bucătarul şef, Irimiţa, un bărbat rotofei, cu mustață de haiduc, 
care ne oferea într-o farfurie de tablă cu smalţul sărit, un pic de 
mămăligă luată direct din cazan când aceasta era pe punctul de a fi 
răsturnată, peste care punea o lingură de ceapă prăjită. Acest deliciu 
culinar îl înfulecam într-un colț mai dosnic al bucătăriei şi mai sunt 
convins şi azi că oricât m-aş strădui nu aş reuşi să descriu cât de bună 
era această gustare oferită stomacului, mereu înfometat, pe la ora 11. 

Tot în acei ani, la magazinul-cooperativă care funcționa în 
incinta şcolii şi era gestionat de un elev mai mare, cu aplecare pentru 
activități comerciale, de unde ne procuram rechizitele, se vindeau şi 
porții de mălai. Pe fondul foamei veşnic neostoite pătrățica de mălai 
căpăta gustul şi valoarea celei mai sofisticate şi teribile prăjituri. Nu 
cred că am mai trăit vreodată în următorii ani de viață satisfacția 
gastronomică pe care mi-o oferea acea bucăţică de mălai. 

Secătuită de război şi de secetă, România era spoliată de către 
marea prietenă eliberatoare de la răsărit prin despăgubirile de război 
pe care i le plătea. După semnarea Tratatului de pace bogățiile 
noastre naturale luau drumul Rusiei în trenuri nesfârşit de lungi şi în 
mijloace de transport rutier de mare tonaj. 

Războiul, seceta, instaurarea dictaturii proletariatului, 
proclamarea republicii la 30 decembrie 1947, naționalizarea şi 
reforma învățământului din 1948 — au constituit şirul evenimentelor 
ce s-au petrecut în deceniul 1940-1950 şi au însoțit anii pregătirii 
mele ca învăţător. 

În ansamblul activităţilor teoretice şi practice care contribuiau 
la buna pregătire a normaliştilor pentru profesia de învăţător, un loc 
important îl ocupa practica pedagogică. Începută încă din clasa a V-a 
sub forma practicii observative şi a serviciului la aplicaţie, aceasta 
consta în asistențe tematice la lecţiile susţinute de institutorii Şcolii 
de Aplicaţie, fiind însoţiţi la aceste lecţii de profesorul de 
psihopedagogie, coordonatorul de practică. Prin această formă de 
practică se urmărea corelarea cunoştinţelor teoretice de psihologia 
copilului cu observarea, analiza şi interpretarea manifestărilor şi 
capacităților şcolarului de vârstă mică în timpul lecţiilor şi în afara 

acestora. Urmau discuţiile asupra însemnărilor făcute de noi, 
practicanți, încheiate cu concluziile dascălului de psihologie astfel 
că fiecare zi de practică reprezenta un nou pas în cunoaşterea cât mai 
amănunțită a materialului uman cu care urma să lucrăm ca învăţători. 

Nu intenționez să prezint exhaustiv complexitatea şi 
multitudinea formelor de practică pedagogică cu valenţele lor 
formativ-educative, cuprinse în programul de pregătire a viitorilor 
învățători. Acest domeniu fundamental al formării învăţătorilor 
pentru profesia didactică ar merita o abordare completă şi detaliată. 
Doresc să evoc doar un eveniment cu ample semnificații şi trăiri 
emoționale care mi-a rămas nealterat în memorie. 

Eram, cred, în ultimul an de şcoală normală şi pregătirea 
noastră teoretică şi practică se apropia de final. Nu mai ţin minte cine 
a avut inițiativa de a se organiza un schimb de experiență, pe linia 
practicii pedagogice, între şcoala noastră şi Şcoala Pedagogică de 
fete din Dorohoi, adică să se ţină lecţii deschise susţinute de elevi de 
la cele două şcoli. După îndelungi tatonări şi deliberări eu am fost cel 
desemnat să ţin lecţia respectivă la şcoala de fete, la care urmau să 
asiste colegele noastre, profesorul lor de psihopedagogie şi 
institutorii de la Şcoala de Aplicaţie; la aceştia se adăugau colegii 
mei de clasă, institutorii de la şcoala noastră de aplicaţie, 
coordonatorul practicii pedagogice, prof. Al. Gr. Ostafi, plus şeful 
Secției de învățământ a judeţului, pe nume Răţoi, dacă îmi aduc bine 
aminte. 

Întocmirea planului de lecţie, care a îmbrăcat mai multe 
variante până să ajungă la forma finală, procurarea materialului 
didactic (tema lecției de matematică era cubul), punerea la punct a 
ținutei vestimentare ce trebuia să fie impecabilă, pregătirea 
psihologică pentru a învinge tracul şi pentru dobândirea stăpânirii de 
sine, mi-au acaparat şi dominat întreaga ființă în săptămâna 
premergătoare evenimentului. Cu toate acestea, în clipa când m-am 
aflat în faţa copiilor, care reprezentau un număr ridicol de mic în 
raport cu cel al asistenţilor, pentru câteva clipe am avut senzaţia că 
mi s-a golit creierul şi mi s-a oprit respirația. O privire încurajatoare 
din partea institutoarei Maria Ostafi, împreună cu care pregătisem 

lecţia, m-a ajutat să depăşesc momentul critic şi să îmi desfăşor lecţia 
după filmul fixat în memorie. 

Implicat total, emoțional şi mental în desfăşurarea lecţiei şi 
urmărind cu fidelitate parcurgerea integrală a planului, nu am mai 
consultat ceasul de împrumut pe care îl aveam la mână şi am 
prelungit prestația mea dăscălească la 80 de minute. Semnele 
disperate ale colegilor ce voiau să-mi transmită că cele 50 de minte 
destinate unei ore de curs s-au epuizat de mult, nu le-am văzut. 
Neuitata mea lecţie deschisă a fost o experiență didactică cu multe 
aspecte lăudabile dar şi cu un mare minus: depăşirea exagerat de 
mare a timpului regulamentar. 

Aprecierea activității noastre trimestriale la practica 
pedagogică se făcea de către profesorul coordonator luând în calcul 
notele obținute la lecțiile de probă susținute de fiecare dintre noi, 
precum şi calitatea intervențiilor la analiza lecţiilor model şi a celor 
de probă. O notă specială era acordată pentru caietul de practică. 
Acesta trebuia să aibă un aspect cât mai îngrijit, frumos chiar, să 
cuprindă toate planurile lecţiilor model şi de probă (personale şi ale 
colegilor), cu desene şi imagini reprezentative pentru conținutul 
predat. 

Mă străduiam să am în fiecare an un caiet de practică cât mai 
complet şi mai frumos. Cumpăram două caiete tip registru, le legam 
împreună, le cartonam coperţile, apelam la unul dintre colegi mai 
priceput ca mine să-mi facă un desen sugestiv pe prima pagină, 
alegeam câteva maxime adecvate, pe care le scriam cu tuş negru pe 
următoarea pagină, apoi îl împărțeam în secțiuni după indicațiile 
profesorului îndrumător. 

Caietul sau jurnalul de practică pedagogică oglindea 
seriozitatea şi interesul normalistului pentru viitoarea sa profesie. 
Aveam un scris destul de frumos iar în caietul de practică mă 
străduiam să scriu cât mai caligrafic şi cât mai corect. Îmi aduc 
aminte că mai apelam şi la un coleg mai mic, pe nume Alexandru 
Zub, actualul academician, care pe atunci era un preadolescent 
subțirel, cu un chip luminos şi inteligent, care avea un scris ce se 
apropia de arta caligrafică. În virtutea prieteniei şi a simpatiei 
reciproce Sandu îşi făcea timp să-mi transcrie din când în când unul 

sau mai multe planuri de lecţii, sporind astfel aspectul estetic al 
jurnalului meu. Regret şi acum că acel caiet de practică din ultima 
clasă de şcoală normală nu-l mai am. L-am împrumutat unei 
consătene, Maricica Onofrei care, după ce a absolvit liceul teoretic s- 
a încadrat ca suplinitoare în învățământ şi-i era necesar ca aerul. Acel 
document la care ţineam foarte mult nu l-am mai văzut. 

Viaţa la Şendriceni, mai ales după război şi secetă, nu era 
deloc uşoară. Foametea şi lipsa unor condiţii minime de igienă 
influențau negativ dezvoltarea noastră fizică şi starea de sănătate. 
Râia, această urâtă boală favorizată de lipsa apei curente se 
răspândea cu mare repeziciune. Nu cred că există elev care să nu o fi 
contractat în cei 8 ani petrecuţi la Şendriceni. Baia săptămânală de 
scurtă durată şi cu apă puţină şi călâie, precum şi bucăţica de săpun 
de casă sau Cheia, nu reuşeau să asigure o curățenie corporală 
completă, trupurilor noastre becisnice. De multe ori apa caldă se 
oprea înainte ca noi să fi terminat clătirea de clăbuci. 

În clasa a Il-a m-am îmbolnăvit de scarlatină şi am fost 
internat aproape trei săptămâni în secția de Boli infecțioase a 
Spitalului Orăşenesc Dorohoi. De asemenea, printr-un nefericit 
concurs de împrejurări m-am molipsit de o boală pe cât de rară pe 
atât de periculoasă, care în popor se numeşte buba neagră sau dalac 
iar în termeni medicali este denumită Pustula maligna. 

Dincolo de complexitatea, instabilitatea şi vicisitudinile 
perioadei de timp pe care am traversa-o, anii de şcoală de la 
Şendriceni au rămas pentru mine cei mai luminoşi din copilărie şi 
adolescenţă. În mirificul cadru natural al Şendricenilor mi s-au fixat 
în memorie imagini de neîntrecută frumuseţe iar în marea familie a 
elevilor şi a cadrelor didactice, în acea catedrală a culturii, care era 
Şcoala Normală, m-am dezvoltat fizic şi psihic, m-am maturizat, mi- 
am format trăsăturile definitorii ale personalităţii: cultul pentru 
muncă, cinstea, prietenia, încrederea în forţele proprii, voinţa, setea 
de cunoaştere ş.a. 

Cea mai mare parte a culturii generale am dobândit-o în anii 
cât am învăţat la Şendriceni, ea reprezentând temelia solidă pe care 
am clădit achiziţiile spirituale în anii studenției şi ai activității 
profesionale de mai târziu. 

Viaţa de internat cu aspectele ei plăcute şi mai puţin plăcute, 
alături de colegii de clasă şi de ceilalți colegi mai mici şi mai mari, a 
contribuit la statornicirea unor relaţii afective puternice între noi, 
relații ce dăinuie încă, deşi de la absolvire s-au scurs 55 de ani. 
Dragostea pentru şcoală, pentru ambientul ei natural şi pentru colegi 
nu se va stinge niciodată. 

Am început clasa I la Şcoala Normală 39 băieţi, veniți din 
satele Moldovei, Bucovinei şi Basarabiei, toţi fii de ţărani sănătoşi la 
trup şi la minte, însuflețiţi de dorința de a deveni învăţători şi de a ne 
întoarce domni în satele noastre. 

Ca în orice grup şcolar numeros şi eterogen ca nivel de 
pregătire şi dotare intelectuală, pe parcurs s-a ales grâul de neghină 
şi s-a văzut care dintre noi aveau capacitățile intelectuale şi 
aptitudinile necesare pentru munca de învăţător, şi care nu. Astfel că, 
din cei 39 băieți câți am pornit la drum în clasa I, am rămas la 
absolvire doar 21. Explicaţia? Toţi colegii basarabeni s-au întors în 
Republica Moldova după încheierea războiului, iar alții au rămas de 
căruță, s-au pierdut pe drum. 

Câţiva dintre colegii împreună cu care am absolvit au venit la 
Şendriceni în clasa a VI-a (curs superior) de la Şcoala Normală din 
Siret care se desfiinţase. Aşa s-a făcut că în vara anului 1950 am 
părăsit băncile şcolii 31 absolvenţi, toți cu diplomă de învăţător. 

Dintre colegii de clasă cu care am pornit la drum în marea 
bătălie pentru cucerirea statutului de intelectuali ai satelor, câțiva 
mi-au rămas mai pregnant în minte şi în suflet, cu chipurile lor 
luminoase de prieteni dragi. 

Cel mai apropiat şi cu care am fost coleg de bancă în toți cei 
opt ani de şcoală, a fost Jenică Iordache. Vorbesc despre el la 
timpul trecut nu numai pentru că prietenia noastră s-a înfiripat şi 
consolidat cu mai mult de jumătate de veac în urmă, dar şi pentru că 
el nu mai este printre noi de 30 ani. S-a stins din viaţă în floarea 
vârstei, la nici 45 de ani, la Vatra Dornei, unde îşi întemeiase o 
familie trainică şi muncea ca profesor, lăsând în urmă o soție 
devotată şi două fetiţe de 6 şi 9 ani. 

Aproape că nu mai țin minte împrejurările şi modul în care 
s-a născut prietenia noastră. Cert este că am devenit colegi de bancă 

46 


nedespărțiți pe toată durata anilor de şcoală, că ne sprijineam şi ne 
ajutam în toate situațiile, că ne acceptam unul pe celălalt cu calitățile 
şi defectele pe care le aveam şi că ne simţeam bine împreună. 


` Aa E AEO E 

Absolvenţii promoţiei 1950 împreună cu o parte dintre profesorii şcolii 


Jenică era un adolescent potrivit de înalt, mai curând de talie 
medie, cu părul şaten şi nu prea bogat, cu faţa rotundă şi puţin mai 
închisă la culoare, dinamic, bun dansator şi mare amator de fotbal, 
Joc pentru care dovedea şi unele aptitudini. 

Născut la Trestiana, o suburbie a oraşului Dorohoi, a rămas de 
mic orfan de ambii părinţi, fiind luat în grijă de o soră mai mare care 
l-a îndrumat spre Şcoala Normală. Era prietenos, modest, bun coleg, 
cinstit şi sincer, calităţi ce i-au atras simpatia colegilor de clasă şi a 
colegilor mai mari şi mai mici. La serbările destinate obiceiurilor şi 
datinilor sărbătorilor de iarnă el era îmbrăcat într-un costum alb şi 
reprezenta Anul Nou. 

Am rămas amici şi după absolvirea şcolii, devenind şi cumetri 
după ce i-am botezat prima fetiță, pe Daniela. Când l-am condus pe 

ultimul drum am suferit sufleteşte ca la pierderea unui frate. Pot 
spune chiar că Jenică Iordache mi-a fost mai mult decât un frate. Un 
frate de suflet al cărui chip drag a rămas neşters în inima mea. 

Ghiţă Severincu, venit la Şendriceni din Arborea fostului 
judeţ Dorohoi, provenea dintr-o familie modestă şi, la prezentarea în 
clasa I era singurul băiat încălțat cu opinci. Mai mare cu doi ani decât 
ceilalți băieți, s-a impus chiar din primele luni de şcoală prin 
sclipirea minţii, prin ambiția şi voinţa de a se afirma, prin spiritul de 
inițiativă şi capacităţi organizatorice. În plus, ştia să cânte bine la 
vioară fapt ce i-a atras simpatia şi aprecierea colegilor. A devenit 
şeful şi premiantul I al clasei, statut pe care şi l-a menținut până la 
absolvire. Nici locul în bancă nu şi l-a schimbat niciodată: banca 
întâi, rândul dinspre uşă. 

Se bucura de simpatia şi respectul colegilor cărora le lua 
apărarea atunci când se aflau în situaţii dificile. Conducerea şcolii şi 
profesorii aveau în el un aliat şi un sprijin în rezolvarea problemelor 
clasei noastre. Şi-a continuat studiile în învățământul superior 
agronomic devenind inginer, bun specialist în problemele agricole şi 
iscusit organizator. 

Cartea sa despre învățământul agricol în județul Botoşani este 
o lucrare-document la care vor face referiri, cu siguranță, toți cei ce 
vor scrie o istorie a agriculturii şi învățământului agricol botoşănean. 

Ghiţă Severincu şi-a păstrat poziţia de lider al colegilor şi 
după părăsirea şcolii. El a fost iniţiatorul şi sufletul întâlnirilor de 
promoţie de-a lungul celor cinci decenii ce s-au scurs de la absolvire. 
La întâlnirea din vara anului 2003 n-a mai putut participa din motive 
de sănătate iar în luna octombrie a aceluiaşi an a părăsit pentru 
totdeauna această lume. Colegii, cei ce mai poartă pe umeri povara 
senectuţii regretă dispariţia lui şi-i păstrează o vie şi neştearsă 
amintire. 

Mihai Munteanu, un coleg cuminte, discret şi interiorizat, 
iubitor de lectură în general şi de poezie în special, provine dintr-o 
familie de țărani gospodari din Slobozia Cordărenilor, județul 
Botoşani. Aproape că nu îşi făcea simțită prezența în clasă. Retras, 
folosea orice moment, uneori şi orele de curs, pentru lectură. Citea şi 

scria în taină poezii. Nu împărtăşea nimănui pasiunea şi progresele 
sale în creaţia poetică. 

Cu prilejul aniversării semicentenarului de la absolvire, la 
picnicul din parc unde ne delectam cu bunătăți şi băuturi mai mult 
sau mai puţin alcoolice, i-am citit un catren pe care i l-am dedicat: 

Aveam în clasă un poet în devenire 
Fără să-i acordăm prea multă preţuire. 
EI, însă, a perseverat, a scris, a publicat 
Şi-n tagma scribilor s-a afirmat. 

După absolvire şi după ce a depăşit problemele de sănătate 
care l-au încercat, Mihai Munteanu a urmat cursurile fără frecvență 
ale Facultăţii de Litere de la Universitatea ieşeană. A predat limba 
română la şcolile din comuna natală, pe care le-a şi condus în calitate 
de director, timp de mulţi ani. 

Nu a plecat în lume, a rămas alături de părinți, şi-a întemeiat 
o familie din care au rezultat trei copii, a construit o casă frumoasă 
fără a înceta să scrie şi să publice poezii iar mai nou şi proză. Scrie 
cu o râvnă demnă de invidiat. Anul acesta urmează să-i apară cea 
de-a paisprezecea carte. 

Se poate spune că trăsătura dominantă a personalității lui 
Mihai Munteanu este statornicia. Statornic în cei 75 de ani de viață 
față de Slobozia natală, statornic în creația poetică, statornic în 
ataşamentul său faţă de Şendriceni şi faţă de colegii împreună cu care 
a învăţat, a crescut şi s-a format ca om şi dascăl. 

A fost şi a rămas un bun coleg şi prieten ataşat de toți 
absolvenţii care mai sunt în viață. A participat la toate reuniunile 
noastre, a oferit cărțile sale celor prezenți, poartă corespondență şi 
are legături telefonice cu toţi colegii. Pentru mine a fost şi rămâne un 
nepreţuit prieten. Întâlnirile şi taifasurile noastre pe teme predilect 
literare se transformă în momente de sărbătoare şi de delectare 
spirituală. 


Dintre numeroşii dascăli care mi-au călăuzit paşii în anii de 
învăţătură la Şcoala Normală de la Şendriceni, câțiva au avut o 
influență determinantă asupra mea ca adolescent şi asupra devenirii 
mele profesionale. Chipurile lor le păstrez neşterse în memorie. 

Alexandru Gr. Ostafi, profesor de psihologie şi pedagogie, 
cu pregătire inițială de învăţător, minuțios şi riguros în prestaţia sa 
didactică, ne-a ajutat să dobândim nu numai fundamentul teoretic al 
ştiinţelor educaţiei, dar şi abilităţile practice necesare activității la 
catedră. Disciplinele pe care ni le preda, înşirate pe mai mulți ani de 
studii, ne-au dezvăluit pregătirea sa enciclopedică, dobândită în cea 
mai mare parte prin autodidaxie, pasiunea pentru gândirea filozofică 
platoniană, socratică, aristotelică sau kantiană, fermitatea pentru 
disciplina şi ordinea pe care le avea în sânge ca ofiţer rezervist, şi pe 
care se străduia să ni le imprime şi nouă, viitorilor învăţători. 

Privirii sale vii, pătrunzătoare nu-i scăpa nici un aspect al 
vieții noastre de elevi interni, ale cărei particularități le cunoştea până 
în cele mai mici detalii. Sfaturile şi îndemnurile sale privind modul 
de a învăţa, de a citi o carte, de a folosi momentele de relaxare pentru 
reflecţie şi pentru conturarea ţelurilor profesionale, familiale şi 
sociale erau discret presărate cu exemple din viaţa şi zbuciumata sa 
experiență personală. 

Cuvintele sale de ordine în acest sens erau îndemnul la 
înțelepciune, la rezistență față de tentațiile adolescentine, la călirea 
voinţei şi muncă perseverentă, la apărarea demnității şi construirea 
unei imagini publice ireproşabile. 

Puternica sa personalitate m-a captivat şi mi-a influenţat 
orientarea profesională, devenind la rândul meu profesor de 
psihopedagogie. Învățăturile oferite de profesorul Al. Gr. Ostafi 
mi-au călăuzit întreaga viaţă şi îndelungata activitate didactică. 

Ion Sârcu — profesorul erudit — cu o metodă infailibilă de a 
ne dezvălui miracolele pe care planeta Pământ le oferă oamenilor, cu 
condiția să o cunoască şi să-i apere sănătatea. Lecţiile sale cu harta în 
față şi cu creta în mână erau captivante şi bogate în cunoştinţe nu 
numai despre tema geografică prezentată dar şi cu multe alte 
informaţii colaterale despre locuri, oameni, obiceiuri, tradiţii, aspecte 
care ne dezvăluiau virtuțile unui mare dascăl şi om de cultură. 

Desenele făcute pe tablă reprezentau formațiuni muntoase, 
rețele hidrografice, depresiuni intramontane, căi de comunicaţie ș.a., 
alături de scheme care sintetizau esenţa lecţiilor şi facilitau 
înțelegerea şi memorarea cunoştinţelor. 

Aflat în floarea vârstei, cu o figură deschisă şi cu un zâmbet 
ironic în colţul gurii, înalt, cu o alcătuire atletică, organiza excursii 
care, pentru noi, fiii de ţărani, deveneau adevărate lecţii cu material 
didactic natural şi autentic. Într-o astfel de excursie învățam mai mult 
decât din citirea a zece cărți, iar trăirile noastre afective nu se puteau 
cuantifica. 

Excursia făcută cu profesorul Sârcu în Carpaţii răsăriteni prin 
anii 1948-1949, cu un autobuz hârbuit tip RATA mi-a rămas 
neştearsă în memorie şi pentru un fapt aparent banal. Pornind de la 
adevărul că muntele îl cunoşti numai abordându-l cu piciorul, 
profesorul a ales un traseu mai scurt, pe valea Izvorului Alb, cu un 
peisaj de o frumuseţe fără pereche dar dificil. 

Înainte de a începe ascensiunea masivului Rarău pentru a 
ajunge la vârful cu acelaşi nume (1650 m) am făcut un scurt popas 
într-o suburbie a oraşului Câmpulung Moldovenesc, numită Capul 
Satului unde locuiau părinții colegului Alexandru Gânscă. Anunţaţi 
din vreme despre sosirea noastră, mama lui Sandu a pregătit pentru 
fiecare dintre noi câte o plăcintă poale-n brâu, mare, rumenă, 
umplută cu multă brânză şi cu un gust inegalabil până azi, ceea ce nu 
se poate uita niciodată. 

După numai câțiva ani de profesorat la Şendriceni, lon Sârcu 
a trecut în învățământul superior la Universitatea ieşeană, unde a 
urcat treaptă cu treaptă până la cea de profesor universitar, la 
Facultatea de Geografie, numele lui înscriindu-se în pleiada marilor 
personalități şi oameni de ştiinţă ai urbei. Profesorul Ion Sârcu mi-a 
rămas în memorie ca una dintre cele mai luminoase figuri de dascăl 
şi una dintre cele mai complete personalităţi pe care le-a avut Şcoala 
Normală de la Şendriceni. 

Arcadie Luţa, dascălul de matematică, o disciplină de studiu 
pe care, deşi am început să o învăţ din clasa I primară, nu am 
îndrăgit-o, nu am excelat în însuşirea ei şi mi-a provocat numeroase 
trăiri emoţionale negative. Şi, totuşi, de ce am ales să-i schiţez un 
crochiu de personalitate profesorului Arcadie Luţa? Pentru că este 
dascălul a cărui figură şi prestație didactică au lăsat în mintea mea 
urme adânci şi durabile. 

Înalt, cu figură de sfinx, sobru şi misterios, nu-mi amintesc 
să-l fi văzut vreodată zâmbind, de o severitate rece ca şi disciplina pe 
care o preda, era neîndurător cu elevii ce manifestau înclinații spre 
chiul şi furtişag. 

Nu se abătea niciodată de la traseul lecţiei pe care îl avea fixat 
în minte iar când elevul scos la tablă întorcea faţa spre el, aşteptând 
un gest sau o vorbă care să-i arate dacă se află pe drumul cel bun în 
dezlegarea enigmelor problemei sau exerciţiului, îl admonesta: „Uită- 
te la tablă, băiete, nu te uita la mine! Pe fruntea mea nu scrie nimic!” 
Cel aflat în această situație se încurca şi mai tare, se pierdea 
emoțional, nu se mai putea concentra. 

Elevii care posedau elementele de bază şi înclinații pentru 
matematică aveau în profesorul Arcadie Luţa un îndrumător 
competent, care stăpânea temeinic specialitatea şi-i putea ajuta să 
facă progrese remarcabile în însuşirea acestei discipline. 

Incontestabil, profesorul Luţa se înscrie în galeria dascălilor 
de elită pe care i-a avut Şcoala Normală de la Şendriceni. Păcat că 
elevii săi nu beneficiau şi de învățătura sufletească pe care dascălii o 
transmit odată cu cunoştinţele ce le predau şi despre care Mihail 
Sadoveanu vorbeşte atât de frumos, elogiindu-l pe învățătorul său, 
Domnu” Trandafir. 


În cei opt ani petrecuţi la Şendriceni sufletul şi mintea mi-au 
fost modelate de numeroşii dascăli pe care i-am avut, de marea 
familie a colegilor în mijlocul cărora am crescut, de natura 
înconjurătoare cu neîntrecutele ei frumuseți şi de care m-am 
îndrăgostit, purtând-o mereu în suflet. De la dascăli am primit lumina 
minții şi căldura sufletească. Parcul şi pădurea cu aerul lor pur şi 
binefăcător mi-au fost oaze de linişte şi de relaxare. Iazul cu insula 
mi-au ascultat confesiunile, mi-au alinat tristețile şi mi-au înaripat 
gândurile şi visele. Dealurile semeţe şi abrupte care străjuiesc şcoala 
şi pe care adesea le-am escaladat, m-au învăţat că ascensiunea în 
ierarhia şcolară, profesională şi socială nu se poate realiza decât prin 
muncă perseverentă, că viaţa în sine este un nesfârşit şir de urcuşuri 
şi coborâşuri şi că izbândesc numai adevărații luptători, capabili de 
sacrificii. 

Fiecare colțişor din domeniul Şendriceni este încărcat de 
istorie. Este istoria plină de evenimente a generaţiilor de elevi care 
s-au perindat, şi care s-au format acolo ca oameni şi ca dascăli. 

Anii petrecuți la Şendriceni, la vârsta maximei receptivități 
intelectuale şi afective au transformat şcoala care ne-a ocrotit la sânul 
ei şi ne-a dat aripi pentru viață, în a doua casă părintească la care 
revenim cu emoții şi dragoste. 

Acest aspect al relaţiilor noastre, ale absolvenţilor, cu 
Şendricenii este evocat în textul Dreptul la amintiri publicat în 
volumul Educator adevărat, editura PIM, 2004 şi pe care îmi face 
plăcere să-l readuc în atenţia cititorilor. 


Este o însuşire specifică ființei umane de a tezauriza în 
portofoliul său mnemic evenimente, fapte, întâmplări, trăiri afective, 
chipuri de ființe dragi, locuri. Aceste achiziții alcătuiesc zestrea 
personală a fiecăruia, avuţia sa cognitiv-afectivă pe care nu i-o poate 
fura nimeni dar care, din păcate, se erodează, se diminuează în timp. 

Cele mai preţioase componente ale acestei bogății sufleteşti 
sunt amintirile din copilăria timpurie, despre care Jeune Hermite 
spunea că sunt „realitatea bătrânilor” sau, cum afirma Jean Paul, ele 
(amintirile) sunt „singurul rai de unde nu putem fi izgoniți”. 

Despre copilărie a scris ca nimeni altul învățătorul răspopit, 
Jon Creangă, ale cărui cărți cu basme şi povestiri au făcut deliciul 
primelor noastre lecturi. 

Promoţia de absolvenți din anul 1950 a Şcolii normale „Al. 
Vlahuță” din Şendriceni-Dorohoi şi-a dat întâlnire, poate pentru 
ultima dată, în ziua de 19 iulie 2003, la o reuniune colegială. O 
inițiativă temerară, dacă luăm în calcul că de la absolvire s-au scurs 
53 de ani, timp în care mulţi dintre cei ce părăseau entuziaşti şcoala 
acum mai bine de o jumătate de veac au trecut în eternitate, iar alții, 
cu sănătatea şubrezită nu s-au încumetat să facă deplasarea. Au venit 
doar câţiva, cei care au mai avut voinţa şi puterea să o facă. 

Am revenit la alma mater să ne întâlnim cu copilăria, să ne 
potolim setea la izvorul nesecat al amintirilor, să retrăim la alte cote 
de intensitate momente şi întâmplări din viaţa de elevi, în ambianța 
mirifică a Şendriceniului drag. Nu ne-au împiedicat nici osteneala 

drumului, nici povara anilor, nici şubrezenia sănătății, nici 
puţinătatea banilor. 

Cu inimile pline de bucuria revederii, cu ochii încețoşaţi de 
vârstă dar şi de emoţii, am dat ocol clădirii şcolii, am admirat 
numeroasele anexe adaptate noului profil al aşezământului, ne-am 
plimbat pe malul iazului, am adăstat în insula care ne-a inspirat şi 


DAL 7 


insula visurilor adolescentine 


Instantaneu în 
legănat visele adolescentine, am înconjurat bisericuţa în care am 
susținut cu corul slujbele duminicale, şi am poposit în frumosul parc, 
cel care ne-a primit de fiecare dată cu răcoarea şi aerul său 
paradisiac. Aici s-a desfăşurat, de fapt, scurta noastră întâlnire 


19 iulie 2003, la picnicul ad-hoc din parc 
aniversară, cu un picnic organizat ad-hoc, cu bucate scoase din 
sacoşele celor prezenţi, cu băutură în cantități adaptate restricțiilor 

vârstei şi stării de sănătate a participanților, toate udate, din belşug cu 
apa rece şi inconfundabilă de la bătrâna cişmea, apă pe care în anii de 
şcoală o căram cu sacaua. 

Fotografiile făcute cu micul grup de participanţi au 
imortalizat prezența noastră la Şendriceni în ziua de 19 iulie, anul de 
grație 2003. Sigur că bucuria ar fi fost mai mare şi deplină dacă toți 
colegii care mai fac umbră pământului ar fi fost prezenți. 

La ultimele două sau chiar trei reuniuni nu am putut intra în 
localul şcolii şi nici în unele dependințe pentru că noii proprietari nu 
au manifestat solicitudine față de dorinţa noastră. Mai mult, am 
întâmpinat dificultăți chiar şi la intrarea cu autoturismele în curtea 
şcolii!... 

Dumnealor, stăpânii actuali ai domeniului Şendriceni uită că 
şcoala cu anexele şi împrejurimile ei este în proprietatea noastră 
afectivă, a celor care ne-am petrecut acolo o bună parte din copilărie, 
unde am muncit cu mintea şi cu braţele, pe durata celor opt ani 
petrecuți acolo înfrățiți cu locurile, cu natura înconjurătoare, cu 
şcoala şi le purtăm pe toate în suflet, ca pe nişte odoare. 


Scurt popas în mirificul parc 


Din acest motiv ne socotim îndreptățiți ca, din când în când, 
să revenim în acest loc drag nouă, să depănăm amintiri, să retrăim 

emoțional clipe din anii copilăriei şi adolescenţei petrecuţi acolo. Ne 
simţim frustrați de dreptul de a avea acces neîngrădit la amintirile 
noastre şi suntem convinşi că orice instanță morală, căreia ne-am 
adresa, ne-ar da câştig de cauză. 


56 


STUDENTI LA BUCUREȘTI 


„Chef în doi cu o halbă de bere” 


Cele ce urmează s-au petrecut pe la începutul celui de-al 
şaselea deceniu al secolului trecut, când economia ţării nu îşi 
revenise încă de pe urma războiului şi a secetei ce i-a urmat. 
Îmbrăcăminte şi încălțăminte pe puncte, alimente pe cartelă, dictatura 
proletariatului se consolida în toate domeniile şi acţiona în forță, 
Republica se instaurase cu 3-4 ani în urmă, Reforma învățământului 
se înfăptuise. 

Admiterea în învățământul superior era strict controlată 
pentru a nu se strecura printre studenţi fii de chiaburi, moşieri, 
burghezi, într-un cuvânt duşmani de clasă. Ca proaspăt absolvent al 
Şcolii Normale de la Şendriceni, cu rezultate bune, dispuneam de o 
repartiție care îmi dădea dreptul să particip la concursul de admitere 
la orice facultate. Am susţinut examenul de admitere la Facultatea de 
Filozofie — Secţia Pedagogie — a Universităţii Bucureşti, rezultatul 
urmând să fie trimis acasă prin poştă. 

Deşi eram optimist în privinţa reuşitei, aşteptam cu nerăbdare 
confirmarea oficială. Zilele se scurgeau prea încet față de nerăbdarea 
mea. Mergeam în fiecare seară la căminul cultural, mă întâlneam cu 
liceenii care erau în vacanţă, încercam să mă implic în activităţile 
organizate la cămin, dar gândul tot la facultate îmi era. În sfârşit, 
după o aşteptare de aproximativ o săptămână, a sosit înştiinţarea că 
am fost admis. Mare mi-a fost bucuria că am devenit student, dar nu 
şi a părinţilor care, fiind înaintați în vârstă îşi făceau griji că nu vor 
putea să mă susțină financiar. Aveau dreptate. Abia scăpaseră de 
cheltuielile pe care le-au avut cu mine în cei opt ani cât am învăţat la 
Şendriceni şi acum apăreau altele. I-am asigurat că voi avea bursă, că 

voi munci pe unde voi putea ca să mai câştig ceva bani pentru mici 
cheltuieli. 

Cu strângere de inimă mi-am început viaţa de student sărac, 
cu o zestre vestimentară modestă şi cu venituri băneşti 
cvasiinexistente. Locuiam la căminul Călăraşi al universităţii în 
camera 32, o încăpere mare cu peste 20 de paturi din fier şi cu un 
aspect auster. Masa o serveam la cantina căminului. Meniurile mereu 
aceleaşi, din care nu lipsea zilnic calupul de griş (aşa numitul crep), 
aveau un conţinut caloric redus şi nu-mi astâmpărau foamea decât 
pentru scurt timp. 

Nu voi uita niciodată un episod dureros de trist şi elocvent 
pentru condiția mea de student fără bani. Colegul meu de clasă de la 
Şcoala Normală de la Şendriceni, Mişu Teodorescu, Dumnezeu să-l 
odihnească, pe atunci un tânăr înalt, zvelt, cu un chip agreabil, şi cu 
mare trecere la adolescente, avea părinţii trecuţi la chiaburi şi din 
această cauză făcea armata la o unitate de construcţii din Bucureşti. 

Am aflat adresa lui şi l-am căutat. leşeam duminica împreună 
la o plimbare şi petreceam câteva ore în Parcul Cişmigiu unde ne 
încântam privirile cu pajiştile, lacul, florile şi codanele cu care 
schimbam ocheade galeşe, depănam amintiri din anii de şcoală şi ne 
simţeam bine împreună. La una dintre întâlnirile noastre duminicale 
ne-a venit ideea să bem câte o bere dar bani nu aveam nici unul. 
Scotocindu-ne buzunarele am descoperit nişte mărunțiş care însă nu 
ajungea decât pentru o halbă. Ne-am îndreptat totuşi spre o grădină 
de vară din apropiere care, la acea oră era plină până la refuz. Fiind 
situată în zonă centrală unde toată lumea ieşea la plimbare, fiecare 
grup se înghesuia să servească un mic şi să savureze o halbă cu bere 
rece. Cu nonconformismul şi cu aplombul specific tinereții, am găsit 
şi noi, în cele din urmă, o masă mai dosnică şi ne-am aşezat tacticoşi 
aşteptând venirea ospătarului. Când acesta şi-a făcut apariția şi a 
auzit că dorim o singură halbă, a făcut ochii mari şi, prefăcându-se că 
nu a înţeles bine, ne-a pus să repetăm comanda. Dându-şi seama cu 
ce clienţi graşi are de-a face, peste mai multă vreme a apărut cu o 
halbă, mult prea gulerată, şi ne-a cerut să o plătim imediat. 

Am băut-o frăţeşte şi ne-am declarat mulțumiți pentru că 
ne-am prins pofta. Ce o fi gândit chelnerul despre noi puţin ne 

interesa, dar am trăit amândoi sentimentul de umilință al omului 
sărac. 

Distracțiile pentru studenți erau puţine la vremea aceea: 
filmele, meciurile de fotbal, la care intram cu bilete confecționate de 
colegul nostru Sandu Vulpescu, din când în când mergeam la câte o 
reuniune organizată la una dintre cantinele studenţeşti. Reuniunile, 
bunicuţele discotecilor de astăzi, se desfăşurau în conformitate cu 
normele moralei proletare, care trebuiau respectate şi apărate. Astfel, 
participanţii erau obligaţi să aibă o ținută vestimentară corectă, mai 
ales tovarăşele fete cărora le era interzis să-şi etaleze unele părți 
anatomice care ar fi putut provoca tovarăşilor băieți dereglări 
funcționale glandulare sau vise erotice. Modul de a dansa trebuia să 
fie neaoş românesc, nu agitat şi țopăit ca cel imperialist. 

La nelipsitul bufet se vindeau băuturi răcoritoare tip Cico sau 
Lemon, calde şi leşietice, bere răsuflată şi hipergulerată la halbă, 
prăjituri vechi şi fără nici un gust. Băuturile alcoolice erau total 
interzise dar se vindeau pe sub mână. 

De buna desfăşurare a tovărăşeştilor reuniuni se îngrijeau 
membri ai Comitetului UTM pe facultăți, cu responsabilități în 
activitatea cultural-educativă, alături de care vegheau din umbră 
oamenii instituției cu ochi albaştri, vigilenţi şi omniprezenţi. 

Nefiind susţinut financiar de către familie am început să caut 
mijloace de a câştiga bani. Pentru aceasta în una, două nopţi pe 
săptămână mergeam la Halele Obor unde, în catacombele din 
subsolul acestora, pentru câțiva bani, descărcam cartofi din vagoane 
şi-i sortam. Treabă grea, extenuantă iar a doua zi adormeam cu capul 
pe bancă la cursuri. Uneori eram folosiţi, cei trei colegi care ne 
asociasem, la sortat fructe, treabă ceva mai uşoară dar tot prost 
plătită. 

Cu puținii bani câştigaţi cumpăram lucruri mărunte: rechizite, 
pastă de dinţi, săpun, mici obiecte de îmbrăcăminte de care aveam 
absolută nevoie şi pe care altfel nu aveam cum să mi le procur. Spre 
finele primului an de studii, la propunerea conducerii facultății am 
fost recrutat de către o instituție de presă să lucrez ca angajat 
permanent, decanatul angajându-se să-mi acorde o scutire parțială de 
frecvenţă. Abia începând cu anul doi de facultate pot spune că am 

devenit independent din punct de vedere financiar şi am părăsit 
căminul studenţesc. 


O locuinţă cât un cavou 


Cu sprijinul instituţiei la care lucram am obţinut repartiție de 
la spațiul locativ pentru o cameră într-o casă cu etaj, naționalizată, ce 
aparținuse unei familii de negustori care continua să locuiască în 
apartamentul de sus. La parter funcționa o frizerie precum şi o 
prăvălie cu ziare şi obiecte de papetărie. Casa era situată pe 
bulevardul 1 Mai, în apropiere de Piaţa Domeniilor, cu pereţii până 
în trotuar astfel că se auzeau toate zgomotele de tramvaie şi paşii 
trecătorilor. 

Deasupra prăvăliei era o cămăruţă cu o formă neregulată în 
suprafață de aproape 5 metri pătrați care în lungime avea 2,5 metri, în 
lățime, în capătul în care era soba, abia atingea 2 metri, iar în celălalt 
ceva mai puțin. 

În acest spaţiu impropriu pentru locuit (încăperea servise 
proprietarilor drept cămară), am improvizat un pat din trei scânduri 
aşezate pe două capre, am pus o măsuţă cumpărată de ocazie şi 
redusă la dimensiunile spaţiului aferent prin ingenioase ajustări. De 
scaun nu putea fi vorba pentru că nu mai era loc. Cum uşa de la 
intrare se deschidea spre interior, dacă în cameră se aflau două 
persoane, una trebuia să se ridice pe pat ca să mai poată intra cineva. 

Ca fericit posesor de locuinţă având şi calitatea de student 
salariat mi-am făcut buletin de Bucureşti devenind astfel cetățean al 
capitalei. 

Când am terminat anul II de facultate a venit la studii în 
Bucureşti şi prietena mea, Sanda Buzic, o fată frumoasă şi plină de 
viață care era studentă la Institutul Pedagogic din şoseaua Panduri, 
unde şi locuia. Fiind consăteni şi prieteni de mai mulți ani, ne 
vedeam destul de des, mergeam în vizită la un unchi de-al ei, ne 
plimbam, făceam proiecte de viitor iar la 20 septembrie 1954 ne-am 
căsătorit la Sfatul Popular al raionului Griviţa Roşie. 

Era o zi cu soare de septembrie ce iradia o lumină gălbuie şi 
caldă, ca şi inimile noastre de îndrăgostiți. Ca mai toţi tinerii ce-şi 

unesc destinele nu ne gândeam, în acele momente, la dificultăţile 
materiale pe care le aveam de biruit, nici la faptul că, de aici încolo, 
nu vom mai putea spune fiecare vai de mine, ci vai de noi, că o 
sărăcie plus o sărăcie fac o sărăcie mai mare. E bine că tinerii nu se 
gândesc în momentul căsătoriei la asemenea lucruri banale şi 
idealizează viața în doi. Altfel... 

Au asistat la cununia civilă unchiul Sandei, care era şi naş, 
fratele meu Nelu cu soţia, câțiva colegi de-ai mei şi de-ai Sandei. 
După consumarea părții oficiale a evenimentului ne-am oprit la o 
cârciumă cu grădină din apropierea sfatului popular şi am servit un 
meniu alcătuit ad-hoc, cu ceva gustări, mici şi fripturi, udat din 
belşug cu vermut, singura băutură mai accesibilă ca preţ. 

Frumusețea evenimentului, bucatele servite şi vermutul de la 
gheață au încălzit atmosfera şi au prelungit petrecerea până către 
seară. Cu gustul şi dulceaţa lui înşelătoare, vermutul s-a consumat 
într-o cantitate apreciabilă, ceea ce ne-a provocat dureri de cap şi 
pierderea definitivă a apetitului pentru această licoare. Mărturisesc că 
de atunci nu am mai consumat nici măcar o picătură de vermut. 

Locuința mea, subdimensionată pentru viaţa de familie a 
trebuit să sufere unele adaptări. Am mai adăugat o scândură la patul 
meu, soţia a avut o salteluță care i-a sporit confortul, i-am schimbat 
poziţia aşezându-l de-a lungul camerei, am mai bătut câteva cuie în 
perete şi în uşă pentru a mări cuierul, şi cam atât. 

Pentru gătit ne foloseam de o lampă cu petrol care avea un 
randament termic scăzut şi, în plus, fumega când îţi era lumea mai 
dragă. Căutam ca încet, încet să ne gospodărim în condiţiile 
existente. Până la sărbătorile de iarnă ale anului 1954 am cumpărat 
un aparat de radio de la magazinul Electronica de pe bulevardul 
Magheru, unde am stat la o coadă imensă şi la o înghesuială în care 
era gata, gata să leşin din cauza presiunii la care eram supus. A fost 
primul obiect util şi de valoare pe care l-am cumpărat în viaţa de 
familie. Păcat că nu l-am păstrat ca amintire. Nu mai țin minte ce 
soartă a avut după ce ne-am cumpărat altul mai bun. Cred că l-am dat 
cuiva de la ţară care avea curent electric. 

Pe cartela mea de salariat i-am cumpărat soției un loden, un 
fel de pardesiu mai gros, care era la mare vogă în moda timpului, cu 
care a trecut iarna ce a urmat căsătoriei, probabil şi altele. 

Odată cu achiziționarea aparatului de radio dispuneam de o 
sursă de informaţii şi de muzică de care Sanda era îndrăgostită. Îmi 
stăruie în memorie frânturi din viața noastră petrecută în mica 
locuinţă. Din când în când primeam şi vizite. Venea pe la noi fratele 
meu cu cumnata, colegul de cameră de la căminul Călăraşi, Ionel 
Grigoraş cu soția. Odată, la o zi de sărbătoare, onomastică sau 
aniversare, am invitat familia Grigoraş. După ce ne-am servit cu 
bucatele pregătite şi am cinstit şi câte un pahar cu vin, ne-a venit chef 
de dans. Dar în micul spaţiu liber în care se deschidea uşa, nu putea 
să simuleze dansul decât o singură pereche, cealaltă fiind nevoită să- 
şi strângă picioarele pe pat. Aşa ne-am distrat, fără complexe, câteva 
ore bune. Eram tineri şi inconştienţi în fericirea noastră şi era bine că 
eram aşa. 

După absolvirea facultății, neîntrezărind nici o posibilitate 
pentru angajarea soției în învățământ, am cerut instituției la care 
lucram să mă transfere într-un oraş din Moldova, în care aveau post 
liber pentru funcţia pe care o dețineam. Aşa am ajuns în oraşul 
Bârlad pe care îl vedeam pentru prima dată, unde am locuit şi am 
muncit şapte ani (1955-1962) şi unde mi s-au născut cei doi copii şi 
am construit o casă. 

Scrutez cu ochii minții îndepărtatele vremi, 
Cufundate în oceanul timpului, 

Să-mi amintesc tinereţea 

Şi anii de viaţă ce s-au scurs. 

Pe întortocheatele căi ale trudnicei trăiri, 
Cu palide bucurii şi împliniri, 

Mi-apar hăurile marilor dureri 

Ce mi-au sfâşiat inima. 


ÎNCEPUTURI 


Mi-am început cariera didactică la o şcoală generală de 7 ani 
din Bârlad în calitate de director, funcție pentru care nu aveam nici 
veleităţi, nici experiența minimă necesară. În plus, am fost primit de 
către viitorii colaboratori şi colegi cu răceală, cu oarecare ostilitate 
din partea unora. Înlocuisem la conducerea şcolii o învățătoare cu 
experiență, în prag de pensionare. 

Noul meu statut de lider al unui colectiv care manifesta vădit 
fenomenul de respingere, nu era de invidiat. Tinereţea şi lipsa de 
experiență mă dezavantajau. Dar, specialitatea de psihopedagog şi 
pregătirea inițială de învăţător m-au ajutat să fiu acceptat şi respectat 
în scurtă vreme. A fost nevoie de tact şi înţelegere, de răbdare şi 
înțelepciune, de clarviziune şi fermitate în biruirea dificultăților. Am 
dobândit, astfel, o experienţă utilă care m-a condus la concluzia că 
aroganța şi intransigenţa, ca şi toleranța excesivă şi lipsa de autoritate 
sunt dăunătoare în actul de conducere. 

Sunt convins că debutul în profesia didactică a avut o 
influență pozitivă asupra evoluției mele ca profesor şi director la 
prestigioase şcoli din Bârlad şi laşi, ca formator al multor generaţii 
de educatoare şi învățători. 

Din îndelungata activitate de perfecționare a cadrelor 
didactice din învățământul preşcolar şi primar, din datele culese cu 
prilejul inspecțiilor speciale pentru acordarea gradelor didactice, 

mi-am format convingerea că de reuşita sau nereuşita debutului 
profesional depinde evoluția ulterioară a prestațiilor educatorului. 

Am cunoscut şcoli în care venirea unui proaspăt absolvent 
(învăţător sau profesor) era transformată într-un eveniment, fiind 
primit cu bunăvoință şi încredere şi ajutat să se integreze în colectiv, 
în activitatea didactică şi în viața comunității. Nivelul elevat al 
muncii instructiv-educative din şcoală îl obliga pe noul venit să-şi 
alinieze conduita şi stilul de muncă la cel al noilor săi colegi, să 
înveţe din experienţa acestora. 

Din nefericire se întâlnesc cazuri în care tânărul absolvent 
este întâmpinat cu ostilitate dacă directorul vede în el un potențial 
candidat la funcția pe care o deţine şi la care ţine cu orice preţ, ori 
dacă acesta este numit pe un post sau o catedră deținute în suplinire 
de soția primarului, a preotului sau a şefului de post, iar în şcoala 
respectivă domnesc intrigile, bârfele, certurile, singurele schimburi 
de experiență fiind cele în domeniul reţetelor culinare. 

În asemenea cazuri, noul coleg este izolat, neagreat de către 
director şi oamenii lui, i se fac tot felul de şicane şi este sfătuit, direct 
sau pe ocolite să-şi găsească un post mai aproape de oraş. Situaţia se 
agravează dacă în şcoala respectivă sunt iubitori ai lui Bachus, iar 
noul venit cade în mrejele lor. În acest caz, viitorul lui profesional şi 
prestigiul de educator sunt în pericol de a-i fi compromise. 

Se poate afirma că parcursul profesional al unui debutant 
depinde de nivelul de aspirații al colectivului în care îşi face ucenicia, 
de capacitatea lui de a rezista tentațiilor spre vicii, de idealul 
profesional şi de viață pe care şi le-a stabilit. 

Tânărul învățător sau profesor nu trebuie să uite că este 
educator nu numai al copiilor care îi sunt încredințați, ci şi al 
părinţilor acestora, precum şi al tinerilor din sat, pentru care trebuie 
să constituie un exemplu de seriozitate, de muncă şi de 
comportament civilizat. 

Regretatul profesor Alex. Gr. Ostafi, care ne-a călăuzit paşii 
în însuşirea disciplinelor psihopedagogice şi ne-a introdus în tainele 
mirifice ale profesiei de învățător, ne atrăgea deseori atenţia asupra 
faptului că învățătorul nu este un simplu funcționar, el este o 
personalitate cu înalte răspunderi sociale şi morale, şi nu-i este 

permis să se compromită sprijinind pereţii cârciumilor sau rezemând 
gardurile sătenilor care au fete frumoase şi sprințare. 


Etapa bârlădeană a parcursului meu profesional a durat doar 
şapte ani dar a cunoscut multe transformări care mi-au îmbogăţit 
experienţa didactică şi de conducere. Astfel, funcția de inspector 
metodist la Secţia de Învăţământ a Sfatului Popular orăşenesc a 
survenit după mai puţin de doi ani de la numirea mea ca director la 
Şcoala generală nr. 2, fiind propulsat din nou într-o activitate total 
necunoscută şi nedorită. 

Odată cu înfiinţarea Complexului şcolar şi cu trimiterea la 
Bârlad a Şcolii Pedagogice din Iaşi, am funcționat ca director adjunct 
al acelui grup şcolar, având în subordine clasele aparținând 
învățământului pedagogic, clase la care am predat până la plecarea la 
Iaşi. Cu un an şi jumătate înainte de a părăsi Bârladul am funcționat 
ca director al liceului „Gh. Roşca Codreanu”, o unitate şcolară 
renumită, ai cărei absolvenţi i-au dus faima în țară şi peste hotare. 

În timpul cât am vieţuit şi muncit în oraşul Bârlad ni s-au 
născut cei doi copii, o fetiţă şi un băiat şi am construit o modestă 
casă. După ce am obținut de la Sfatul popular orăşenesc o suprafață 
de teren de cca. 300 mp, am început să adun materialele de 
construcție. Îmi amintesc şi acum, cu nostalgie şi cu durere în suflet 
momentul care a marcat începutul viitoarei noastre case. Într-o seară 
de toamnă târzie a anului 1957, pe când mă întorceam acasă, am 
văzut aglomeraţie la magazinul Fierometal. Se vindea tablă neagră 
cu dimensiunile 2 x 1 m şi se dădeau patru coli fiecărui cumpărător. 
M-am aşezat la rând şi am obţinut şi eu cantitatea respectivă. Când 
am intrat în casă, soția mea, Dumnezeu să o aibă în pază, căci s-a 
prăpădit de mult, a început să plângă şi mi-a spus: 

- Măi, omule, noi nu avem bani să cumpărăm landou pentru 
copil şi tu te apuci de făcut casă? 

Cu economii la sânge, cu împrumuturi de la Casa de Ajutor 
Reciproc, făcute pe numele nostru şi al unor prieteni, am reuşit să 
adun materialele necesare, să comand, cu plata în rate, tâmplăria la 
Cooperativa Drum nou şi, în primăvara anului 1959 să începem 
construcția. 

Dulgherul Ştefan Cheşu din satul Odaia Bursucani, comuna 
Griviţa, a ridicat scheletul din lemn al casei şi i-a pus acoperişul, iar 
zidirea pereţilor cu vălătuci (pământ amestecat cu multe paie) şi 
înfundarea plafoanelor au fost făcute de o familie de ţigani, pe nume 
Pranică, din comuna lana. Şi pentru că înţelegerea a fost să le 
asigurăm şi două mese pe zi, la începerea lucrului au venit şi cu trei 
copii mici. Nepricepuţi şi leneşi, țiganilor le-ar fi convenit să 
lungească treaba până la mijlocul verii, fapt ce mă obliga să stau 
mereu lângă ei. Unde mai pui că bărbatul, în timp ce fuma împreună 
cu soţia, îşi etala şi calitățile de filozof strecurând deseori în 
peroraţiile sale dezlânate şi lipsite de sens expresia: bifurcarea 
caracterului. Nu am reuşit să descifrez înțelesul pe care angajatul 
meu analfabet îl dădea acestor cuvinte. 

Pe la sfârşitul lunii mai şi începutul lunii iunie pereţii erau 
ridicați la negru până la streaşină, astfel că, în cele trei luni 
călduroase ale verii curentul de aer care circula liber prin golurile 
lăsate pentru uşi şi ferestre a uscat vălătucii şi tavanele. A urmat 
îndreptarea pereților cu un strat de lut şi nisip, montarea tâmplăriei, 
acoperirea pereților cu primul strat de var în interior şi instalația 
electrică. 

Pentru a ne putea ip ~ P | | 
muta până la începutul lunii | Ş | 
octombrie, împreună cu 
bunul şi neuitatul meu 
prieten, învățătorul 
Haralambie Ursu, am făcut 
un gard din ostrețe în partea 
de la stradă, am bătut 7 
duşumelele într-o cameră şi Î- 
în bucătărie, am turnat trotuarele şi am ajutat la construirea sobelor în 
încăperile ce urmau să fie locuite. În paralel făceam pregătirile pentru 
mutarea în căminul nostru, în care am investit nu numai bani dar şi 
muncă, depusă cu mult suflet 

Bucuria şi fericirea pe care le-am trăit când ne-am văzut la 
casa noastră, cu greu pot fi descrise. După ce am descărcat şi ultimul 
transport al puţinului bagaj pe care îl aveam, soția mea a rostit 

următoarele cuvinte, închinându-se: mulțumesc lui Dumnezeu că 
m-am văzut în casa mea. De aici nu mă mai scoate decât popa! Dar 
n-a fost să fie aşa. 

Copiii noştri, de vârste apropiate, diferenţa între ei fiind de un 
an şi jumătate, se jucau împreună, aveau societatea şi secretele lor, se 
apărau şi manifestau o mare plăcere de a se păcăli reciproc. Fata fiind 
mai mare avea o grijă aproape maternă faţă de fratele ei mai mic, îl 
ocrotea şi voia, cu tot dinadinsul, să-i facă şi educaţie. Încercare 
zadarnică pentru că Liviuşor se dovedea refractar față de asemenea 
inițiative şi le respingea vehement, simțindu-se jignit în orgoliul lui 
de bărbat. 

Când au început să meargă la grădiniță le-am cumpărat 
uniforme şi gentute în care să-şi pună batistele şi pacheţelele pentru 
gustarea de la ora 10. După ce au învăţat bine drumul şi ne-am 
convins că nu au de traversat prin locuri periculoase, noi fiind 
ocupați la şcoală, se întorceau singuri acasă. Parcă îi văd şi acum 
cum mergeau aproape lipiţi de garduri, fata ținându-şi strâns fratele 
de mână şi obligându-l să meargă pe partea din interiorul trotuarului. 

Casa noastră era situată pe o străduță în pantă, îngustă şi 
pavată cu piatră de râu, pe care se circula cu dificultate datorită 
denivelărilor. Terenul pe care era aşezată avea dublă înclinare, şi de 
la sud la nord, şi de la vest la est. Din această cauză, partea nordică a 
construcției, o magazie lipită de casă, avea straşina la o înălțime 
relativ mică faţă de sol. 

Într-o zi când noi eram ca de obicei la şcoală băiatul în vârstă 
de aproape 5 ani s-a urcat pe magazie, nu ştiu prin ce artificiu 
descoperit de el, şi încerca să-l convingă şi pe căţel să-l urmeze. Cum 
câinele refuza să participe la această aventură, băiatul a renunţat la 
idee şi, nedându-şi seama de pericolul la care se expune a ajuns până 
pe coama acoperişului de tablă. Când vecinul nostru, Th. Sârbu l-a 
văzut acolo, a înlemnit şi cu vorbă bună l-a îndrumat să coboare. 

La întâlnirile ocazionale cu prietenii, cu colegii sau cu simple 
cunoştinţe, după ce mi se adresa banala şi uzuala întrebare: Ce mai 
faci? urma şi întrebarea: Ce fac copiii? Răspunsul meu, aproape 
invariabil, era: 

- Ce să facă? Sunt sănătoşi, cresc, se joacă şi fac ceea ce ştiu 
ei cel mai bine, pozne. Aşa numeam eu cu blândeţe şi dragoste în 
glas micile şi inocentele lor năzdrăvănii. În adolescenţă îşi aminteau 
cu nostalgie de jocurile şi poznele pe care le făceau în complicitate şi 
care le produceau satisfacţii. 

Şi copiilor noştri, ca de altfel tuturor copiilor le plăceau 
poveştile. Le spuneam şi le citeam basme şi poveşti îndrăgite de ei. 
După ce am achiziționat un aparat de radio cu picup Latvija, 
cumpăram discuri Electrecord cu poveşti şi basme pe care copiii le 
ascultau cu aceeaşi plăcere de zeci de ori. Unul dintre acele discuri 
care, dacă îmi amintesc bine conţinea poveştile: Sarea în bucate, 
Covorul fermecat, Fata babei şi fata moşneagului etc. mai este 
păstrat şi în prezent de fiica mea şi îi joacă ochii în lacrimi când îl 
mai ascultă. 

După ce au devenit şcolari am cumpărat un aparat de 
proiecție Diascol şi un mare număr de diafilme cu tot felul de 
povestiri şi desene animate pe care le-au folosit discreţionar mai 
mulți ani. 

La numai patru ani de locuit în noua casă, din motive 
profesionale şi familiale ne-am mutat la Iaşi. A fost foarte greu să ne 
despărțim de casa noastră de suflet şi de tihnă, şi să ne adaptăm la 
viața trepidantă a unui oraş mare. 

În anul 1968 ne-am mutat 
în altă casă, tot a noastră, un 
apartament situat într-un bloc 
dintr-o zonă bună a Iaşului. 
Traiul în comun, alături de alți 43 
de proprietari nu se compară cu 
acela într-o casă pe pământ, cu 
pomi fructiferi şi flori, cu loc de 


za PE CI arte zeta 
Intreaga familie împreună cu tatăl 
meu în fața casei din Bârlad 


joacă pentru copii, cu câine, 
pisică şi cloşcă cu pui în curte. 

Multă vreme mi-a stăruit în minte o butadă a lui B.P. Haşdeu, 
pe care am transpus-o într-un catren: 

Pentru a fi împlinit ca om, 

Trebuie să sădeşti un pom, 

Să scrii o carte, o casă să clădeşti 

Şi măcar un copil să creşti. 

Până în anul 1982 nu mă puteam considera un om pe deplin 
realizat, pentru că nu scrisesem nici o carte. Studiile şi cercetările 
psihopedagogice pe care le făcusem erau răspândite prin diverse 
publicaţii şi culegeri. Atunci, în acel an, le-am adunat în volumul 
intitulat Preocupări pedagogice pe care l-am multiplicat la 
imprimeria BCU, prin bunăvoința unui prieten. Acestui modest 
început i-a urmat o ediție îmbunătățită şi îmbogăţită, precum şi alte 
cărți. 

Casa, spaţiul de locuit impregnat de spiritul vieții de familie, 
în care se plămădesc viitoarele personalităţi ale copiilor, în care se 
făuresc şi se împlinesc idealurile de viață ale celor ce o locuiesc, a 
fost şi rămâne pentru toate generațiile un lucru de strictă necesitate şi 
deosebit de preţios. 

DIRECTOR TÂNĂR LA UN VENERABIL LICEU 


Am părăsit Bârladul nu fără regretul că lăsam în urmă o casă 
construită cu mari sacrificii, în care investisem nu numai bani şi 
muncă, dar şi sănătate şi suflet, că renunțam la funcția de director la 
renumitul liceu „Gh. Roşca Codreanu” şi la demnitatea de deputat, 
pentru a doua oară, în Sfatul Popular orăşenesc. 

Răspundeam astfel unei oferte de a ocupa un post de lector la 
I.I.P.C.D. Iaşi (Institutul Interregional pentru Perfecţionarea Cadrelor 
Didactice), post pe care l-am deținut puţină vreme pentru că Secția 
Regională de Învăţământ nu a acceptat transferul meu din 
învățământul liceal în cel superior şi m-a numit director la 
binecunoscutul liceu „Costache Negruzzi” începând cu data de 11 
decembrie 1962. 

Aşadar, la vârsta de 32 de ani deveneam liderul formal al 
unuia dintre cele mai bine cotate licee din Iaşi, funcție la care aspirau 
numeroşi dascăli ieşeni. Un coleg normalist de la Şendriceni, pe 
atunci director la liceul „Vasile Alecsandri”, mi-a spus prieteneșşte: 
„Mă bucur că ai venit la Iaşi, director la Negruzzi, dar să ştii că 
numirea ta este o palmă pentru ieşeni”. 

Instalarea mea ca director s-a făcut într-o manieră 
simplificată, cu participarea unui activist de la Comitetul orăşenesc 
de partid şi a unui reprezentant al Secţiei orăşeneşti de învățământ, 
fără fast şi fără discursuri, evenimentul venind ca un trăsnet pentru 
cei doi directori adjuncţi, fiecare dintre ei considerându-se 
îndreptățiți să ocupe demnitatea de prim-director. Grupul de 
profesori prezent la festivitate a primit cu rezerve şi chiar cu oarecare 
nedumerire instalarea în fotoliul de director a unui profesor tânăr 
necunoscut, venit din provincia Regiunii, mai ales că adjuncții îşi 
făcuseră campanie de susținere pentru a accede în funcția mult 

râvnită după ce obținuseră şi oarecare promisiuni din partea 
organului de partid şi a Secţiei orăşeneşti de învățământ. 

În scurtă vreme am avut impresia că fusesem aruncat într-o 
groapă cu lei, fiind şicanat şi pus la fel de fel de încercări din partea 
colaboratorilor mei din echipa de conducere şi a şefului Secţiei de 
învățământ. A trebuit să descopăr şi să neutralizez sforile ce se 
trăgeau, bisericuţele care funcționau în şcoală cu scopul de a mă pune 
în dificultate. Un lucru era cert: toate informaţiile, toate bârfele 
treceau printr-un centru de comandă, unde erau prelucrate, 
amplificate şi transmise mai departe. Credeam atunci şi mai cred şi 
azi că persoanele reprezentative pentru elita dăscălimii ieşene din 
şcoală nu au fost antrenate în jocurile de culise ale detractorilor mei. 
Acest climat tensionat şi răuvoitor a persistat până ce adjuncţii mei 
au căpătat ceea ce doreau cu orice preţ: direcția unor licee nou 
înființate. 

Liceul „C. Negruzzi” fiind o şcoală serioasă şi prestigioasă în 
peisajul educaţional din oraşul şi regiunea Iaşi, era preferat, pentru 
odraslele lor, de către elita intelectuală, administrativă şi politică din 
acea vreme. Dispunea de cadre didactice recunoscute pentru 
conştiinciozitatea cu care îşi onorau activitatea la catedră, pentru 
exigența şi devotamentul cu care munceau, confirmând aserțiunea că 
prestigiul unei şcoli este dat de valoarea profesională şi morală a 
dascălilor care o slujesc. Elevii erau motivaţi să înveţe temeinic, să 
aibă un comportament demn de numele liceului în care învaţă iar 
urmarea acestor conjuncturi favorabile era că toți absolvenții, 
aproape fără excepție, pătrundeau în învățământul superior pe baza 
unor concursuri riguroase de admitere. 

Dispunând de internat, liceul „C. Negruzzi” atrăgea un mare 
număr de candidaţi la concursul de admitere proveniți din laşi dar 
mai ales din mediul rural, putându-se realiza o bună selecţie a 
elevilor, ceea ce reprezenta o premisă pentru pregătirea la nivel 
superior a acestora, pe parcursul celor patru ani de studii liceale. 

Mi-a rămas în memorie un episod, oarecum ieşit din comun, 
petrecut la un concurs de admitere prin anii 1964-1965. După 
încheierea examenului şi afişarea rezultatelor a intrat în cabinetul 
directorului un cetăţean, cu înfăţişare de trăitor al satului, sfios şi cu 

evidente semne de supărare, care mi-a pus pe birou un teanc de 
Diplome de premiu, spunând: Faceţi ce ştiţi cu ele! Băiatul meu, 
premiant opt ani în şir, nu a reuşit. Ce valoare mai au aceste hârtii? 

Puțin surprins de atitudinea omului, i-am sugerat să le ofere 
celor care i-au acordat băiatului său diplomele, pentru că noi, comisia 
de concurs, am folosit alte criterii de selecție, nu diplomele dobândite 
de candidaţi în învățământul general. 

Părintele în cauză, al cărui necaz era de înţeles, a fost şocat de 
discrepanţa dintre felul în care copilul lui a fost cotat timp de opt ani, 
şi modul în care a fost apreciat la concurs. 

Situaţia, departe de a fi fost singulară, era delicată şi de 
neînțeles pentru bietul tată căruia Diplomele de premiu îi dăduseră 
multe speranţe de reuşită pentru fiul său. Să fi fost acest copil un fel 
de chior în țara orbilor la şcoala în care a învăţat? 

Veneam, aşadar, la conducerea unui liceu cu o bogată şi 
valoroasă tradiție, poate chiar cel mai bun din întreaga regiune, care 
dispunea de un prestigios şi experimentat corp profesoral, cu o 
apreciabilă vechime în şcoală, prețuit în mediile educaționale, 
politice şi administrative. Tinereţea şi puțina experiență didactică de 
care dispuneam mă dezavantajau. Cu excepția a doi profesori (unul 
de desen şi altul de educaţie fizică — proaspeţi absolvenţi) eram cel 
mai tânăr dascăl din şcoală şi deţineam cea mai înaltă demnitate. 

Conştientizând situația delicată în care mă aflam am încercat 
ca de la prima întrunire a consiliului profesoral, destinat consemnării 
rezultatelor la învăţătură şi a notelor la purtare pe trimestrului I al 
anului şcolar 1962-1963 să le demonstrez mai experimentaţilor mei 
colegi că ştiu ce vreau, că pregătirea mea psihopedagogică îmi 
conferă capacitatea de a cuprinde problemele complexe ale şcolii, că 
operativitatea şi promptitudinea, analiza şi luarea deciziilor erau 
atuuri care mă situau deasupra predecesorilor mei la conducerea 
liceului. Despre unul dintre aceştia se povestea că ţinea şedinţe 
interminabile, ce se prelungeau până târziu în noapte datorită 
apetitului său verbal pe care şi-l exersa de mai multe ori pe parcursul 
unei reuniuni, timp în care participanţii consumau tartinele şi fructele 
pe care le aveau pregătite în genţi, profesoarele plecau în acest timp 
să-şi facă cumpărăturile trebuitoare pentru cina familiei şi reveneau 

la şcoală înarmate cu răbdarea de a asista în continuare la discuţiile şi 
discursurile ce păreau să nu se mai sfârşească. 

Cu greu am reuşit să dobândesc încrederea şi aprecierea 
colegilor şi a celorlalți salariați în condiţiile în care colaboratorii mei 
nu doreau acest lucru. În schimb am fost primit de către părinții 
elevilor cu multă bunăvoință şi chiar cu simpatie. Am colaborat cu ei 
în condiții optime, şcoala beneficiind de sprijinul lor material şi 
spiritual. 

O întâmplare în care a fost implicat unul dintre membrii 
Comitetului de părinți pe şcoală, evidenţiază corectitudinea şi 
fermitatea caracterului său. La finele unui an şcolar, printre elevii 
corigenţi se afla şi fiul acelui inimos şi vrednic colaborator al meu, al 
cărui nume prefer să nu-l pomenesc. Fără nici o umbră de reproş la 
adresa profesorului care i-a lăsat băiatul corigent la matematică ne- 
am despărțit după festivitatea de încheiere a anului şcolar în condiții 
amicale. 

În luna septembrie, după examenele de corigență când m-am 
revăzut cu colaboratorul meu în cadrul Comitetului de părinți, l-am 
felicitat pentru reuşita fiului său, şi din pură curiozitate, am încercat 
să aflu cine i-a pregătit băiatul pentru examen. Spicuiesc în cele ce 
urmează câteva aspecte relatate de el: 

Băiețaşul meu (era în clasa a X-a, n.n.) şi-a închipuit 
probabil că, după ce un an întreg a avut numai de învăţat şi nu a 
făcut-o cum se cuvenea, îi voi pune preparator. Nici nu mi-a trecut 
prin gând aşa ceva. Nu l-am bătut. L-am anunțat numai că de luni, 
prima zi de luni după încheierea anului şcolar, vom începe 
construirea unui nou beci, el trebuind să sape groapa şi să care 
pământul rezultat în apropierea porţii, la cca. 20m distanţă. 
Programul său de lucru fiind, fără abateri, studiul în orele de 
dimineaţă, săpat şi cărat pământul, după-amiază. 

Aşa au trecut acele aproape două luni şi jumătate cu muncă 
fizică şi învățătură. Băiatul mai slăbise iar soția ofta şi încerca să 
mă îmbuneze. Nu am cedat. După examen i-am spus fiului meu că 
trebuie să acoperim groapa pentru că un prieten arhitect mi-a atras 
atenția că locul ales pentru noul beci nu este bun. Astfel că, până la 

începerea noului an şcolar, proaspătul promovat în clasa a XI-a a 
cărat înapoi aproape tot pământul dizlocat. 

De altfel, nici nu aveam nevoie de un nou beci, a fost doar un 
experiment şi o lecţie de îmbinare a muncii fizice cu învăţarea. Și a 
dat rezultate după cum bine s-a văzut. 

Faptul relatat mi-a sugerat o întrebare: câți părinți au puterea 
să sancţioneze într-un mod atât de original şi eficient indolența şi 
lenea copilului lor? L-am felicitat pe acest părinte ferm şi înțelept, 
care şi-a călcat pe inimă, iar rezultatele demersului său s-au văzut la 
examenul de corigenţă şi în anii şcolari următori. Băiatul a terminat 
cu rezultate bune liceul, a absolvit şi o facultate, exprimându-și, nu o 
dată, recunoştinţa față de părinţi şi faţă de şcoala care l-au format. 

Un personaj pitoresc în simplitatea şi sinceritatea lui era unul 
dintre portari, moş Străjescu, a cărui vechime în şcoală se constituia 
din câteva decenii. După propria-i exprimare el a schimbat mulți 
directori al căror număr nici nu şi-l mai amintea. Mă primea în 
fiecare dimineaţă cu salutul său cazon Să trăiţi dom’ derector! şi mă 
informa, după caz, asupra celor petrecute în şcoală şi în internat pe 
durata turei sale de serviciu. Era poate cel mai credincios slujbaş al 
şcolii şi cel mai puţin interesat de bârfele şi intrigile care circulau în 
mediul personalului auxiliar. Moş Străjescu a rămas la postul lui şi 
după plecarea mea, să schimbe şi alţi directori. 

Cei aproape 4 ani cât am funcționat ca director la liceul „C. 
Negruzzi” au constituit o experiență deosebit de prețioasă pentru 
ceea ce a urmat de la 1 septembrie 1966, când am preluat direcția 
Liceului pedagogic „Vasile Lupu” din laşi. 

Odată cu instalarea familiei la Iaşi legăturile cu părinții, cu 
socrii şi cu celelalte rude au devenit mai facile şi mai frecvente. Ne 
deplasam cu maşina pe care o avem, făceam vizite la rudele din 
Dorobanţi, de la Roma unde locuiau surorile Aglaia şi Hareta, la 
Bucecea unde se stabilise familia Miliei, cea mai mică dintre surori. 
Despre aceste întâlniri păstrez amintiri frumoase, dintre care măcar 
unele ar trebui încredințate hârtiei. 

Între multele rude apropiate sufletului meu şi îndrăgite, un loc 
aparte îl ocupă cumnatul Mihai Şuşter, soțul Miliei. Numele comunei 
Bucecea a devenit cunoscut în întreaga ţară după ce, ca urmare a 

politicii de industrializare, s-a construit acolo o mare şi modernă 
fabrică de zahăr care a oferit locuri de muncă localnicilor precum şi 
multor persoane din satele şi comunele învecinate. După 1990 fabrica 
şi-a încetat activitatea fiind transformată treptat într-un morman de 
moloz şi de fiare vechi. 

Cumnatul Mihai Şuşter, care din nefericire nu se mai află 
printre noi, era un om harnic, comunicativ, plin de viaţă şi foarte 
primitor. Mergeam cu plăcere la ei, nu numai la sărbători dar şi cu 
ocazia altor deplasări în zona Botoşanilor. 

Când unica lor fiică, Coculeana, aflată la studii la Bucureşti 
s-a decis să-şi unească destinul cu alesul inimii, Dumitru (Marcel) 
Otovescu, student, născut şi crescut în inima Olteniei, şi-a chemat 
părinţii în capitală pentru a-şi cunoaşte viitorul ginere şi să ia parte la 
logodna lor. 

Pe drum, la întoarcerea spre casă, dar şi multă vreme după 
aceea, părinţii au continuat să discute şi să facă aprecieri referitoare 
la viitorul ginere. Sora Milia, soacra, continua să-i tot găsească alte şi 
alte cusururi. Ba că-i prea slab şi deşirat, ba că poartă plete, ba că-i 
Juvete şi în opinia ei aceştia sunt cam apucați (iuți din fire, voia să 
spună) şi cam cusurgii, ba că-i prea departe Bucecea de Craiova, 
unde urma să se stabilească tinerii după terminarea studiilor etc. La 
toate aceste critici ale soției, care începuse să-l irite, cumnatul meu 
i-a dat o replică de pomină: 

Măi, fimeie, tu îţi închipui că poți să găseşti ginere de 
tocmală? 

Mărturisesc că țineam foarte mult la acest om pe care îl 
prețuiam şi pe care îl credeam cel mai sănătos din familia noastră 
lărgită. La muncă era de o hărnicie fără pereche, iar la petreceri nu-l 
întreceau mulți. Povestea sora mea că la o nuntă pentru care îşi 
cumpărase o pereche de pantofi noi cu talpă de piele, a dansat toată 
noaptea iar a doua zi s-a întors acasă cu pantofii găuriți în talpă. 

Am suferit mult când am aflat că şi-a pierdut viaţa în urma 
unui accident stupid, despre care nici nu doresc să-mi mai amintesc. 
Păstrez însă amintiri frumoase despre el, om fără şcoli înalte dar cu 
un caracter diamantin şi cu un suflet mare. 

DIRECTOR ŞI PROFESOR LA ŞCOALA NORMALĂ 
» VASILE LUPU” 


SCOAL ANORMALĂ "VASILE LUPU" Mai mult de jumătate din 
Ad activitatea mea în învățământ 
am desfăşurat-o în cadrul Şcolii 
Normale „Vasile Lupu” din Iaşi 
şi mă onorează faptul că o bună 
parte din prestația mea didactică 
se obiectivează în pregătirea 
multor serii de învăţători şi 
educatoare, precum şi în 
perfecționarea lor. Mi-ar face 
plăcere să spun că de Şcoala 
normală vasiliană mă leagă numai amintiri frumoase, dar nu este aşa. 

Numirea mea ca director la Liceul Pedagogic la 1 iulie 1966, 
aşa cum se numea şcoala normală pe atunci, cu două luni şi jumătate 
înainte de reînființarea acestuia la Iaşi, a fost un moment de răscruce 
în traseul meu profesional. Plecam din funcția de director al Liceului 
„C. Negruzzi”, o unitate emblematică pentru învățământul ieşean, cu 
o structură consolidată şi o existență ce se apropia de un secol, la o 
şcoală care, la data respectivă exista doar pe hârtie şi a cărei edificare 
începea de la zero. 

Tânăr şi entuziast, am dat curs acestei solicitări, deşi nu ştiam 
prea multe lucruri despre Şcoala Normală „Vasile Lupu”, 
impulsionat fiind de dorinţa de a lucra în învățământul pedagogic, 
într-o ambianţă şcolară asemănătoare celei în care m-am pregătit ca 
învăţător la Şcoala Normală „Al. Vlahuţă” din Şendriceni-Dorohoi, 
şi a celei în care am predat, ca profesor, la Şcoala Pedagogică din 
Bârlad. 

Dificultăţile inerente începutului de drum nu m-au 
înspăimântat. Organizarea şi pregătirea deschiderii cursurilor la noua 
unitate de învățământ, care nu avea nici măcar local, au pus probleme 
neînchipuit de grele. Găsirea unor spaţii de şcolarizare, până la 
construirea localului propriu, pentru care atunci nu era stabilit nici 
măcar amplasamentul, amenajarea internatelor pentru fete şi pentru 
băieți, igienizarea şi dotarea cantinei preluată de la Liceul 
„G. Ibrăileanu”, desfăşurarea concursului de admitere pentru 
selectarea elevilor din anul I, constituirea corpului didactic, angajarea 
personalului didactic ajutător şi de îngrijire, erau treburi majore şi 
urgente a căror rezolvare nu suferea nici cea mai mică întârziere. 

Liceul Pedagogic a beneficiat de un nucleu de cadre didactice 
cu pregătire de specialitate solidă şi cu experiență la catedră. În plus, 
aproape toți profesorii erau animați de dorinţa sinceră de a se 
consacra bunei pregătiri a viitorilor învățători şi educatoare, astfel că 
la data absolvirii primei promoţii (1971) şcoala dispunea de cadre 
didactice profesioniste, care puneau în activitatea lor informativ- 
formativă cunoştinţele, experienţa didactică şi sufletul lor generos. 

Mă onorează faptul că pot să numesc, acum, măcar pe câțiva 
dintre cei ce au participat, cu competență şi dăruire, la depăşirea 
dificultăților începutului: Rodica Măcăreanu, Elena Calistru, Ştefania 
Burlacu, Uţa Păduraru, Veronica Barnea, Ovidiu Loghin, Gheorghe 
Buga, Emil Cotorcea, loan Enache, Vasile Ionescu, Octav 
Chiţoveanu, Eufrosina Iacob, Florica Bart, Viorel Bârleanu, Ilie 
Tomşa, Doina Voroneanu, Georgeta Petrea, Virginia Pavel, Liliana 
Dumbravă, Rodica Moiseof, Boris Moisea, Eugen Mircea. 

Graţie prestigiului profesional şi moral de care se bucura 
corpul didactic, în Liceul pedagogic domnea o atmosferă de muncă 
în echipă, de disciplină, care se transmitea de la dascăli la elevi, de 
colaborare şi stimă reciprocă, toate la un loc materializându-se în 
calitatea pregătirii seriilor de absolvenți, în activitățile cultural- 
artistice şi sportive cu care şcoala noastră se afirma în concursurile 
locale, judeţene şi zonale. 

Ţin să accentuez că trăsăturile dominante ale ambianţei 
existente în Liceul Pedagogic erau munca şi disciplina. M-am 

convins tot mai mult de adevărul conţinut în cuvintele lui Comenius 
că „şcoala fără disciplină este ca o moară fără apă”. 

Un adevăr izvorât din experiența dobândită la Şcoala 
Normală „Vasile Lupu” se referă la modul în care se reflectă 
personalitatea profesorilor în conştiinţa elevilor atât timp cât ei se 
află pe băncile şcolii. Aceasta diferă fundamental de imaginea pe 
care absolvenţii o păstrează în memorie după ce s-au integrat în 
muncă şi în viața socială. Pe măsura maturizării profesionale şi 
sociale a absolvenţilor, se produce în conştiinţa lor un proces de 
reconsiderare a impresiilor şi părerilor despre foştii lor profesori, 
astfel că dascălii răi, cei exigenţi, cei care le cereau şi îi determinau 
să înveţe apar într-o nouă lumină, ca profesori buni, şi le păstrează o 
frumoasă amintire şi o vie recunoştinţă. 

Un fost elev al cărui nume îmi scapă, evoca cu respect 
personalitatea profesorului de limba franceză, care îl teroriza oră de 
oră (după propria exprimare) fiind şi corigent. Acum, cu vocabularul 
şi abilitatea de a conversa în limba lui Balzac, dobândite în şcoală, 
fostul corigent se descurcă excelent în călătoriile peste hotare şi în 
alte împrejurări ale vieții. 

Cred că şi eu eram cotat ca profesor rău, pentru că le 
pretindeam elevilor să înveţe, să stăpânească bine măcar abecedarul 
disciplinelor pe care le predam. După mărturisirile unora dintre cei 
cu care m-am războit să învețe, tratamentul aplicat le-a fost benefic. 

În cele două perioade când m-am aflat la conducerea Școlii 
Normale „Vasile Lupu” (1966-1971 şi 1990-1992) am manifestat 
rigoare şi fermitate în organizarea şi desfăşurarea activităţilor 
şcolare. Această atitudine a fost apreciată de către colegii cu o etică 
profesională bine însuşită, şi de către elevi. O şcoală bine organizată 
şi condusă, în care toată lumea (profesori, elevi, personal) ştie exact 
ce are de făcut şi îşi face datoria, funcționează cu precizia unui 
mecanism bine reglat. 

Pentru că mi-am făcut din locul de muncă a doua familie, 
despărţirea de şcoală în momentul pensionării a fost un adevărat şoc. 
Primul şi cel mai greu de suportat a fost sentimentul inutilității. 
Colegii mei, aflaţi în aceeaşi situaţie, care aveau exercițiul 
flexibilizării coloanei vertebrale şi au ştiut să intre în grațiile mai 

78 


marilor învățământului din acea vreme, au continuat să funcționeze 
cu catedre întregi sau fracțiuni de normă, încă mulți ani. Pe mine nu 
m-a înzestrat natura cu asemenea „ştiință”. Rămân recunoscător 
profesorului universitar Teodor Cozma, decanul Facultăţii de 
Psihologie şi Ştiinţe ale Educaţiei, care m-a cooptat ca profesor 
asociat timp de patru ani, între 1995 şi 1999. 

După perioada universitară, ce putea să facă un intelectual 
pentru care nevoia de activitate era şi este vitală? M-am apucat de 
scris. Aşa s-au născut cărțile: Preocupări pedagogice, o carte de 
studii şi cercetări psihopedagogice, apărută la Editura Spiru Haret din 
laşi, 1995; Flori târzii conţinând proză scurtă, poezii şi panseuri, 
apărută la Editura Cutia Pandorei, Vaslui, 2002; Parfum de spini 
apărută la Editura PIM, laşi, 2003; Educator adevărat, cu proză 
scurtă, apărută la Editura PIM, Iaşi, 2004, Toamnă la Copou şi 
Lumina educaţiei apărute la aceeaşi editură în anul 2005. Toate 
titlurile le-am donat şi bibliotecii şcolii la care am predat mai mult de 
un sfert de veac. 

Aşa cum am mai spus, mi-am început pregătirea pentru a 
deveni învăţător la Şcoala Normală „Al. Vlahuţă” din Şendriceni, 
situată la mică distanță de oraşul Dorohoi. O şcoală aşezată într-un 
feeric cadru natural, concepută şi organizată după un model autohton, 
corespunzător nevoilor şi idealurilor societății româneşti din acea 
vreme. Până la catastrofala Reformă a învățământului din 1948, 
şcolile normale se  dovediseră adevărate cuiburi de vulturi. 
Absolvenţii acestor catedrale ale culturii româneşti, animați de 
dragostea pentru locul natal, se întorceau în satele lor şi îi învățau pe 
copiii țăranilor, cu responsabilitate şi devotament, le sădeau în minți 
şi inimi iubirea de glia strămoşească şi de neam. Ofițerii rezervişti 
proveniţi din învățători au dat cele mai multe jertfe de vieți în cele 
două conflagrații mondiale. 

În nefasta epocă socialistă, slujitorii şcolilor au menţinut 
ridicat, cu eforturi uriaşe, nivelul calității învățământului, în pofida 
tendinței de îndoctrinare şi de transformare a şcolilor în focare de 
răspândire a ideologiei comuniste. 

Momentul 1989 a zdruncinat, ca un cataclism, rânduielile 
socialiste ale societăţii româneşti şi ale învăţământului, iar 

79 


democratizarea, în variantă românească, a declanşat anarhia în toate 
structurile economice, politice şi sociale, inclusiv în domeniul 
educației. Numeroasele pseudoreforme iniţiate de guvernanţii care 
s-au perindat la conducerea ministerului de resort după 1989, au 
semănat derută şi nemulțumiri în rândul slujitorilor şcolii, au 
birocratizat o activitate ale cărei rezultate trebuie să se evidențieze în 
calitatea pregătirii teoretice şi practice a elevilor, nu în numărul de 
hârtii ce trebuie completate de cadrele didactice sau în numărul 
referatelor, comunicărilor şi articolelor scrise de acestea. 

Şi învățământul pedagogic a fost supus aceluiaşi regim de 
dezorganizare prin transformările pe care le-a suferit. Renunţarea la 
pregătirea învăţătorilor şi educatoarelor prin şcolile normale şi 
transferarea acestei meniri învățământului superior de scurtă durată 
este în opinia mea o mare eroare pe care istoria învățământului o va 
condamna cu siguranță. Ce fel de institutor poate fi un absolvent al 
colegiului universitar de profil, care a terminat un liceu profesional 
cu media la limita inferioară a bacalaureatului, cu o cultură generală 
precară, fără aptitudini probate şi fără chemare pentru munca 
educativă? 

Revenirea la structura fostelor şcoli normale cu durata de 
studii de opt ani, cu un curs inferior de patru ani şi altul superior, tot 
de patru ani, cu o verificare riguroasă a aptitudinilor profesionale şi 
intelectuale la concursul de admitere, ar readuce şcolile normale la 
ceea ce au fost: adevărate pepiniere pentru formarea unor învăţători 
şi educatoare de elită. Pentru a satisface o veche şi îndreptățită 
dorință a învăţătorilor de a avea studii superioare, celor ce doresc şi 
sunt capabili, să li se dea posibilitatea de a urma doi-trei ani de 
cursuri universitare spre a dobândi statutul de institutori. 

O mare greşeală săvârşită de guvernanţi în domeniul politicii 
şcolare este legislația, mult prea permisivă, privind funcţionarea 
învățământului privat destinat pregătirii cadrelor didactice pentru 
învățământul preşcolar şi primar. Multe dintre aceste unități sunt 
nişte S.R.L.-uri care aduc mari deservicii învățământului românesc. 

În cei 27 de ani (1966-1993) cât am funcţionat ca director şi 
profesor la Şcoala Normală „Vasile Lupu” m-am străduit să ridic 
prestația mea didactică şi de conducere la nivelul exigenţelor unei 

şcoli de prestigiu, cu o înaltă şi onorantă menire, aceea de a pregăti 
învăţători şi educatoare, şcoală care dispune şi de o vastă şi valoroasă 
tradiție. Această aspirație profesională am insuflat-o şi colegilor mei 
în cele două etape în care m-am aflat la conducerea şcolii. Datorită 
implicării totale în activitatea profesională, copiii mei erau 
îndreptățiți să se considere neglijați pentru că acordam prea puţină 
atenţie şi prea puţin timp problemelor lor. 

Clasele la care predam erau bune. Elevii înțelegeau că 
disciplinele psihopedagogice au o pondere importantă în pregătirea 
lor ca viitori învăţători şi le acordau atenția cuvenită. Cei care 
manifestau dezinteres şi delăsare erau determinaţi să înveţe de notele 
slabe pe care le primeau şi de pericolul corigenţei care îi amenința. 
Cu clasele la care, pe parcursul anilor, am fost diriginte am colaborat 
aproape ireproşabil. Eram clar şi ferm în formularea cerințelor, dar în 
acelaşi timp apropiat şi receptiv la problemele lor. 

O experiență mai puţin obişnuită în activitatea mea ca 
diriginte, cu profunde semnificații pedagogice, merită să fie 
împărtăşită... 

Zile de septembrie cu lumina ca mierea, cu un soare blând ce 
dădea parcă semne de oboseală şi îşi scurta treptat drumul său celest. 
Serile şi dimineţile erau din ce în ce mai răcoroase şi plăcute, după 
arşița care pârjolise natura în lunile fierbinți ale verii. Şcolile îşi 
deschiseseră din nou porţile pentru a-şi primi elevii fără de care sunt 
pustii şi triste ca bisericile fără credincioşi. 

Festivitatea de deschidere a noului an şcolar la Liceul 
Pedagogic fusese de scurtă durată şi austeră. Fără cuvântări 
înflăcărate, fără momente artistice cum se obişnuia în asemenea 
ocazii, doar cu urări de bun venit şi cu prezentarea planului de 
organizare a practicii agricole de două săptămâni. Profesori şi elevi, 
cu îmbrăcăminte potrivită pentru muncile agricole, cu sacoşe sau 
rucsacuri burduşite cu haine şi încălțări de schimb, erau aşteptaţi de 
autobuzele cu motoare în funcțiune, gata să-i transporte la punctele 
de lucru. 

Mi se repartizase dirigenţia la o clasă a IX-a. Nu reuşisem 
decât să-i văd pe elevi fără a-i cunoaşte cât de cât. Tabelul pe care l- 
am primit şi care îi nominaliza în ordinea alfabetică nu-mi spunea 

mare lucru. Mi-am dat seama doar că între cei 36 de adolescenţi erau 
doar câţiva băieți, restul fete. După ce i-am urcat în autobuzul ce ne 
fusese repartizat, cu autoturismul personal am mers în urma acestuia 
până la IAS Miroslava, locul nostru de muncă. 

Abia acolo, în mijlocul livezii, unde se afla sediul unei ferme 
a întreprinderii respective, în aerul curat şi îmbălsămat de parfumul 
merelor date în pârg ce îşi etalau formele şi culorile în lumina 
binefăcătoare a astrului zilei, i-am văzut mai bine pe viitorii mei 
elevi. A fost un mod de a face cunoştinţă inedit şi original, în condiții 
de campanie agricolă. După ce le-am cerut să se aşeze pe iarba 
umbrită de coroanele largi încărcate de roade ale pomilor din 
apropiere, mi-am găsit şi eu un loc pe o mică ridicătură pentru a-i 
putea cuprinde pe toţi cu privirea, apoi m-am prezentat: 

- Mă numesc Vasile Fetescu, am 45 de ani, sunt căsătorit şi 
am doi copii. Vom studia împreună Psihologia, Pedagogia şi celelalte 
discipline înrudite, precum şi practica pedagogică. În plus, sunt 
dirigintele vostru şi mă voi strădui să vă fiu, aşa cum ne place să 
spunem, un bun părinte spiritual. Vă rog să-mi spuneți şi voi cum vă 
numiţi, localitatea de unde sunteţi, cum se numesc şi cu ce se ocupă 
părinții voştri, câți copii sunteți în familie şi de ce aţi optat să învățați 
la Liceul Pedagogic. Nu am notat nimic, am încercat să rețin cât mai 
mult din răspunsurile lor, urmărind prin acest exercițiu de 
autoprezentare ca şi ei să se cunoască unii pe alții. Cred că nu 
exagerez dacă afirm că acum, după mai bine de 30 de ani acest mod 
simplu, direct şi neprotocolar de a ne cunoaşte a avut ecouri benefice 
în inimile şi în mințile lor. 

A urmat instructajul făcut de reprezentantul fermei care ne 
coordona activitatea, instructaj referitor la regulile de protecție a 
muncii, la tehnica recoltării, la norma ce trebuia realizată de fiecare 
culegător pentru acoperirea cheltuielilor cu hrana şi cazarea. 

Fiind proveniţi din mediu rural, obişnuiţi din copilărie cu 
munca, în scurtă vreme şi-au dovedit calitățile de cățărători şi 
culegători harnici, pricepuți şi disponibili pentru cooperare şi 
întrajutorare. Erau sprinteni şi abili, ajungeau şi la fructele aflate în 
vârfuri de pomi care trebuiau luate cu mâna, nedezminţindu-şi astfel 
descinderea din ordinul primatelor. Mi-a rămas în memorie 

îndemânarea, sârguinţa şi cuminţenia unei fetițe scunde, curajoase, 
neîntrecută în sprinteneala cu care ajungea în vârful pomilor şi pe 
care am numit-o veverița. Aşa i-a rămas numele. În scurtă vreme 
reprezentantul fermei şi-a dat seama de seriozitatea şi calitatea 
muncii noastre şi venea tot mai rar în sectorul nostru. 

După încheierea zilelor de muncă, în înserările liniştite şi 
senine, ne adunam pe o platformă betonată din curtea fermei şi 
încercam să ne distrăm. Copiii spuneau anecdote, evocau amintiri din 
şcolile unde au învăţat, organizau jocuri de societate, ascultau muzică 
la un radio-casetofon cu baterii sau la radioul autoturismului meu. Se 
înjghebau şi încercări timide de dans în grup, bâţâindu-se fiecare aşa 
cum se pricepea şi căutând să înveţe de la cei mai inițiați. Erau 
momente plăcute, deconectante, care îmi ofereau alte şi alte prilejuri 
de a cunoaşte trăsături ale individualităţii bobocilor mei. 

Am evocat acest episod din activitatea mea ca dascăl şi 
diriginte deoarece şi pentru mine a fost o premieră în modul de a 
stabili relațiile de început cu o clasă de elevi şi reprezenta o 
experiență unică, extrem de utilă, care mi-a oferit posibilitatea să 
surprind aspecte esențiale ale personalităţii adolescenților cu care 
urma să lucrez următorii patru ani. Am în vedere cunoaşterea 
atitudinii lor față de muncă (îndemânare, conştiinciozitate, pricepere, 
sârguință), uşurinţa cu care s-au integrat în noul grup social, 
capacitatea de a stabili relaţii interpersonale şi de cooperare în 
muncă, disponibilitatea şi modul de a participa la activitățile 
recreative, nivelul educaţiei dobândite în familiile de provenienţă. 

Sunt convins şi acum că nici o altă împrejurare de viaţă sau 
de context educativ nu mi-ar fi oferit mai multe posibilități de a-mi 
cunoaşte elevii. Sper să nu se înțeleagă faptul că am rămas adeptul 
practicii agricole de pe vremea comunismului, practică pe care o 
prestau nu numai elevii dar şi studenții şi salariaţii în timp ce 
colectiviştii îşi petreceau zilele în bodegi şi pe margini de şanţ iar 
nopțile îşi completau retribuțiile cu produse de pe tarlalele 
ceapeurilor. 

În prima oră de curs, când de fapt am inaugurat noul an de 
învățământ, i-am lăudat pe elevii mei pentru felul cum au muncit şi 
s-au comportat în cele două săptămâni de practică agricolă şi le-am 

adresat îndemnul: să fiţi şi la învăţătură la fel de harnici, conştiincioşi 
şi ambiţioşi! Cu acea clasă am colaborat în condiţii optime. Era un 
colectiv normal, fără vârfuri supradotate dar cu disponibilități pentru 
muncă sârguincioasă şi disciplină. 

Totuşi, clasa de care am rămas ataşat sufleteşte mai mult şi 
după scurgerea celor 30 de ani de la absolvire este fostul an V-A, un 
colectiv de 40 de băieţi conştiincioşi şi deştepţi, care mi-a oferit 
satisfacţii profesionale şi morale atât pe parcursul anilor de şcoală cât 
şi după aceea. Este, cred, singurul grup de absolvenţi care a organizat 
întâlnire de promoție din 5 în 5 ani după încheierea studiilor liceale. 


Anul 1979 începuse cu unele împliniri pentru familia mea. 
Eram mulțumiți că fiica noastră parcurgea cu bune rezultate cel de-al 
treilea an de studii medicale, iar băiatul reuşise la concursul de 
admitere în învățământul tehnic superior. Dar în acel an fatidic, soția 
a fost lovită de o boală necruțătoare şi galopantă, astfel că s-a stins 
din viaţă la vârsta de 47 de ani neîmpliniți. Tragedia a venit ca o 
lovitură de trăsnet care a dezechilibrat viața noastră de familie, unită 
şi armonioasă. 

Cu sufletele rănite şi îndurerate ne-am străduit să rezistăm 
nenorocirii care s-a abătut asupra noastră şi să ne continuăm viața aşa 
cum se putea în noile condiţii. Când fiica era în ultimul an de 
facultate iar băiatul promovase în anul al treilea la Facultatea de 
Construcţii s-a produs un eveniment firesc şi necesar. Aflându-şi 
fiecare tovarăşul de viață s-au căsătorit, fapt pe care l-am încurajat şi 
susținut, umplându-mi astfel casa de studenți. Munca şi proiectele de 
viitor erau principalele noastre preocupări, ale familiei lărgite. 

După încheierea studiilor tinerele cupluri au plecat la locurile 
lor în profesie, au apărut şi nepoții, ceea ce mă îndreptățea să mă 
consider mulțumit şi împlinit ca părinte. Nenorocirile însă au 
continuat să mă urmărească. În anul 1995 o nouă tragedie s-a abătut 
asupra mea. Băiatul şi-a pierdut viaţa într-un accident de circulație. 
De data aceasta am înţeles că soarta nu numai că nu m-a favorizat dar 
mi-a aplicat cele mai grave şi dureroase lovituri... 

Rămas singur şi deprimat am căutat să-mi aflu liniştea şi să- 
mi alin durerea în scris. Cam tot ce expusesem la sesiunile de 

comunicări ştiinţifice şi publicasem în ziare, reviste şi volume de 
culegeri, am adunat într-o carte intitulată Preocupări pedagogice, pe 
care în anul 1982 am multiplica-o la Imprimeria BCU, prin 
bunăvoința unui prieten. Ediţia a Il-a a acestei cărți, al cărei conținut 
l-am revăzut şi îmbogăţit cu multe texte noi am scos-o la Editura 
„Spiru Haret” din Iaşi, în anul 1995. 

Au urmat câţiva ani de acumulări în creaţie şi în anul 2002 
am tipărit volumul Flori târzii la Editura Cutia Pandorei din Vaslui. 
Era prima carte de literatură cu texte în proză, versuri şi aforisme. 
Într-un ritm oarecum alert am scos în anii 2003 şi 2004 alte 2 cărţi: 
Parfum de spini şi Educator adevărat la Editura PIM din laşi iar în 
anul 2005 au urmat alte două volume cu conţinut axat preponderent 
pe probleme educative: Toamnă la Copou şi Lumina educaţiei, 
scoase la aceeaşi editură. 

Pentru a întregi imaginea asupra cărților editate, am 
considerat că este util să introduc în volumul de față şi semnalele din 
presa scrisă care au marcat apariția lor, precum şi o parte dintre 
intervenţiile prezentatorilor şi ale participanţilor la lansările de carte 
ce au avut loc. 

Clpele de satisfacție sufletească încercate cu prilejul 
lansărilor de carte şi al semnalelor din presă s-au constituit în palide 
recompense pentru zilele şi lunile petrecute la masa de lucru, pentru 
căutările şi gândurile măcinate în nopţile bântuite de nesomn. 

Prin intermediul colegului de cancelarie, profesorul şi pictorul 
Eugen Mircea, precum şi cu concursul maestrului acuarelist 
Constantin Radinschi, care mi-a fost profesor de desen la Şcoala 
Normală de la Şendriceni, m-am apropiat treptat de arta plastică, am 
pătruns în lumea pictorilor şi graficienilor şi, pe parcursul câtorva 
zeci de ani mi-am încropit o microcolecţie de artă care să-mi încânte 
privirile şi să-mi încălzească sufletul. 

Colecţia de ceramică, începută cu aproape 50 de ani în urmă, 
am completat-o în fiecare an cu piese cumpărate de la târgul olarilor, 
de la standurile din stațiunile de odihnă, din magazinele de profil 
precum şi cu obiecte achiziționate în excursiile externe pe care le-am 
făcut. 


85 


Încă din adolescență m-a captivat arzătoarea dorință de a 
vedea lumea, de a cunoaşte şi alte meleaguri despre care aveam vagi 
imagini culese din cărți, reviste şi din filme. Trei dintre țările 
lagărului socialist (marea Uniune Sovietică, Germania răsăriteană şi 
Cehoslovacia) le-am vizitat în anii 1982 şi 1988 prin excursiile 
organizate de ONT. După 1989 posibilitatea de a cunoaşte şi ţări ale 
Europei occidentale m-a cucerit şi fascinat. 

Prima ieşire în vest am efectuat-o în 1997 cu o firmă de 
turism din Bucureşti, într-o călătorie de 16 zile pentru a vizita Franța, 
Anglia, Belgia şi Luxemburg. În anul următor am făcut o altă 
excursie de 13 zile în Italia, cu o firmă din Iaşi, având posibilitatea să 
cunosc această minunată țară din sud şi până în nord. Veneţia a fost 
punctul terminus al traseului nostru pe pământ italian. Spania am 
vizitat-o pe parcursul a două săptămâni în anul 1999, prilej cu care 
am văzut şi sudul Franţei cu vestitele oraşe-stațiuni Nisa şi Marsilia, 
iar la întoarcerea spre casă ne-am oprit câteva ore în micul stat 
Andora, am admirat luxoasa Coasta de Azur, am poposit în 
principatul Monaco pentru a vizita vestitul cazinou din Monte Carlo, 
muzeul de oceanografie şi siluetele statuare ale biblicilor Adam şi 
Eva. 

În luna octombrie a anului 2004, la insistenţele profesorului 
Al. Murgu, fie-i țărâna uşoară, într-o excursie de 6 zile, am vizitat 
două dintre cochetele capitale europene — Viena şi Budapesta, iar în 
martie 2005 într-o călătorie de 8 zile am admirat neîntrecutele 
frumuseți pe care le oferă antica Eladă milioanelor de turişti care o 
vizitează în fiecare an. 

Nu am rezistat tentaţiei de a reproduce câteva fotografii 
de care dispun sunt prea sărace pentru a reda imensele bucurii şi 
satisfacţii trăite la întâlnirea cu civilizaţia, cultura, arhitectura şi 
oamenii marilor metropole ale bătrânului continent. 


86 


Paris, 24 iulie 1997 Londra, 26 iulie 1997 
Turnul Eifel Podul Turnului 


i * 


Bruxeles, 30 iulie 1997 Italia, 14 septembrie 1998 
Modelul moleculei Domul din Milano 

Barcelona, 10 august 1999 Viena, 15 octombrie 2004 i 
În parcul Griiell Muzeul Schönbrunn 


Pio ia s e e 
Atena, 26 martie 2005 


Budapesta, 17 octombrie 2004 
Monumentul ciumei Pe Acropole 

SEMNALE EDITORIALE ŞI 
LANSĂRI DE CARTE 


VASILE FETESCU, PREOCUPARI PEDAGOGICE 


peaagogice rreocupan pedagogice rreoc 
Preocupâri pedagogice  Preocupări pedagogice 
= Vasile Eetescu 
Preocupări pedagogice 
pâri pedagogice  Preocupări pedagogice Preoc 
Preocupâri pedagogice Preocupări pedagogice 
îmipea j f- 
Preocupări pedaggice 
DRE DO puue wyrw BERE 
Preocupâri pedagogice Preocupări pedagogice 
pāri pedagogice  Preocupâri pedagogice Preoc 
Preocupări pedagogice 


Preocupâri pedagogice 


nari -= 


Preocur iri pedagogice 


Preocupåri pedagogice 


pâri pedagogice Preocupāri pedagogice Preoc 


Preocupări pedagogice Preocupāri pedagogice 
påri pedagogice Pre vı pări pedagogice Preoc 
Preocupări pedagoţ..2 |;cocupări pedagogice 


pāri pedagogice  Preocupări pedagogice Preoc 


Preocupări pedagogice Preocupări pedagogice 


pāri pedagogice  Preocupări pedagogice Preoc 


Profesorul Vasile Fetescu 
s-a identificat cu Școala. 

Şi-a dăruit puterile şi 
capacitățile şcolii şi tot din 
câmpul şcolii şi-a extras seva de 
motivaţie care l-a susținut. 

A fost îndrumător 
(competent) a multor generaţii, a 
fost organizator (energic), a fost 
sfătuitor pentru toți elevii ajunşi ei 
înşişi educatori, a fost cercetător 
al fenomenului educaţional. 

Din această din urmă 
competență au rezultat mai multe 
Studii şi cercetări, articole de 
îndemn, atitudini față de 
problemele şcolii. Sunt 


preocupările unui dascăl de vocație, căruia nu i-a fost întotdeauna 
drumul neted, care a vrut să schimbe ceva, care s-a simțit 
responsabil faţă de profesie. Sunt însemnările unui om care, deşi 
timpurile nu erau prielnice, a încercat şi de multe ori a reuşit. 

Cred că mulţi dintre foştii săi elevi şi colegi, dintre dascălii 
autentici vor găsi un prilej de dialog dacă vor parcurge aceste 


rânduri 


hy 


uwr. k hran (leent 

VASILE FETESCU 


Editura Cutia a 


Vaslui. 2002 

VASILE FETESCU, FLORI TÂRZII 


„Flori târzii” este titlul cărții lui Vasile Fetescu, recent 
apărută la Editura „Cutia Pandorei” din Vaslui, carte care mi-a fost 
oferită cu o dedicație mai puţin folosită: un catren lămuritor al 
motivelor care au stat la baza scrierii sale: 

„Gândurile însumate-n «Flori târzii» 
Sunt rodul nopților cu insomnii, 

Al anilor, mulţi, de singurătate 

Și al timpurilor bulversate ”. 

Titlul volumului este dat de capitolul dedicat poeziei, încărcat 
de lirism şi sensibilitate poetică. Tot în versuri, cele mai multe sub 
formă de catrene, sunt prezentate diverse aspecte ale vieții sociale, 
economice, politice, familiale etc. 

Vocaţia şi activitatea de psihopedagog ale autorului sunt 
valorificate (cam puţin) în cele patru eseuri şi în catrenele şi 
aforismele despre învățământ şi educație. 

Reţin atenția paginile consacrate „Stropilor de înțelepciune” 
şi „Evocărilor de la Şendriceni”, care fac şi unele trimiteri la traseul 
şcolar şi profesional al autorului. 

Nu sunt în măsură să ofer date despre modul în care poate fi 
procurată cartea lui Vasile Fetescu, dar asigur cititorii că, 
parcurgându-i paginile, vor avea de învăţat. 

Chiar dacă ar fi scrisă doar pentru prieteni — că are foarte 
mulți, printre foştii şi actualii colegi şi elevi — numai la prestigiosul 
liceu „Costache Negruzzi” are vreo patru generații, iar la Şcoala 
Normală „Vasile Lupu” încă vreo 25, dar şi la Bârlad, unde s-a lansat 
în publicistică, la Facultatea de Psihologie şi Ştiinţe ale Educaţiei din 
cadrul Universităţii „Al. I. Cuza” în anii 1995-2000, după 
pensionare, şi tot ar fi un mare câştig pentru cititori şi autor. Mai ales 

că prima sa carte, „Preocupări Pedagogice”, apărută în 1995 la 
Editura „Spiru Haret” din Iaşi, a confirmat-o. Câştig pentru cititor că 
doar într-o singură seară poate străbate o viață pe care poți s-o reiei 
cu interes din filă de carte seară de seară... 

Câştig pentru autor, pentru că, dincolo de toate, am înţeles, 
cartea este şi o descătuşare, o mărturisire cu bătaie lungă, dedicată 
nouă, lectorilor, dar scrisă în amintirea pierderii premature a soției şi 
fiului, momente care, după cum apreciază şi prefațatorul, „l-au 
împovărat şi i-au înceţoşat, adesea, ochii. Şi, totuşi, el n-a tăcut. A 
renăscut, a reînviat ca firul ierbii, primăvara”. 

Şi care dintre noi, astăzi, n-ar dori să aibă la îndemână 
privilegiul, dar şi puterea descătuşării? 

Cel care vorbeşte şi în simboluri - „Flori târzii” -, cu eforturi 
materiale, dar şi cu convingerea că are ceva de spus, profesorul 
Vasile Fetescu a reuşit să vorbească în toate chipurile. Personal îi 
mulțumesc că l-am citit şi mi-a mişcat sufletul, poate şi pentru că, 
deopotrivă, trudim în barca aceleiaşi generaţii, mereu pe aceleaşi 
meleaguri... 

Deschideţi aceasta carte, citiţi-o şi vă veţi convinge, este 
îndemnul prezentatorului de care n-am putut să nu ţin seama. Mai 
ales că pe Vasile Fetescu îl cunosc aproape de-o viaţă. Din tinereţe. 


I. N. Oprea, Monitorul de laşi nr. 213 — 9 sept. 2002 

VASILE FETESCU, FLORI TÂRZII 


Vasile Fetescu, distins şi iscusit pedagog, fost coleg de şcoală 
normală la Şendriceni-Dorohoi (între 1942-1950), mă roagă să-i scriu 
câteva cuvinte la a doua sa carte pe care vrea să o publice. Nu ştiu de 
ce, dar m-am gândit imediat la Al. I. Odobescu, la PSEUDO- 
CYNEGETICOS şi la „Manualul Vânătorului” de C.C. Cornescu. 
N-aş vrea, însă, în nici un caz, să abuzez de răbdarea cititorului şi să 
încep cu Juvenal. Marţial, să trec prin literaturile nordice şi sudice, 
până la Cincinat Pavelescu, George Lesnea şi comilitonii săi caustici, 
plini de vervă acidă. 

O remarcă iarăşi se cere. Epigrama se clasifică şi ea în: a) cea 
cu poantă ironică şi b) cea cu conţinut epic sau elegiac, care se 
încrusta pe morminte, monumente sau pe vase, în Grecia antică. 

Bunul meu coleg a lăsat deci la o parte preceptele lui 
Makarenko, Pestalozzi, Comenius, Piaget, Planchard şi Maria 
Montessori şi, cu o fineţe demnă de un măiestru grădinar, a intrat cu 
foarfeca şi ferăstrăul în grădina mileniului III, să facă puţină, ordine. 
Multe tetrastihuri nu sunt propriu-zis epigrame; dar „şarje 
prieteneşti” se pot numi. lată aici nume cu o rezonanță amplă în 
lumea contemporană: Dan Hatmanu,Val Gheorghiu. lată nume de 
colegi de la Sendriceni; Dumitru Iordache, Dumitru Tudose. E un fel 
de bătălie cu flori de câmp, plăcut mirositoare. Nu sunt omişi nici cei 
care ne guvernează şi care sunt întâmpinați cu gladiole, dar şi cu 
urzici. Prăpastia socială nu e ocolită nici ea. Aşa e datul literaturii 
satirice. 

Vasile  Fetescu, fostul director al Liceului „Costache 
Negruzzi” din laşi, cel care a predat „Pedagogia” o viaţă de om, cel 
care a scris o carte cu mult miez educativ „PREOCUPĂRI 


PEDAGOGICE”, însoțită de câteva cuvinte elogioase ale 

profesorului universitar dr. Adrian Neculau, a reuşit să ţină pasul cu 
vremea. 

Se zice că poezia nu se citeşte, că nu se vinde. Greşeală... Cel 
pasionat de frumos o va citi. Poezia nu e roman stufos, e un text cu 
aberaţii benefice în spaţiul uman contemporan. Versurile bune sunt 
pe buzele tuturor, epigramele cu adresă directă circulă cu o viteză 
impresionantă. 

Într-o dimineaţă ascultam postul de radio Iaşi când, deodată, 
aud un vestit trubadur, Valeriu Penişoară, pomenind de şezătorile de 
la sate organizate de Vasile Fetescu, profesorul său de Pedagogie de 
la Liceul Pedagogic „Vasile Lupu” din laşi. Am simțit cum mă 
inundă un val de bucurie. Rolul luminătorilor, al învăţătorilor, al 
celor care luau făclia ştiinţei de la fostul director C. N. Iancu de la 
Sendriceni, nu a fost nicicând minimalizat. Ba, din contră... 
Lampadoforii (expresia lui Iorga) şi-au făcut pe deplin datoria, 
indiferent de condiţii. 

Dar să ne oprim. Vasile Fetescu a înţeles din propria-i viaţă 
aforismul lui Seneca: „Suferințele învaţă pe om arta tăcerii”. 
Pierderea soţiei, a unui fiu, l-au împovărat şi i-au înceţoşat, adesea, 
ochii. Şi, totuşi, el n-a tăcut. A renăscut, a reînviat ca firul ierbii, 
primăvara. Deschideţi această, carte, citiți-o şi vă veţi convinge. 

În marele câmp al Poeziei, fii binevenit, prietene Bazil! 


Mihai Munteanu, Viața Botoşanilor nr. 104, 26 sept. 2002 

VASILE FETESCU, FLORI TÂRZII 


În vara acestui an, profesorul Vasile Fetescu din laşi ne-a 
dăruit o nouă carte de-a dumisale intitulată „Flori târzii”, apărută la 
Editura „Cutia Pandorei” din Vaslui. Domnia sa este, la această oră, 
pensionar după ce, zeci de ani a slujit nobilele idealuri ale şcolii 
româneşti, ca profesor, pedagog şi conducător al unor prestigioase 
instituţii şcolare, cum ar fi Liceul „Costache Negruzzi” şi Şcoala 
Normală „Vasile Lupu” din laşi. 

Originar din satul Dorobanţi, comuna Nicşeni, a absolvit 
Şcoala Normală din Şendricenii Dorohoilor, apoi a făcut studii 
superioare la Universitatea din Bucureşti, Facultatea de Filosofie. 
Preocupările sale asupra ştiinţei Pedagogiei s-au concretizat într-o 
carte de specialitate publicată la Editura „Spiru Haret” din Iaşi. 

Vasile Fetescu face parte dintr-o numeroasă şi, din păcate, 
puţin cunoscută galerie de oameni ai şcolii şi culturii născuţi pe 
meleagurile botoşănene şi răspândiţi în toate colțurile țării, care au 
zidit durabil şi frumos în sufletele şi mințile a mii şi mii de discipoli. 

Volumul „Flori târzii” ilustrează aceleaşi preocupări 
pedagogice, educative ale profesorului şi omului Vasile Fetescu. 
Cuprinde eseuri, poezii, epigrame, cugetări. Seriozitatea mesajului 
educativ nu rareori este însoțită de parfumul tare al umorului specific 
moldovenilor, făcând lectura cu atât mai atractivă. 

Temelor eterne ale domeniului educaţiei, profesorul şi 
scriitorul Vasile Fetescu le adaugă pe cele de stringentă actualitate 
privind anevoioasa şi dureroasa tranziție românească spre o nouă 
societate şi, implicit, spre o nouă scară a valorilor. 

Cartea lui Vasile Fetescu are multă înțelepciune în cuprinsul 
ei spiritual şi ne oferă folositoare lecţii de viață. Dar, mai cu seamă, 
ne îndeamnă să abordăm viaţa cu mult curaj, cu încredere, cu dorința 
de a face numai bine celor din jur, pentru că astfel şi numai astfel ne 
vom bucura de răsplată. Lectura cărții „Flori târzii” — care flori sunt, 
de fapt, nu târzii, ci eterne — va aduce beneficii sufleteşti oricărui 
cititor. 


Dorin Baciu, Viaţa nr. 113 din 28 nov.-4 dec. 2002, Botoşani 

VASILE FETESCU 


Parfum 
de spini 


Editura PIM 
laşi, 2003 

VASILE FETESCU, PARFUM DE SPINI 


Ca mai toți oamenii cu experienţă de viață, profesorul Vasile 
Fetescu n-a rămas doar participantul activ la nefireasca tranziţie a 
țării noastre de la capitalism la socialismul multilateral dezvoltat, ci 
este şi un atent observator-analist al actualei perioade de construire a 
economiei capitaliste în România. 

În noua sa carte „Parfum de spini”, recent apărută la editura 
„PIM” din Iaşi, cuprinzând proză, versuri şi aforisme, autorul 
mărturiseşte — chiar în pagina inaugurală — că temele şi faptele 
prezentate le-a adunat din presa scrisă şi vorbită, le-a triat şi le-a 
îmbrăcat în limbaj literar, oferindu-le apoi cititorilor spre îmbogățirea 
minții şi înnobilarea sufletului. 

Fin şi subtil psihopedagog, preocupat de desluşirea noii scări 
a valorilor în aceste vremuri de încercări şi căutări pe noul drum, 
autorul dezvăluie şi unele tare ale tranziţiei: o economie scheletică 
subminată de corupţie, favoritism şi nepotism, administraţie 
supradimensionată şi anchilozată în vechi deprinderi, polarizarea 
socială ce determină o îngrijorătoare creştere a sărăciei, scădere 
alarmantă a interesului pentru muncă, accentuarea degradării morale, 
oportunism. 

Viaţa grea a păturilor sociale defavorizate este prezentată în 
cuprinsul cărții de pe poziția omului care luptă şi el să 
supraviețuiască cu o pensie modestă, mereu în aşteptarea recorelării 
şi a indexării insuficiente, în timp ce îmbogăţiții peste noapte şi cei 


99 


ajunşi la putere trăiesc în belşug. Pline de miez şi de învăţăminte sunt 
eseurile „Cultul muncii”, „Cultul pâinii”, „Gânduri despre satul de 
odinioară”, „A învăţa” şi altele, fără ca autorul să poată fi învinuit de 
didacticism. 

Scrisă într-o manieră elevată, caracterizată prin rigoare, 
claritate şi înțelepciune, cartea „Parfum de spini” se impune ca o 
lectură agreabilă şi utilă celor ce se vor învrednici s-o caute şi să-i 
parcurgă paginile. 


Ion N. Oprea, Monitorul de Iaşi, 4 iulie 2003 

VASILE FETESCU, PARFUM DE SPINI 


Vasile Fetescu, profesor de pedagogie, născut la 23 
decembrie 1929, în satul Dorobanţi, comuna Nicşeni, județul 
Botoşani, fost director al Liceului Internat „C. Negruzzi” din Iaşi, 
apoi director şi profesor la Liceul Pedagogic „Vasile Lupu” din Iaşi, 
prezintă în librării (la Botoşani, la „Agata”) o noua carte; „Parfum de 
spini”. 

E a treia carte (după „Preocupări pedagogice”, două ediţii - 
1982 şi 1995; „Flori târzii”, 2002) scoasă de conjudeţeanul nostru 
stabilit la Iaşi. 

„Parfum de spini” prezintă un colaj de versuri drept prefaţă: 

„Folosesc un argument frecvent şi uzual: 

Spusele din carte sunt în nume personal. 

Subiectele şi faptele nu-s inventate, 

Din presa scrisă şi vorbită sunt luate. 

Autorul n-a făcut decât să le trieze 

ŞI în paginile cărţii să le-aşeze”... 

Cartea cuprinde compartimente distincte: Proză scurtă, 
Catrene cu tâlc, Versuri lirice, Tetrastihuri cu adresă, Parfum de 
spini, Catrene cu umbre, Panseuri. 

O varietate de teme cu conţinut didactic şi, moralizator. 
Adevăratul pedagog ştie să scoată din întâmplări simple, 
rudimentare, esențe cu un potențial activ şi plin de resuscitări. 
Preceptele didactice nu lipsesc. Experiența de viaţă îşi spune 
cuvântul. lată numai un fragment din „Cultul muncii”: 

„Ca fiu de țărani cu mulți copii şi cu mijloace de trai modeste, 
am participat activ la muncile de pe ogoare şi la treburile 
gospodăreşti ale familiei încă din primii ani ai vieții. Satul alcătuia o 

comunitate, un fel de familie mai mare, în care toţi locuitorii se 
cunoşteau, se influenţau şi se ajutau între ei”. 

Într-un alt loc al cărţii găsim un al doilea cult: cel al pâinii. 
Redăm doar începutul: „Oamenii satului lucrau cu dăruire pământul 
şi-l iubeau, aşa cum îşi iubeau copiii, animalele, locul pe care au 
văzut lumina zilei şi unde au crescut”... 

Cartea relevă şi alte aspecte tradiționale, statornicite de o lege 
nescrisă a civilizaţiei rustice, un adevărat cod moral: ieşirea în sat, în 
văzul lumii, salutul obligatoriu, ocara pentru leneşi şi hoţi, plecarea 
la şcoală a fiului de țăran, peripeții şcolare, jocurile specifice vârstei. 
Par amintiri în genul lui Creangă, dar limbajul uzitat, bogăţia de idei 
ne duc cu, gândul la Montaigne, la Tagore şi chiar la Smilles din 
Self-Help. Mi-am dat seama că autorul are o imensă doză de 
discernământ pedagogic, când un banal fapt (un cocoş, şi două găini) 
îl duc la concluzii edificatoare. 

Şi catrenele oferă soluţii adecvate sau observaţii acide: 

„Ca individ, trăind în libertate, 
Omul are nevoie de două paşapoarte: 
Unul, pentru călătorie în străinătate, 
Altul, pentru plecarea în eternitate”. 
(Paşapoarte). 


Panseurile finale aduc o undă de meditaţie solemnă, cu 
indicații directe asupra sensibilităţii umane: 

„Nu toate necazurile se abat intempestiv peste om. Unele sunt 
căutate”; „Nu încerca să fii ceea ce nu eşti. Fii tu însuţi!”; „Nu oferiţi 
copiilor mai mult decât au nevoie şi cereţi-le atât cât pot ei da”. 

În concluzie, Vasile Fetescu aduce un aer de modernitate în 
proza sa, un limbaj elevat, cu structură sapienţială şi e în deplin acord 
cu rotunjirea frumoasă a frazei şi a mesajului propus omului de azi. 
Aşteptăm, cu încredere, şi alte mesaje din bogată activitate didactică, 
din propria experienţă de viaţă şi cu aceeaşi tonalitate artistică. 


Mihai Munteanu, Viața nr. 161, 12 nov. 2003, Botoşani 

VASILE FETESCU, EDUCATOR ADEVĂRAT 


Format la Şcoala Normală din Şendriceni, Botoşani, 
perfecționat la universitățile de stat şi de viaţă, cu „7 ani de dăscălie 
la Şcoala pedagogică din Bârlad şi alți 27 de ani la Şcoala normală 
„Vasile Lupu” din laşi, din care aproape 10 ani ca director”, 
profesorul şi scriitorul Vasile Fetescu a ieşit zilele acestea pe piaţa 
cărții cu o nouă lucrare — a cincia, de data aceasta numai cu eseuri. 

Volumul este intitulat sugestiv „Educator adevărat”, după 
titlul unuia dintre textele din cuprins. 

Fără a deschide cartea, de pe ultima copertă, autorul îți spune: 
„Poţi fi educator adevărat/ Dacă tu, însuţi, eşti bine educat,/ Pentru că 
nu poți altora să dai/ Ceea ce nici tu nu ai”. Aserţiunea este de o mare 
valoare principială şi acţională, care condensează un adevăr 
ineluctabil: nu poți să dai altora ceea ce nu ai, recte nu poți să faci 
educație fără ca tu să posezi aceasta avuție caracterială. Avuţie care, 
mai ales în zilele noastre, nu stă la îndemâna multora... chiar şi dintre 
cei care merg la şcoală ca educatori. Cheia spuselor se găseşte în 
cartea de faţă... 

Noua carte a lui Vasile Fetescu nu este o scriere de cercetare 
şi de teorie pedagogică, cum am putea crede dezvăluindu-i profesia 
autorului, ci o transpunere în limbaj literar a unei suite de teme 
majore de educaţie şcolară, de cultură şi de comportament civilizat, 
teme sociale, economice, etice, ale vieţii zilnice. 

În „Educator adevărat” este valorificată îndelungata şi 
laborioasa experienţă didactică şi de viaţă ale autorului, prezentată, 
cu sinceritate şi într-un stil direct, din care transpar idei şi 
învățăminte prețioase. 

Bun cunoscător al universului copilăriei şi adolescenţei, al 
educaţiei şi învățământului, al civilizaţiei rurale din trecut şi de azi, 
Vasile Fetescu reuşeşte o dezinvoltă abordare şi tratare a 
problematicii acestor domenii. 

După propria mărturisire în „Cuvânt înainte”, autorul doreşte 
ca scrierea sa să ajungă la mințile şi inimilor educatorilor de pe toate 
treptele învățământului şi din toate instituțiile de educaţie şi cultură, 
pentru a-şi lua fiecare ceea ce crede că i se potriveşte şi îi poate fi de 
folos. 

Prin problematica sa, cartea vine şi în sprijinul părinților, al 
tinerilor şi vârstnicilor precum şi al celor ce şi-au asumat 
responsabilități şcolare, culturale, economice, sociale. 

Cartea este scoasă într-o impecabilă ţinută grafică, are un 
conținut bogat, prezentat într-un limbaj cultivat şi adecvat, cu o 
exprimare limpede, logică şi elevată. Nota uşor satirică, uneori 
ironică, chiar acuzatoare în cazul eseului „Dreptul la amintiri”, 
introdusă cu fineţe şi măsură, într-un echilibru bine dozat, oferă cărții 
un plus de calitate şi de atracție pentru lectură şi cheamă la o reluare 
de pe noptieră. 

Subscriem speranței autorului, formulată în finalul 
„Cuvântului înainte”, că acei cititorii ce vor parcurge paginile cărții 
„Educator adevărat” nu vor fi dezamăgiți. 


Ion N. Oprea, Monitorul de laşi, 17 martie 2004 

VASILE FETESCU - EDUCATOR ADEVĂRAT 


O carte este o „barcă solitară, plină de nădejdi nepieritoare, 
despicând eterul”, spunea marele scriitor W. Whitman. Autorii 
cărților sunt agenții cei mai secreți ai lumii. Prin truda şi inspirația 
lor, spiritul pătrunde în lume (G. Liiceanu). 

Desigur, în faţa unei noi apariţii editoriale ne întrebăm: cine 
este autorul? In cazul nostru, este greu de realizat în câteva cuvinte 
un portret de suflet al profesorului Vasile Fetescu. S-a născut acum 
75 de ani într-o localitate din judeţul Botoşani (Dorobanţi, comuna 
Nicşeni), fiul unor oameni gospodari care a pus la temelia vieţii sale 
munca asiduă. A absolvit cursurile Şcolii Normale de 8 ani de la 
Şendriceni (judeţul Botoşani), ale Facultăţii de Pedagogie din 
Bucureşti (1955). Şi-a început cariera didactică la o şcoală generală 
din Bârlad ca director, fiind apoi profesor şi director al Şcolii 
Normale din Bârlad şi din Iaşi. 

În toţi anii cât a funcţionat ca profesor a făcut - după propria 
mărturisire - „din spiritul normalist o atitudine emblematică, un arc 
peste timp şi vremuri”. Multe generații de educatoare şi învăţători 
care au luat lumina înțelepciunii şi măiestriei pedagogice îi spun 
simplu: directorul nostru. 

Dar dincolo de toate aceste încercări de caracterizare, rămâne 
OMUL Fetescu, care a biruit cu o forţă nebănuită, greu de explicat, 
furtunile vieţii. De fapt, VIAȚA lui se confundă, în esență, cu anii 
dăruiți ŞCOLII. 

Volumul Educator adevărat. acoperă un câmp larg de 
domenii ale reflecției pedagogice, prin care profesorul Vasile Fetescu 


? Editura PIM, laşi, 2004. Acest volum se adaugă altora: Preocupări pedagogice (Editura 
„Spiru Haret”, laşi, 1995), Flori târzii (Editura „Cutia Pandorei”, Vaslui, 2003), Parfum de 
spini (Editura PIM, Iaşi, 2003) 

abordează probleme de mare importanţă ale reformei sistemului de 
învățământ românesc: relația informativ-formativ; modernizarea 
strategiilor de predare-învățare; formarea inițială şi continuă a 
educatorilor; modelul educatorului etc. Numai o simplă enumerare a 
acestor arii tematice poate trezi interesul atât al educatorilor, al celor 
care sunt în procesul de formare inițială ca dascăli, al părinților, al 
decidenţilor, precum şi al altor actori implicaţi în procesul dificil de 
modelare a omului viitorului. Fără a-l frustra pe posibilul cititor de 
bucuria unei „întâlniri admirabile” în planul ideilor cu autorul acestui 
volum, vom încerca, mai degrabă, a-i trezi interesul pentru această 
apariţie editorială. 

Continuând o veche tradiţie, profesorul Vasile Fetescu 
subliniază necesitatea accentuării caracterului formativ-educativ al 
procesului de învăţământ, în detrimentul informativului. Din 
perspectiva exigenţelor viitorului, numai un individ cu structuri 
intelectuale bine puse în valoare, bine educat (moral, estetic, 
profesional, religios etc.) va putea să fie capabil să se adapteze 
schimbărilor de anvergură care vor avea loc în procesul de integrare 
organică a României în structurile europene şi mondiale. Merită de 
meditat astăzi asupra decalogului elevilor Şcolii Normale „Vasile 
Lupu” (1929-1930) (pp. 20-21). în acest efort, familia are un rol 
important. Greşelile pe care le fac unii părinți prin „sufocarea” 
copilului cu „o dragoste nemăsurată” (p. 74) sunt evidenţiate şi într-o 
manieră epigramistică: 

„Dacă de la o vârstă oarecare/ Copiii nu manifestă respect şi 

ascultare,/ Nimeni altul nu este vinovat.../ Culegi ceea ce ai 

semănat”. 

Profesorul Vasile Fetescu insistă asupra ideii că dragostea faţă 
de copii este „cel mai firesc şi mai nobil sentiment uman fără de 
care aceştia nu se pot dezvolta şi împlini ca personalități complete”. 
(p. 76) 

In zona didacticii, pe lângă aspectele puse în evidenţă în lucrări 
mai vechi (Preocupări pedagogice), pedagogul Vasile Fetescu insistă 
în acest volum asupra valențelor formativ-educative ale integrării în 
lecţii a metodelor activ-participative, a jocului. Misiunea nobilă a 
educatorului trebuie să aibă în vedere, în momentul captării atenţiei, 

ca elevii clasei să-şi deschidă larg uşile şi ferestrele sufletului şi ale 
minții (p. 27). 

Criticând lipsa de continuitate a reformei sistemului de 
învăţământ românesc („schimbarea schimbării”), profesorul 
Vasile Fetescu insistă asupra pericolelor care decurg din neglijarea 
pregătirii psihopedagogice şi metodice a viitoarelor cadre didactice. 
Din păcate, trebuie să subliniem că, la ora actuală, se constată multe 
deficienţe în formarea inițială a viitorilor educatori. Ele se observă şi 
în organizarea şi desfăşurarea practicii pedagogice, neglijată mai 
ales în universităţi. Efectele negative se constată la concursurile de 
titularizare şi, mai ales, în modul de desfăşurare a procesului de 
predare-învăţare. De asemenea, autorul subliniază că şi procesul de 
formare continuă este deficitar în ceea ce priveşte conținutul şi 
modalitățile de desfăşurare. 

Profesorul Vasile Fetescu rămâne un Educator adevărat, 
dar unul care a făcut din şcoală o a doua familie. Mai mult, destinul 
a făcut din el un adevărat Meşter Manole al învățământului 
normalist din România!" 


Mihai Stanciu 


° Material prezentat la lansarea volumului, Paşcani, 2005 

VASILE FETESCU, TOAMNĂ LA COPOU 


Dincolo de imaginea poetică 


În toate împrejurările, mi-am exprimat prețuirea şi admiraţia 
pentru absolvenții Şcolii Normale „Alexandru Vlahuţă” din 
Şendriceni. Prin excelenţă oameni muncitori şi studioşi, perseverenţi 
în urmărirea realizării unui scop, spirite întreprinzătoare, în sens 
benefic pentru cei din jur, ca dascăli, au format zeci de generații, 
mulți dintre „şendriceneni” devenind personalități de primă mărime 
în peisajul cultural şi ştiinţific al țării. 

Conjudeţeanul nostru Vasile Fetescu, distins cetăţean al 
capitalei moldave, profesor cu un bogat „palmares” la activ, ne-a 
făcut părtaşi în mai multe rânduri la bucuria întâlnirii cu Domnia Sa 
prin intermediul unor pagini scrise cu un ales bun simţ, cu mare 
putere de convingere şi largă dăruire de pedagog al tuturor vârstelor. 

Cărțile pe ale căror coperte este înscris ca autor numele 
profesorului Vasile Fetescu, suntem siguri, nasc emoţii nu numai 
celor apropiați de familie, prietenilor, foştilor colegi sau foştilor 
elevi. Ele se constituie într-o colecţie mai rar întâlnită în standurile 
librăriilor: sunt adevărate manuale de conduită, menite să contribuie 
la cultivarea unui comportament demn, la aprecierea acelor valori 
umane a căror valabilitate s-a verificat în timp pe toate meridianele 
lumii. Avem în vedere lucrările ce poartă semnătura autorului, cu 
titlurile: „Preocupări pedagogice”, „Flori târzii”, „Parfum de spini”, 
„Educator adevărat”. 

În aceeaşi notă ne apare şi „Toamnă la Copou” (Editura PIM, 
Iaşi, 2005), în care domnul profesor Vasile Fetescu îşi propune să 
aducă la „masa rotundă” a discuţiilor cu cititorii teme educative şi nu 
numai. Prin cele 35 de titluri ale unor texte prezentate alert, plastic şi 
convingător, autorul reuşeşte să ne fie o bună călăuză, vorbindu-ne 

despre învăţătură, ambiția dascălului şi truda dirigintelui, despre 
părinți şi copii, familie, formarea deprinderilor de a munci şi a 
economisi, despre conştiinţă, prietenie şi politeţe şi despre multe alte 
stări şi împrejurări în care valenţele umane pot fi evidențiate. 

O definire a rolului familiei făcută în paginile cărții este 
edificatoare: „Ca mediu formativ de proveniență, în familie se pun 
bazele bunei creşteri a copiilor, a educaţiei elementare iniţiale, care 
se are în vedere atunci când cineva este apreciat dacă are sau nu are 
cei şapte ani de acasă”. 

Autorul rămâne consecvent convingerilor sale pe care şi le-a 
susținut nu numai de la catedră sau din poziţia de conducător al unor 
instituții şcolare. Într-un interviu, el subliniază: „Modul în care se 
reflectă personalitatea profesorilor în conştiinţa elevilor atât timp cât 
ei se află pe băncile şcolii, diferă fundamental de imaginea pe care 
absolvenţii o păstrează în memorie după ce s-au integrat în muncă şi 
în viaţa socială. Pe măsura maturizării profesionale şi sociale a 
absolvenţilor, se produce în conştiinţa lor un proces de reconsiderare 
a impresiilor şi părerilor despre foştii lor profesori, astfel că dascălii 
răi, cei exigenţi, cei care le cereau şi îi determinau să înveţe, apar 
într-o nouă lumină, ca profesori buni şi le păstrează o frumoasă şi vie 
recunoştinţă”. 

Copoul, acest pretext sugerat de unul din tablourile din 
colecţia sa („Toamnă în Copou” de Eugen Ştefan Bouşcă) reprezintă 
un reper sentimental pentru fiecare dintre noi. Pentru scriitorul Vasile 
Fetescu, cel care îşi vizitează fostul coleg de normală şi prietenul din 
Cordărenii Botoşanilor, poetul Mihai Munteanu, este oaspete al 
satului natal, Dorobanţii Nicşenilor, sau deapănă amintiri în curtea 
fostei şcoli normale din Şendriceni, grădina ce găzduieşte Teiul lui 
Eminescu are o valoare plastic exprimată: „În fiecare anotimp 
autumnal merg deseori în Grădina Copou să admir, pe viu, simfonia 
coloristică a toamnelor lui Bouşcă. Aleile aproape pustii mă 
predispun la meditații. E trist şi pustiu Copoul fără larma şi jocurile 
de copii, pe care clopoțelul lui septembrie i-a adunat în şcoli şi 
grădinițe, fără siluetele înlănţuite ale tinerilor îndrăgostiți, care şi-au 
ocupat locurile în bănci, fără grupurile vesele de studenți care animă 

întregul cartier odată cu deschiderea anului universitar. E frumos 
Copoul, toamna. Dar e trist”. 

Am enunțat doar câteva din aspectele tratate în recenta 
apariție editorială a domnului profesor Vasile Fetescu, sperând că 
v-am stârnit interesul pentru a parcurge de la un capăt la altul această 
carte de suflet. 

Evidenţiind încă o dată tonul categoric cu care autorul 
înțelege să trateze chestiunile de natură practică din viața socială, 
cităm un fragment din „Caracterul în lumini şi umbre” inserat în 
paginile cărţii: „Toate relele care macină temeliile societății 
româneşti postdecembriste şi blochează mersul ei înainte, sunt 
datorate carențelor caracteriale ale persoanelor care s-au cățărat în 
sferele înalte de conducere şi au subordonat idealurile sociale 
intereselor meschine, personale. E greu de presupus că situaţia se va 
normaliza atâta timp cât binele naţional este sacrificat pentru 
interesul individual sau de grup, cât promovarea demnitarilor se va 
face după criterii politice şi interese de partid şi nu după competență 
şi puritatea caracterului!” 

Să sperăm că aşteptarea autorului şi a noastră să nu fie de 
lungă durată! 


Dumitru Ivan, Viaţa Botoşanilor nr. 233 din 10-16 feb. 2005 

VASILE FETESCU, TOAMNA LA COPOU 


La lansarea de anul trecut (2004) a volumului Educator 
adevărat vorbeam despre „curajul de a educa” pe care ni-l insuflă 
domnul profesor Vasile Fetescu. Prin această nouă carte, domnia sa 
ne reaminteşte că a educa presupune şi sensibilitate, delicateţe, 
discreţie... 

Scrisul pare să funcționeze ca o terapie, benefică atât pentru 
autor cât şi pentru cititori; vindecă pe cel care scrie în măsura în care 
ne vindecă pe noi, cei care citim... 

Ca şi preotul, educatorul îşi trăieşte misiunea dincolo de 
granițele formale ale profesiunii. Chiar fără catedră şi catalog, 
„educatorul adevărat” continuă să formeze minţi şi caractere. 

Traversarea unor perioade dificile în plan social a adus 
dificultăți şi în plan educativ. Domnul profesor Vasile Fetescu ne 
propune modelul educatorului implicat, pentru care viața personală 
este încă o lecţie de moralitate şi civism. Atunci când cumpătarea, 
respectul, demnitatea, speranţa, politețea, prietenia, conştiinciozitatea 
vor fi fapte de viaţă ale cât mai multora dintre noi, educatorii, criza 
morală despre care s-a vorbit în ultimii ani ar putea fi depăşită. 

Deşi „Toamna la Copou” pare tristă, „profesorul-grădinar” îşi 
îngrijeşte speranțele şi îşi cultivă optimismul ca singura atitudine 
care poate să dea sens misiunii sale. 


FI. Tătăruşanu, intervenţie la lansarea volumului, 
la Şcoala Normală ,„ Vasile Lupu”, 27 I 2005 

Profesorul Vasile Fetescu — pedagog eminent şi scriitor 


Sub un titlu voit nostalgic, Toamnă la Copou, profesorul 
Vasile Fetescu a publicat de curând un volum de eseuri, articole, 
evocări pe teme psihopedagogice şi sociale, cu o prefață de Ion N. 
Oprea. Rezultă din el că în ultimul deceniu au mai apărut, sub aceeaşi 
semnătură, alte patru volume, într-o suită ce denotă nu numai voință 
de expresie publică, dar şi un anume program compensator. Dacă în 
multe cazuri timpul retragerii la pensie constituie mai degrabă un 
abandon, pentru Vasile Fetescu, pedagog de vocaţie şi director de 
mari aşezăminte şcolare, mai toată cariera, această retragere a devenit 
prilej de a-şi pune în lumină calităţi pe care mai înainte nu le putuse 
etala destul. Preocupări pedagogice (1995), Flori târzii — proză, 
versuri, aforisme (2002), Parfum de spini (2003), Educator adevărat 
(2004), Toamnă la Copou (2005) indică nu numai un ritm 
semnificativ de manifestare intelectuală, dar şi modalităţi de expresie 
a căror complementaritate pare evidentă. 

Autorul, navigând multă vreme predilect în lumea didactică, 
nu e aşadar un novice în domeniul scrisului cu adresă mai largă. 
Născut în 1929, la Dorobanţi-Botoşani, el a absolvit Şcoala Normală 
„Al. Vlahuţă” din Şendricenii Dorohoiului, apoi Facultatea de 
Filozofie a Universităţii Bucureşti, după care a depus o lungă şi 
remarcabilă activitate didactică la Bârlad (până în 1961) şi laşi (până 
în 1992), profesorul având mai tot timpul şi o funcție de conducere. 
Cu toate astea, el a publicat în revuistica de specialitate şi în presă 
articole de psihopedagogie, remarcându-se mai ales ca analist al 
procesului învățării. O parte din contribuţii le-a tipărit într-un volum 

de studii şi articole (Preocupări pedagogice, 1982), asupra căruia 
avea să revină, cu nuanţe noi şi sub acelaşi titlu, în etapa ultimă a 
carierei. 

Un pas înainte, deloc neglijabil, îl constituie culegerea de 
studii şi eseuri Lumina educaţiei, în care pedagogul adună cele mai 
însemnate contribuţii ale sale în domeniu, sistematizate în patru 
capitole: Școala şi educația şcolară, Familia şi educaţia familială; 
Educatorul; Educaţia generală. Conexiunea temelor e strânsă până la 
nedisociere, toate având ca temei vasta experiență socioprofesională 
a autorului. Detaliul analitic e aliat în text cu viziunea integratoare, 
exactitatea ştiinţifică se acordă cu puterea persuasivă a unui stil la fel 
de sobru pe cât de elegant. 

L-am cunoscut pe autor cu aproape şase decenii în urmă. Din 
cei opt ani, cât durau studiile la Şendriceni, patru i-am parcurs 
împreună, primii pentru mine, ultimii pentru el, iar pe traseul lor ne-a 
fost dat să ne intersectăm mereu paşii. Mi-l amintesc destul de bine, 
mai ales că s-a întâmplat să ne plimbăm adesea, discutând, pe aleile 
somptuosului parc din faţa şcolii. El era pe punctul să încheie studiile 
medii, eu în pragul unei adolescenţe care se manifesta fără dramatism 
aparent, dar acompaniată de interogațiile fireşti ale vârstei. Nu uit 
acele secvenţe peripatetice, în care diferenţa de ani conta, fără să 
descurajeze totuşi dialogul, dorinţa de cunoaştere mutuală. Ele 
justifică ceea ce autorul cărții numeşte undeva „dreptul la amintiri”, 
ca „însuşire specifică ființei umane de a tezauriza în portofoliul său 
mnemic evenimente, fapte, întâmplări, trăiri afective, chipuri de 
fiinţe dragi, locuri”. Sunt elemente ce se regăsesc din plin şi în 
Lumina educaţiei. 

Pregătit să se devoteze procesului formativ, într-o epocă de 
schimbări fundamentale şi de inerente privaţiuni, autorul a ştiut să-i 
facă față cu demnitate, punând la lucru însuşiri native, dar şi calități 
dobândite prin muncă. Labor improbus pare a-i fi fost, după 
îndemnul unui dascăl şendricenean, o  deviză permanentă, 
ineluctabilă, ale cărei efecte se recunosc în activitatea sa de pedagog, 
de conducător al unor instituţii didactice, de publicist şi scriitor mai 
apoi. Munca, rânduiala, disciplina, conştiinţa datoriei, devotamentul 
social, iată laitmotivele programului ce se degajă din noua carte 

subscrisă de Vasile Fetescu. Intitulând-o Lumina educației, autorul a 
avut în minte, în mod expres, un gând heraclitian ce echivala 
educaţia, ca sursă lăuntrică de lumină, cu soarele însuşi. Asemenea 
reflecții, adesea în expresie personală, se găsesc peste tot în volum, 
ca modalități de a sublinia valori de incontestabilă actualitate. 
Accentul pus pe vocaţie, ataşament, profesionalism în munca 
didactică e semnificativ pentru discursul elaborat de pedagog de-a 
lungul anilor. Sunt noţiuni ce revin insistent în analizele sale, fie că 
se referă la şcoală, familie, educator etc. 

Deschiderea spre lume şi viaţa activă, profesională, a 
autorului s-a desfăşurat, se poate spune, între două şcoli normale: cea 
de la Şendriceni, unde şi-a însuşit datele de bază ale meseriei de 
pedagog, şi cea de la Iaşi, pe care a condus-o mult timp ca director, 
având totodată şi obligaţii didactice. Evocând, în eseul Începuturi, 
sintetic, secvența „normalistă” de la început, autorul o raportează la 
contextul social-politic de după război şi relevă marea influență pe 
care spiritul acelui aşezământ a avut-o asupra sa. Dorinţa de a deveni 
un „educator adevărat” (sintagmă ajunsă şi titlu de carte) acolo s-a 
înfiripat, în condiții deloc uşoare, cu strădanii şi sacrificii admise de 
toată lumea, profesori şi elevi deopotrivă. Ele l-au ajutat pe viitorul 
pedagog să înfrunte greutăţile inerente meseriei şi timpului în care a 
trăit, un timp de schimbări dramatice, asupra cărora învățătorul ajuns 
profesor şi conducător de instituţii şcolare avea să mediteze mereu. 
Nu oricine dispunea de tărie morală pentru a le depăşi. Aripile frânte, 
cum se poate citi într-o altă secvenţă, n-au lipsit acelui timp de 
confruntări cu o realitate socială adesea foarte dură. 

Unele texte din volum, îndeosebi cele despre învăţare, autorul 
fiind şi un specialist în docimologie, au un caracter mai tehnic, fără a 
deveni prin aceasta mai puţin interesante sau chiar inaccesibile. Între 
severitate şi toleranţă excesivă, autorul caută o cale de mijloc, în mod 
firesc, dar înclină evident spre întâia atitudine, pe seama unei 
experienţe personale, desigur, însă şi ținând cont de vasta cazuistică a 
universului şcolar. Interesul pentru psihopedagogie se simte în 
analizele întreprinse, definind o constantă a reflecției autorului. 

Primează în mod cert experiența personală, valorificată în 
lumina unei lungi şi complexe istorii. Căci profesorul a condus multă 

vreme aşezăminte şcolare de prestigiu, dovedindu-se un „pedagog cu 
multiple şi alese calități“, cum definea el însuşi pe director, într-un 
text reprodus şi în cartea de față. Era firesc ca această misiune (nu 
doar administrativă) să-i reţină luarea-aminte şi să-i furnizeze 
consideraţii mai înalte, de ordin educativ, dacă nu chiar filozofic. 
Consideraţii de profesionist al pedagogiei, posesor al unei vaste 
experiențe în acest domeniu şi pregătit să abordeze critic realitățile 
respective. Un aer melancolic pluteşte peste unele pagini, scrise 
pesemne la contactul cu aspecte deloc entuziasmante ale lumii 
noastre. Autorul nu disperă însă, găsind mereu o cale de 
transgresiune a impasului. Lumini şi umbre se îngemănează peste tot, 
dar sfârşesc prin a nutri un discurs pozitiv, născător de speranță. 

O meditație preambulară despre lipsa de răsplată a muncii 
educatorului, înscrisă ca moto la unul din texte, îi va fi adus aminte 
autorului de poezia lui Vlahuţă din marele hol al Şcolii Normale din 
Şendriceni: „Sfânta muncă e aceea ce răsplată-n ea-şi găseşte/ De- 
nțelegi tu asta, cheia fericirii tale-o ții/ Urgisit de toți să fii,/ Tu de-a 
pururea iubeşte,/ Iar ca să trăieşti în pace nimic lumii să nu-i cei/ 
Binele te-nvaţă a-l face/ Ca albina mierea ei”. Munca educatorului 
trebuie dusă fără gând de răsplată. 

Un pedagog autentic nu-şi încheie de altfel misiunea odată cu 
ieşirea la pensie. El rămâne un observator asiduu şi un actant al 
spațiului social, chiar dacă trebuie să facă apel la alte mijloace. 
Profesorul Vasile Fetescu a descoperit un mijloc foarte productiv de 
a rămâne prezent, ca factor modelator, pe calea scrisului. În cărţile 
publicate de-a lungul ultimului deceniu, el a pus în valoare mai vechi 
„preocupări pedagogice”, adăugând însă modalităţi noi de abordare a 
realului sub unghi educativ. Amintirile şi-au găsit în ele un loc 
legitim, ca expresie nu mai puţin demnă de interes a fenomenului 
studiat. 

Pe cât de bogată în idei, pe atât de sobră şi reținută sub aspect 
formal se vădeşte Lumina educației, noul dar pe care profesorul 
Vasile Fetescu a ţinut să ni-l facă. Asemenea cărți, elaborate pe 
seama unei vaste experienţe pedagogice şi năzuind a se adresa unui 
public vast, sunt încă rare. Ele ar trebui să nu lipsească din nici o 

şcoală şi nici unui educator, dacă e sensibil la nevoia ameliorării 
permanente a muncii sale. 

Misiunea oricărui pedagog, rezultă din carte, implică nu 
numai o competenţă specială, dublată de talent, dar şi un exerciţiu al 
răbdării, după cum ne previne autorul de la început: „Asemenea 
şlefuitorului de diamante, educatorul modelează cu migală şi 
măiestrie multiplele fațete ale personalității copilului”. Aşezată ca 
moto pe frontispiciul cărții, această reflecţie indică un credo 
pedagogic, o confesiune memorabilă, la capătul unei cariere ce se 
continuă sui generis pe calea scrisului. Nu e un surogat, ci o altă 
formă, complementară, a discursului paideic. 

VASILE FETESCU, LUMINA EDUCAȚIEI 
Evaluări, analize, soluţii... 


La Editura „PIM” laşi, recent, profesorul cărturar Vasile 
Fetescu a publicat o nouă carte cu titlul „Lumina educaţiei”. În locul 
dedicației de care autorii uzitează la aparițiile editoriale, Vasile 
Fetescu aduce în mod inspirat pe pagina de gardă ceea ce a spus 
despre educaţie Heraclit: „Educaţia este un al doilea soare pentru cei 
care o au”. Cartea are postfață scrisă de domnul acad. Alexandru 
Zub, absolvent de la aceeaşi vestită şcoală de învăţători de la 
Şendriceni, cum este şi autorul cărţii, precum şi autorul rândurilor de 
față. 

După enumerarea unor împrejurări semnificative din viaţa şi 
activitatea profesorului cărturar Vasile Fetescu, în postfață am găsit 
evaluări şi judecăţi pe care şi afectiv le susțin. Se notează adevărul 
potrivit căruia profesorul cărturar şi-a exprimat vocația „într-o epocă 
de schimbări fundamentale şi de inerente privaţiuni”, căreia a ştiut 
să-i facă față cu demnitate, punând în lucru însuşiri native, dar şi 
calități dobândite prin muncă”. Un alt adevăr al educatorului de 
vocaţie este redat de caracterizarea: „munca, rânduiala, disciplina, 
conştiinţa datoriei, devotamentul social, iată  laitmotivele 
programului ce se degajă din noua carte”. Mai subliniez frumoasa 
definire a activităţii pedagogului adevărat: „...Misiunea oricărui 
pedagog... implică nu numai o competență specială, dublată de talent, 
dar şi un exercițiu al răbdării”... 

Cartea „Lumina educației” cuprinde patru capitole: „Şcoala şi 
educaţia şcolară”; „Familia şi educația familială”; „Educatorul” şi 
„Educaţia generală”. În primul capitol se evidenţiază preocuparea şi 

mijloacele adecvate pentru formarea atitudinii pozitive față de 
învăţătură la elevi. La loc de cinste stau prestigiul şi autoritatea 
ştiinţifică a profesorului, la care se adaugă metodele active şi variate 
de lucru cu elevii, idealul de viaţă frumos şi clar conturat, atmosfera 
generală de muncă din şcoală etc. 

În studiul intitulat „O şcoală a muncii”, autorul descrie locul 
şi împrejurimile Şcolii normale „Alexandru Vlahuță” de la 
Şendriceni, dar mai cu samă modalităţile prin care se cultiva munca, 
începând cu serviciul la bucătărie şi terminând cu pregătirea 
intelectuală pentru o aleasă menire socială — educaţia copiilor. Alte 
studii din acest capitol privesc procesul şi mobilurile învățării 
„pentru viaţă”, raportul dintre informativ şi formativ, notarea elevilor 
şi valoarea ei stimulativă, disciplina în şcoală, rolul şi atribuțiile 
managerului şcolar etc. 

Un alt capitol dens în evaluări, analize şi soluţii priveşte 
familia şi rolul ei în educaţie. Sub titlul „Familia” sunt cuprinse 
numeroase învăţăminte şi soluţii pedagogice practice. „Ca mediu 
formativ de proveniență — spune autorul — în familie se pun bazele 
bunei creşteri a copiilor, ale educaţiei elementare iniţiale”... Înţeleg 
bine că mă aflu în faţa unui mare pedagog, a unui cărturar care face o 
interesantă ierarhie a valorilor morale, dar, mai cu seamă, care oferă 
soluţii de interes practic. După o amplă dezvoltare a rolului, 
mijloacelor şi metodelor de formare în familie a copiilor, profesorul 
Fetescu alege cu multă inspiraţie citatul din Plutarh: „Sufletul 
copilului nu este un vas pentru umplut cu cunoştinţe, ci un cămin ce 
trebuie încălzit”. 

Relaţiile dintre părinți şi copii capătă o frumoasă tratare în 
studiul „Părinţi şi copii”, iar în continuarea acestuia sunt abordate şi 
greşelile posibile în educaţie. 

Al treilea capitol, „Educatorul”, începe cu tratarea rolului 
învățătorului, al „Domnului Trandafir”, inclusiv în calitatea sa de 
diriginte. M-a impresionat stăruința cu care autorul defineşte 
educatorul adevărat şi nevoia prezenţei acestuia în toate şcolile Țării. 

În partea finală a cărţii se vorbeşte despre educaţia generală, 
fund aduse în planul analizei conştiinţa profesională, politeţea, 

spiritul de economie în toate, vestimentația, arta şi tehnica 
comunicării în educaţie, relaţiile cu semenii de aceeaşi profesie etc. 

Cartea aceasta reprezintă un important document şi îndrumar 
pentru elevii din şcolile de învățători, pentru învăţători şi profesori şi 
pentru părinți şi bunici. Cele 235 de pagini sunt doldora de adevăruri, 
analize, realități şi soluții practice pentru opera de cea mai aleasă 
zidire — formarea personalității umane. 


Petru Bejinariu, Crai Nou — Suceava, 19 august 2005 

VASILE FETESCU, LUMINA EDUCAȚIEI 


O carte de pedagogie a vieţii 


Rarele şi aleatoarele întâlniri cu profesorul octogenar 
Constantin Mârţ sunt plăcute, benefice şi reconfortante. Domnia sa 
este singurul dintre dascălii mei de la Şcoala Normală de la 
Şendriceni care se mai află în viaţă. 

Volubilitatea şi coerenţa dovedite în dialogul cu 
interlocutorul, precum şi eforturile pe care le mai face de a pătrunde 
în adâncurile filosofiei kantiene, care îl pasionează încă din studenție, 
imprimă discuțiilor noaste un caracter colocvial amical. 

Făcând parte dintre persoanele agreate şi prețuite de mine, 
i-am oferit profesorului Mârț câte un exemplar din toate cărțile pe 
care le-am scris. De fiecare dată părerile domniei sale mi-au fost 
îndemnuri pentru viitoarea activitate de creaţie. 

Gândurile şi evaluările dânsului despre volumul Lumina 
educaţiei mi le-a transmis printr-o frumoasă şi inspirată scrisoare. 
Iat-o: 

Stimate domnule Vasile Fetescu, 

De la început ţin să vă mulțumesc pentru că m-aţi inclus în 
cercul persoanelor apropiate dumneavoastră cărora le-aţi oferit 
cărțile ce vă poartă semnătura. Acest fapt mă bucură şi mă 
onorează. 

Lumina educaţiei, ultima carte pe care am primit-o de la 
dumneavoastră am citit-o cu mult interes şi cu plăcere, pentru că 

este scrisă cu sinceritate şi răspunde în mai mare măsură 
preocupărilor mele ca filosof şi om de şcoală. În plus, conținutul ei 
îmi aminteşte de începuturile carierei mele didactice la Şcoala 
Normală „Al. Vlahuţă ” de la Şendriceni. 

Cartea tratează o multitudine de aspecte de maximă 
actualitate ale educaţiei şcolare, familiale şi sociale, probleme 
vizând statutul şi personalitatea educatorului precum şi unele 
probleme de educaţie generală: Conştiinţa, Caracterul, Politeţea, 
Educaţia economică, Autoeducaţia ş.a. 

Prin problematica abordată, prin analizele şi soluţiile pe 
care le propune Lumina educaţiei este o carte de pedagogie a vieţii, 
izvorâtă din viața familială, şcolară şi socială, şi vizează elucidarea 
unor aspecte din aceste domenii. 

O idee de filosofie a educaţiei exprimată de dumneavoastră 
în „Cuvânt înainte” argumentează opțiunea pentru titlul deosebit de 
inspirat al volumului. „,...educaţia este aceea care îl socate pe om 
din întunericul  necunoaşterii şi din atavica  animalitate, îl 
socializează şi-l umanizează ”. 

Înscrierea pe frontispiciul cărţii a cugetării lui Heraclit: 
„Educaţia este un al doilea soare pentru cei care o au”, este o 
lăudabilă încercare a dumneavoastră de a atrage atenţia că de 
binefacerile educaţiei trebuie să se bucure toți membrii societății 
pentru a deveni factori activi ai progresului material şi spiritual al 
unei națiuni. 

Fiind o lucrare valoroasă de literatură psiho-pedagogică, 
apreciez că ar trebui să se afle în bibliotecile tuturor şcolilor, pe 
masa de lucru a oricărui dascăl, în pupitrul fiecărui elev de la şcolile 
normale, iar Ministerul Educaţiei şi Cercetării să o includă în lista 
bibliografică destinată perfecționării cadrelor didactice de toate 
specialităţile. 

Dacă acest volum ar fi achiziționat şi de bibliotecile publice, 
cartea s-ar afla la îndemâna părinţilor şi a viitorilor părinți, i-ar 
ajuta să-şi crească mai bine copiii şi să evite erorile care pot să 
apară în educația familială. 

Subscriu, cu toată convingerea la aprecierile şi consideraţiile 
pe care le face academicianul Alexandru Zub asupra conținutului 
cărţii şi a autorului ei, în postfaţa volumului. 

În încheiere, vă mulțumesc încă o dată pentru cărţile pe care 
mi le-aţi oferit în dar, vă felicit pentru tot ce aţi realizat în domeniul 
creaţiei literare şi vă urez sănătate şi putere de muncă pentru a 
valorifica şi pe mai departe bogata experienţă didactică şi de viaţă 
de care dispuneți. 


Cu prietenie şi aleasă prețuire, 
Prof. Constantin Mârj 

VASILE FETESCU, LUMINA EDUCAȚIEI 


O carte de suflet 


Pe noptiera de la capătul patului în care îmi aflu odihna după 
zilele zbuciumate şi burduşite de treburi, mi-am pus la îndemână şi 
cartea Lumina educaţiei semnată de profesorul şi dirigintele meu, 
Vasile Fetescu. Această ultimă apariție editorială, a şaptea, după 
cum mărturiseşte autorul în paginile inaugurale ale volumului, este o 
microantologie a textelor psihopedagogice inserate în toate celelalte 
cărți ale sale. 

De ce o ţin pe noptieră şi nu pe masa de lucru? Pentru că este 
plăcut, util şi deconectant să-i parcurg unul sau mai multe din cele 57 
de texte sau să revin asupra unora atunci când problemele 
profesionale sau de viață mă asaltează şi îmi întârzie intrarea în vraja 
somnului. Citind-o, am senzația că mă aflu din nou în bancă la 
Şcoala Normală „Vasile Lupu” şi ascult, captivat de glasul molcom 
şi cald, lecţiile de pedagogie ale distinsului meu dascăl. 

Lumina educaţiei este cartea care se adresează educatorilor 
din toate treptele de învățământ, părinţilor şi tuturor celor angrenaţi 
în sfera educaţiei, pentru că în ea sunt prezentate aspecte majore ale 
educaţiei şcolare, familiale precum şi unele probleme care vizează 
personalitatea şi activitatea educatorului. 

Cuprinzând o paletă largă de aspecte psihopedagogice, cartea 
oferă răspunsuri şi îndemnuri pentru multe dintre problemele 
activității cadrelor didactice. Nefiind un manual sau un curs de 
psihopedagogie, cartea Lumina educaţiei dezvoltă, într-o inspirată 
manieră literară, teme de maxim interes pentru activitatea didactico- 
educativă. Mi-au reținut atenția şi mi-au mers la inimă textele din 
primul capitol: Școala şi formarea atitudinii pozitive faţă de 
învățătură la elevi (problemă acută şi de strictă actualitate), 
Învăţarea, Mobilurile învăţării, Informativ şi formativ (precizări şi 

delimitări terminologice), Disciplina în şcoală, Directorul, pedagog 
cu multiple şi alese calități etc. 

De mare sensibilitate şi acuratețe psihopedagogică sunt şi 
textele referitoare la statutul şi personalitatea educatorului, dintre 
care amintesc: Mirajul profesiei de învăţător, Dăscălița, Dirigintele, 
Educator adevărat, Între catedră şi bănci, Aripi frânte ş.a. 

Prin ceea ce ni se oferă în capitolul Familia şi educația 
familială, autorul se dovedeşte un bun cunoscător al pedagogiei 
familiei, prezentând idei de certă valoare teoretică şi practică în texte 
ca: Familia, Educaţia familială, Familia şi atitudinea elevilor față 
de învățătură, Părinţi şi copii, Greşeli, Prețul lenei, Munca, Cultul 
muncii etc. 

Educaţia generală se intitulează cel de-al patrulea capitol al 
cărții. Sunt incluse aici texte vizând educația morală şi socială ca: 
Măria sa conştiinţa, Caracterul în lumini şi umbre, Politeţea, 
Liceenii, Educaţia elementară, A fi econom, Vestimentaţia în 
tranziție, Reuniuni colegiale, Autoeducaţia. 

Pentru această minunată carte pe care ne-o oferă profesorul şi 
scriitorul Vasile Fetescu, academicianul Alexandru Zub scrie o 
postfață în care elogiază conținutul şi pe autorul ei. Sunt edificatoare 
în acest sens cuvintele postfațatorului: Asemenea cărți, elaborate pe 
seama unei vaste experienţe pedagogice şi năzuind a se adresa unui 
public vast, sunt încă rare. Ele ar trebui să nu lipsească din nici o 
şcoală şi nici unui educator, dacă este sensibil la nevoia ameliorării 
permanente a muncii sale. 

În Cuvânt înainte, autorul argumentează în chip magistral 
opțiunea sa pentru titlul volumului Lumina educaţiei. „Pentru că 
numai ea, educaţia, îl scoate pe om din întunericul necunoaşterii şi 
din atavica animalitate, îl socializează şi îl umanizează”. 

Prin conţinutul ei bogat şi interesant, prin învățămintele şi 
utilitatea ei, cartea Lumina educaţiei trebuie căutată şi aşezată nu în 
rafturile bibliotecii ci pe noptiera sau masa de lucru a fiecărui dascăl. 
Este o carte de suflet prin care autorul se adresează minţii şi 
sufletului colegilor de breaslă. 

Vasile Mindirigiu, 
Viitorul la pătrat, septembrie-octombrie 2005 

LECȚIA 


Mijloc de iarnă. Spre amiază gerul s-a mai muiat. Soarele, în 
scurtul său drum astral îşi arată timid chipul palid prin ceața lăptoasă 
şi printre ramurile copacilor încărcate cu promoroacă, alcătuind un 
tablou hibernal a cărui frumuseţe nu o întrece nici cel mai iscusit 
artist. 

Dumitru Dascălu şi-a isprăvit orele şi, rămas singur în 
cancelarie, priveşte pe geam urmărindu-şi gândurile care îl asaltează 
tot mai mult în ultima vreme, transportându-l înapoi spre începuturile 
carierei sale didactice. 

Când a părăsit băncile facultății, a fost repartizat la o şcoală 
de cartier, cam dărăpănată, cu un interior neprimitor şi cu mulți elevi 
proveniţi din familii ce îşi duceau existenţa de pe o zi pe alta. Şcoala 
era mică şi se afla în mare suferinţă de mobilier corespunzător şi de 
material didactic. Elevii, mai ales cei din clasele gimnaziale, aveau o 
frecvenţă neregulată şi veneau îmbrăcaţi cu haine ce voiau să semene 
a uniforme, rupte şi pătate. 

Prima sa întâlnire cu clasele de elevi a fost mai curând o 
confruntare între ceea ce le pretindea Dumitru Dascălu şi felul în care 
erau ei obişnuiţi. Cu răbdare, cu înțelegere dar şi cu tenacitate, 
tânărul dascăl a reuşit încet, încet să le impună un comportament 
şcolăresc şi o atitudine binevoitoare față de învăţătură. Ştia că în 
educație nu se produc minuni de la o zi la alta. 

Din capul locului, proaspătul dascăl a dorit să transforme 
lecţiile sale într-o activitate serioasă, chiar solemnă, asemănătoare 
slujbei oficiate de preot în biserică. Dar nu i-a fost uşor. A trebuit să 
lupte din greu cu unele atitudini şi mentalități fixate în mintea 
copiilor, cu rezistența manifestată de unii părinți care nu aveau 
încredere în binefacerile învățăturii şi nu se ocupau de copiii lor. 

Anii au trecut şi iată-l acum profesor la o prestigioasă şcoală, 


în prag de pensionare. Nu-i vine să creadă că peste câteva luni va 

trebui să se despartă de şcoală, de elevii pe care îi învaţă, îi iubeşte şi 
îi struneşte ca pe proprii copii. Nu poate şi nu vrea să-şi imagineze 
ziua de septembrie viitor în care clopoţelul inaugural al următorului 
an şcolar nu va mai suna şi pentru el, după ce i-a auzit clinchetul mai 
mult de 40 de ani... 

Cu servieta, îmbătrânită şi ea, burduşită cu caiete de teze, cu 
extemporale, cu manuale şi culegeri, porneşte pe jos spre casă. Vrea 
să simtă în plămâni aerul curat şi rece, după orele petrecute în spaţiul 
închis al claselor aglomerate, să-l savureze ca pe o băutură 
răcoritoare în arşița verii. Cu paşi măsuraţi, cu umărul drept înclinat 
de greutatea din mână, merge spre casă pe drumul acoperit de zăpadă 
şi gheaţă. 

De câţiva ani, de când tovarăşa lui de viaţă a trecut la cele 
veşnice, acasă nu mai are cine să-l aştepte. Singura ființă cu care îşi 
împarte singurătatea este un motan alintat, care îl întâmpină cu 
miorlăieli codificate şi cu coada în balans, strecurându-i-se printre 
picioare şi aşteptând să fie mângâiat. 

În nopţile lungi de iarnă dar şi în nopțile celorlalte 
anotimpuri, de când orele de somn s-au tot redus, îşi aşterne pe hârtie 
gândurile înflorite de-a lungul timpului, trăirile emoţionale şi 
sentimentele, imaginile mai clare sau mai şterse din adolescență şi 
din viaţa de dascăl. 

De data aceasta şi-a focalizat preocupările spre ceea ce el a 
considerat şi consideră că este esenţial în prestația didactică, lecţia. 
Mai exact asupra componentei emoțional-afective a acesteia. Pe 
parcursul îndelungatei sale activităţi la catedră i s-au cristalizat idei, 
convingeri şi trăiri sufleteşti pe care acum încearcă să le orânduiască 
în pagini cu scris mărunt pentru a le împărtăşi şi altora. Multe dintre 
acestea gravitează în jurul lecţiei care, în opinia sa, este un 
microunivers. 

Pusă sub lupa analizei, această unitate a activității didactice 
îşi dezvăluie complexitatea şi integritatea, confirmându-se adevărul 
că ea, lecţia, este un conglomerat de componente care se succed, se 
întrepătrund, se intercondiționează şi se sistematizează într-un întreg. 

Dar nu asupra structurii complexe şi varietăţi tipologice ale 
lecției îşi propune Dumitru Dascălu să se aplece. Aceste aspecte 

importante ale procesului didactic sunt tratate, mai tradițional sau 
mai modern, în toate manualele sau cursurile de metodică, aflându-se 
la îndemâna celor ce doresc să se informeze sau să şi le reamintească. 

Îi revin în memorie cuvintele lui M. Sadoveanu cu care evocă 
personalitatea învățătorului său, Mihai Busuioc: 

Uite, şi acum mi se pare că domnul nostru a fost un om 
deosebit. Îi scânteiau privirile şi era şi el mişcat când ne spunea 
despre mărirea strămoşilor. Când făcea un semn cu mâna, aşa într-o 
parte, parcă ridica o perdea de pe trecut, şi eu vedeam tot ce spunea 
glasul lui. În aceste cuvinte meşteşugite sunt dezvăluite câteva dintre 
mijloacele folosite de Domnu” Trandafir cu care el îşi hipnotiza 
elevii, ca un magician, iar aceştia îl ascultau nemişcaţi şi cu respirația 
tăiată: mlădierea vocii pentru a reda cât mai artistic conţinutul expus; 
adoptarea unei mimici adecvate (îi scânteiau ochii şi era mişcat); 
folosirea unor elemente de pantomimică (poziţia corpului, gesturile). 
Toate acestea alcătuiau un ansamblu de atitudini, comportamente şi 
trăiri, menite să impresioneze, să sugestioneze şi să cucerească pe 
micii şcolari. 

Din vremea când era şi el elev, lui Dumitru Dascălu 1-a rămas 
în memorie atitudinea unui profesor de matematică, disciplină la care 
nu excela. Când respectivul dascăl scotea elevii la tablă, aceştia se 
emoționau şi se pierdeau numai când îi vedeau figura rece şi 
încremenită, ca de sfinx. Aflaţi în faţa unor dificultăți inerente în 
descâlcirea exerciţiilor sau a problemelor, unii dintre năpăstuiți 
aruncau o privire spre profesor în speranța că vor descifra pe chipul 
lui un semn, un indiciu care să-i orienteze în strădania lor. În acel 
moment profesorul îi apostrofa: 

- Nu te uita la mine, băiete! Pe fruntea mea nu scrie nimic. 
Uită-te la tablă, acolo se află soluția! Elevul în cauză se emoţiona şi 
mai mult, se bloca, nemaifiind în stare să judece. 

Din experiența proprie, Dumitru Dascălu a ajuns la 
convingerea că în timpul lecţiei trebuie să se creeze în clasă o 
atmosferă de disciplină, de muncă sârguincioasă colectivă, de 
încredere, fără tensiuni şi traume psihice. Lecţia, gândea el, trebuie să 
fie nu numai un mijloc de dobândire a unui cuantum de cunoştinţe 
noi de către elevi, ci mai ales un prilej de a le transmite învățătura 

cealaltă, sufletească pe care le-o oferea cu dărnicie Domnu” 
Trandafir elevilor săi. Învățătura sufletească la care face referire 
Sadoveanu era educaţia, latura afectiv-educativă a actului didactic în 
ansamblu, realizat prin lecții. 

Lui Dumitru Dascălu i s-au limpezit şi câteva idei 
călăuzitoare asupra modului cum trebuie realizat un învăţământ 
educativ: 

- cunoştinţele să fie transmise clar şi cu convingere, adică 
însoțite de căldura inimii, pentru a ajunge la minţile şi inimile 
elevilor; 

- pregătirea spirituală şi afectivă a elevilor pentru receptarea 
noilor informaţii, în sensul că uşile şi ferestrele minţii lor să fie larg 
deschise pentru a putea pătrunde lumina învăţăturii; 

- trăirile sufleteşti ale dascălului, vibraţiile lui emoționale se 
transmit elevilor şi devin stimuli care susțin energetic activitatea de 
învățare; 

- antrenarea tuturor elevilor pe întreg parcursul lecţiei în 
activitatea de dobândire a cunoştinţelor face din lecţie un proces 
activ şi eficient cu efecte benefice în plan educativ: le dezvoltă 
sârguința, capacitatea de a depune efort şi le consolidează 
atitudinea pozitivă față de învățătură... 

Sunetul strident al soneriei ceasului deşteptător, potrivit să-l 
anunţe cu 10 minute înainte că e momentul să plece la şcoală, îl 
determină pe Dumitru Dascălu să-şi întrerupă reflecțiile metodico- 
pedagogice. Imaginile şi gândurile care bat la uşă pentru a fi eliberate 
din depozitul mnemic mai pot aştepta, gândeşte el. 

Punctualitatea este o regulă de comportament profesional care 
l-a călăuzit toată viața pe Dumitru Dascălu, şi de la care nu s-a abătut 
niciodată. În drum spre şcoală îşi mai orânduieşte încă o dată în 
minte ideile-jalon ale lecţiilor ce urmează să le predea. O întrebare 
însă îi revine tot mai frecvent în minte şi îi provoacă o stare de 
nelinişte: ce se va întâmpla după fatidica dată de 1 septembrie? 

Gerul, care în timpul nopții s-a mai înăsprit, îl sileşte să 
grăbească paşii şi să ajungă mai devreme la şcoală, unde îl aşteaptă o 
nouă zi de muncă. 

IZGONIREA 


În zilele luminoase şi călduroase ale lunii iunie în viaţa şcolii 
se petrec cele mai multe şi mai importante evenimente. Se face 
bilanţul muncii la festivitatea de încheiere a anului şcolar, se acordă 
premii elevilor sârguincioşi şi celor ce au obţinut rezultate notabile la 
concursurile şcolare, are loc selecția viitorilor elevi ai claselor a IX-a, 
încep probele examenului de bacalaureat, cadrele didactice se 
pregătesc pentru concediul de vară etc. 

Pentru Dumitru Dascălu luna lui cireşar are o mare 
încărcătură emoţională. O bună parte dintre elevii evidențiați şi 
premiaţi la olimpiade provin din clasele lui iar clasa la care-i 
diriginte este cotată ca cea mai bună din şcoală, cu mulți elevi ce au 
media generală peste 9, cu cele mai puţine absenţe nemotivate şi nici 
o notă scăzută la purtare, iar în raportul directorului prezentat în faţa 
elevilor, a cadrelor didactice şi părinţilor, elevii lui au fost menţionaţi 
ca având sala de clasă cea mai bine gospodărită şi fără nici un fel de 
stricăciuni. Aşa i-a plăcut dintotdeauna lui Dumitru Dascălu să-şi 
facă datoria cu dăruire şi responsabilitate, călăuzit de conştiinţa 
profesională şi de o corectă înțelegere a menirii sale ca educator. 

Angrenat până peste cap în activitățile specifice sfârşitului de 
an şcolar şi-a dat seama abia când a încasat salariul pe concediu că 
îndeletnicirea sa de dascăl s-a încheiat, că i s-a întocmit dosarul de 
pensionare fără ca el să ceară acest lucru. Bunii săi colegi de catedră 
pe care i-a călăuzit şi ocrotit, s-au repezit ca păsările de pradă să 
preia clasele la care el a predat, acestea fiind colective bine formate 
şi închegate. Nu l-au întrebat nici de formă dacă ar dori să-şi 
continue activitatea măcar la o clasă. Alţi colegi de-ai lui, care ştiau 

să-şi mlădieze coloana şi să picure miere în glas au obţinut prelungiri 
de activitate cu norme întregi sau cu grupuri de ore, ani de-a rândul. 

El... În nopţile fără somn, împovărate de gânduri şi întrebări, 
Dumitru Dascălu încerca să-şi amintească modul cum îşi imaginase 
el momentul inevitabil al pensionării. Un eveniment trist pentru cel 
aflat în situația de a părăsi scena vieţii active, marcat de o sărbătorire 
emoţionantă organizată de conducerea şcolii, cu cuvinte calde rostite 
de colegi în astfel de ocazii şi cu o cupă de şampanie, însoțită de 
urările de sănătate şi o pensie liniştită şi îndelungată. Aşa s-ar fi 
cuvenit să fie, aşa se proceda altădată... 

Dezgustat şi revoltat de modul ilegal şi necolegial în care s-a 
conspirat izgonirea lui din şcoala pe care a slujit-o cu devotament şi 
dragoste, a jurat să nu-i mai calce pragul, conştient fiind că nu ar 
putea suporta zâmbetele şi îmbrățişările ipocrite ale unora dintre 
foştii săi colegi. A regretat însă, despărțirea de elevii cu care lucra cu 
dăruire şi cu care se înţelegea bine, uneori doar din priviri. Şi pentru 
ca cititorii acestor rânduri să nu îşi închipuie că înțelegerea din 
priviri este doar o figură de stil, iată şi dovezi: dacă de pildă, la 
intrarea în clasă el îşi îndrepta privirea spre coşul pentru gunoi, lângă 
care se aflau hârtii, elevul de serviciu se repezea să restabilească 
imediat ordinea în acel loc; sau, dacă tabla prezenta urme de 
murdărie datorate modului neglijent în care a fost ştearsă, simpla 
privire a lui Dumitru Dascălu determina intervenţia unui elev pentru 
a înlătura neajunsul. Exemplele ar putea continua. 

Elevii şi părinţii au regretat plecarea intempestivă a 
distinsului dascăl din şcoală. Nefiind la curent cu modul în care s-a 
petrecut scoaterea lui la pensie, unii părinţi l-au rugat să mai rămână 
în activitate, să le mai îndrume copiii măcar un an. 

Intrând în vacanță nelimitată, răvăşit sufleteşte de noul său 
statut de om scos înafara vieţii active, trăind dramatic sentimentul 
inutilităţii, s-a refugiat pentru câteva luni la țară, în satul natal. Acolo 
a sperat să-şi afle liniştea sufletească îngrijindu-se de casa 
părintească, pe care a neglijat-o în ultimii ani, şi de grădina 
părăginită. 

Munca fizică şi expunerea zile de-a rândul la soare, i-au redat 
puţin câte puţin starea de bine a organismului, o mai mare mobilitate 

în mişcări şi l-au distras de la gândurile şi trăirile ce i-au înnegurat 
sufletul în ultima vreme. În clipele de răgaz, în zilele de sărbătoare şi 
în cele cu vreme nefavorabilă citea şi îşi făcea însemnări. Cine ştie? 
Poate vor folosi cândva. 

De câţiva ani i-a încolțit ideea de a încredința hârtiei 
gândurile, preocupările, trăirile şi sentimentele izvorâte din 
îndelungata sa activitate didactică. Încearcă să se convingă pe sine că 
experienţa sa la catedră, aprofundarea studierii unor laturi ale 
personalității umane, abordarea unor aspecte fundamentale ale 
actului educaţional ar putea constitui subiecte ale unor lucrări sau 
chiar cărți. 

Sfârşitul verii şi începutul toamnei l-au găsit pe Dumitru 
Dascălu în cadrul liniştit şi tern al vieţii rurale. De câteva zile însă era 
încercat de o stare de nelinişte, de o uşoară agitație, asemenea 
păsărilor care, prin intermediul unor radare proprii presimt 
apropierea furtunii. Aceste trăiri palide, abia perceptibile, i-au amintit 
lui Dumitru Dascălu că în mod obişnuit la acea dată se afla la şcoală 
în vâltoarea activităților care preced începutul noului an şcolar. Pe 
moment a fost tentat să lase totul baltă, să se arunce în primul 
autobuz care să-l ducă la oraş. Dându-şi seama că de prezenţa lui nu 
mai are nimeni nevoie, cu sufletul îndurerat a revenit la realitatea pe 
care refuză încă să o accepte. 

În ziua începerii cursurilor a suferit efectiv pentru că nu este 
alături de elevii săi iar în noaptea care a urmat somnul i-a fost 
tulburat de fel de fel de vise. Se făcea că nu poate ajunge la şcoală 
din cauza durerilor din piciorul stâng şi nu apărea nici un taxi care 
să-l salveze; în scurtul răgaz de somn chinuit care a urmat a visat că 
făcea apelul la clasa lui în care erau prezenţi doar doi elevi, ceilalți 
refuzând să intre în clasă pentru că nu-l mai voiau pe el diriginte; în 
altă secvență de dormitare se făcea că discuta aprins cu directorul 
pentru că îi luase clasele lui şi-i dăduse altele... Tulburat de 
coşmaruri, a renunțat la încercările de a dormi şi a început să 
citească. Abia spre ziuă a reuşit să prindă o frântură de somn liniştit. 

Când a revenit la locuinţa sa din oraş, motanul i-a făcut o 
primire neaşteptat de rece, parcă reproşându-i că l-a lăsat atât de mult 
timp în grija unei vecine. Odihnit spiritual, şi-a consacrat cea mai 

mare parte a timpului lecturii şi scrisului. Orele de veghe nocturnă 
datorate insomniei le folosea pentru însăilarea mentală a unor idei, 
pentru elaborarea unor scenarii, pentru readucerea în memorie, din 
străfundurile subconştientului, a unor date, fapte, evenimente aparent 
uitate, iar după două-trei ore de somn furat, se aşeza la masa de scris. 
Acesta era timpul cel mai productiv, nestingherit de zgomotele străzii 
şi ale vecinilor. 

Timp de vreo doi ani după ce a întrerupt legătura cu şcoala 
mai primea câte un apel telefonic de la vreun fost elev care îi cerea 
îngăduinţa să-l viziteze. Se bucura că îşi mai aminteau de el cei 
cărora le-a fost părinte spiritual şi le-a deschis drumul spre viață, spre 
lume. 

Treptat şi aceste rare şi sporadice relaţii cu lumea şcolii au 
încetat, constatând cu mâhnire că a fost dat uitării. Dacă este 
adevărată aserțiunea că totul se uită, înseamnă că trebuie să 
persevereze în dorinţa sa de a lăsa în urmă ceva ce rezistă veşniciei: 
câteva cărţi care să-i poarte numele. 

SANCŢIUNEA 


Două întrebări obsedante îi stăruie în minte şi nu le poate 
îndepărta, ca pe nişte muşte ce ţin cu orice preţ să-i intre în ochi. A 
greşit cu adevărat? Şi dacă a greşit, când şi unde s-a produs aceasta? 

Dumitru Dascălu îşi analizează minuţios şi exigent activitatea 
de diriginte din ultimul său an de dăscălie, asemenea unui procuror, 
stăpân pe meserie, care este ferm hotărât să facă lumină într-o gravă 
şi complicată cauză penală. 

Cu răbdarea şi echilibrul ce îl caracterizează, o ia iar şi iar de 
la capăt. Aşadar, cu un an înainte de a-i veni sorocul de pensionare, i 
s-a repartizat (aceasta fiind şi dorința lui, în speranţa că îşi va 
prelungi activitatea), dirigenția la o clasă a IX-a. 36 de adolescenți, 
băieți şi fete, în majoritate proveniți din mediu rural, l-au întâmpinat 
în prima lor zi de elevi normalişti, ridicându-se în picioare şi 
răspunzându-i la salut într-un cor nesincronizat şi pe mai multe 
tonuri. O privire de ansamblu de câteva secunde asupra clasei nu 1-a 
oferit dirigintelui decât o imagine palidă asupra elevilor săi. Un grup 
de copii deşiraţi, constituit aleatoriu, cu chipuri adolescentine şi cu 
ochi cercetători, îmbrăcați felurit, după posibilitățile şi gusturile 
părinților. 

— Vă rog să luaţi loc! — i-a invitat cu glas domol dar hotărât 
dirigintele. După cum aţi aflat numele meu este Dumitru Dascălu şi 
am fost desemnat diriginte la clasa voastră. La strigarea catalogului, 
auzindu-şi numele elevii se ridicau în picioare, spuneau localitatea de 
unde sunt, numele şi ocupaţia părinţilor, precum şi numărul copiilor 
din familie. Abia după această cunoaştere protocolară, Dumitru 
Dascălu le-a spus elevilor săi cum să se comporte în timpul orelor, în 
recreaţii, în internat, în afara şcolii, ținuta vestimentară pe care trebui 


să o aibă elevii normalişti ş.a. 

Cele mai ferme cerinţe formulate au vizat atitudinea elevilor 
faţă de învăţătură şi frecvenţă. Le-a amintit că părinții i-au trimis la 
şcoala normală şi fac mari eforturi financiare pentru întreţinerea lor, 
ca ei să învețe cu stăruință, să obțină rezultate bune cu care ei, 
părinţii, să se mândrească. A insistat apoi, în pomelnicul său de 
exigenţe, asupra frecvenţei, stabilind şi un barem maxim pentru 
absenţele nemotivate. Astfel, elevilor care vor avea mai mult de 4 
absenţe nemotivate, le va scădea nota la purtare cu un punct pe 
trimestrul respectiv. 

Deşi îl ascultau cu atenție, cel puțin aşa i se părea lui Dumitru 
Dascălu, pe chipurile unor băieți se puteau citi semne de îndoială că 
lucrurile se vor petrece chiar aşa. „Am mai auzit noi asemenea 
promisiuni şi de la alţi diriginți şi nu ne-am speriat” — păreau să 
spună mutrişoarele lor cu uşoare pete mai întunecate deasupra buzei 
superioare şi cu privirile alunecând discret spre rândurile de bănci 
unde erau aşezate fetele. 

Un alt aspect al comportamentului normalist, la care Dumitru 
Dascălu ținea foarte mult, era meditaţia, adică timpul destinat 
studiului individual pentru elevii interni. Mai păstrează în minte felul 
în care se desfăşura pregătirea temelor la şcoala normală la care a 
învăţat el. Într-o linişte deplină îşi pregătea cu conştiinciozitate 
lecțiile, citea mult şi lupta pentru a se situa pe primele locuri la 
învăţătură în ierarhia clasei. Şi a reuşit. 

Acum, când le vorbeşte elevilor săi despre importanța 
meditaţiei în pregătirea temelor îi este teamă că nu-i suficient de 
convingător şi de aceea şi-a propus să-i viziteze în zile şi la ore 
diferite spre a se încredința că cerinţele sale sunt respectate. 

În îndelungata sa activitate de profesor şi diriginte, 
profesorului Dascălu i s-au cristalizat câteva idei pedagogice 
călăuzitoare pe care le va împărtăşi şi mai tinerilor săi colegi. El este 
convins că în profesia didactică autoritatea educatorului este condiția 
fundamentală pentru înfăptuirea, la cote optime, a actului paideic. 
Are în vedere autoritatea întemeiată pe calități profesionale şi morale 
şi nu cea impusă prin violențe verbale şi fizice. Cine nu are 
capacitatea de a se impune în fața clasei de elevi, nu are ce căuta în 
sfera activităţii educative — gândeşte el. 

Pregătirea psihopedagogică şi metodică a oricărui profesor, şi 
mai cu seamă a celor ce sunt şi diriginți, este considerată de Dumitru 
Dascălu cea ce-a doua condiție de căpătâi pentru desfăşurarea 
activității educative. Educaţia copiilor şi adolescenților nu se poate 
face după inspirația şi dispoziția de moment sau după ureche. 

Ca în toate activitățile umane ce se realizează pe o durată mai 
mare de timp, perseverenţa şi consecvenţa sunt alte două calități ce 
trebui să se afle în zestrea personalității profesorului diriginte. 
Aceasta înseamnă că orice demers educativ trebuie să fie continuat 
până la finalizarea lui, indiferent de dificultățile apărute pe parcurs, 
iar exigenţele privind activitatea şi conduita elevilor să fie puse în 
practică şi îndeplinite. 

Educatorul adevărat, cu vocaţie pentru activitatea didactică, 
va şti să realizeze un echilibru între exigenţă şi toleranță, va simți 
când să fie înțelegător şi concesiv cu elevii şi când să-i certe şi să fie 
intransigent. Dumitru Dascălu este adeptul îndemnului de sorginte 
populară care spune: „pe copil să-l lauzi în public şi să-l cerți între 
patru ochi”. 


Trimestrul I s-a scurs repede, fără evenimente deosebite. 
Colectivul clasei începuse să prindă contur, să se manifeste ca un 
organism microsocial în plin proces de dezvoltare. Elevii se 
dovedeau din ce în ce mai silitori la învățătură şi se fereau, ca de foc, 
să facă absenţe nemotivate. Se îngrijeau de ordinea şi curăţenia din 
sala de clasă, la înzestrarea căreia părinţii contribuiseră fără rezerve. 

În ajunul vacanței de iarnă, când a făcut bilanţul activităţii pe 
trimestrul I, la stabilirea notelor la purtare Dumitru Dascălu s-a aflat 
într-o mare dilemă. O elevă care avea note foarte bune la învăţătură 
depăşea numărul absenţelor nemotivate şi, potrivit regulii stabilite, 
era obligat să-i scadă nota la purtare. În acest caz eleva respectivă 
pierdea dreptul de a lua premiu la sfârşitul anului şcolar. Pe de altă 
parte, ar fi dorit din tot sufletul să evite un asemenea eveniment 
neplăcut, dar în acest caz şi-ar fi încălcat cuvântul dat, ar fi dovedit 
inconsecvență şi lipsă de fermitate, ceea ce i-ar fi lezat grav 
autoritatea şi credibilitatea. Punând în balanţă cele două variante, a 

optat pentru aplicarea regulii stabilite. Cu nota 9 la purtare eleva în 
cauză nu a luat premiu deşi a avut media cea mai mare din clasă. 

Se pare că hotărârea dirigintelui de a respecta riguros regulile 
stabilite nu era pe placul tuturor elevilor, dar a avut efecte benefice în 
plan educativ. Clasa lui Dumitru Dascălu a început să se remarce tot 
mai mult prin conduită disciplinată, prin ținută vestimentară corectă, 
prin rezultate tot mai bune la învăţătură, prin aspectul îngrijit al sălii 
de clasă, prin frecvență foarte bună, astfel că, până la încheierea 
anului şcolar, era apreciată ca fiind cea mai bună dintre cele patru 
clase a IX-a. 

Întâmplarea relatată şi efectele ei l-au condus pe Dumitru 
Dascălu la o prețioasă concluzie pedagogică: în educaţie, ca şi în 
chirurgie, trebuie procedat ferm pentru extirparea cangrenei şi 
evitarea extinderii răului. Toleranţa excesivă este extrem de 
periculoasă în educaţia familială, şcolară şi socială. 

În toamna aceluiaşi an, în împrejurări pe care ar dori să le 
uite, Dumitru Dascălu s-a pensionat. Catedra lui, inclusiv dirigenția, 
a fost preluată de un coleg cu mai puțină experienţă şi cu o viziune 
mai lejeră asupra rigorilor pregătirii viitorilor învăţători. Foştii lui 
elevi s-au bucurat că aveau mai multe libertăţi, că exigenţele privind 
pregătirea psihopedagogică şi practică se situau la cote convenabile 
lor, iar de primul lor diriginte au uitat. 

La întâlnirile întâmplătoare cu colegii care predau la fosta lui 
clasă Dumitru Dascălu afla lucruri care îl mâhneau. Clasa pe care o 
pornise pe un drum bun îşi pierduse locul fruntaş între clasele 
paralele, interesul față de învăţătură şi starea disciplinară a elevilor 
scăzuseră dramatic. Pentru Dumitru Dascălu marea surpriză a venit 
atunci când foştii lui elevi au organizat banchetul de absolvire, la 
care nu l-au invitat. Gestul lor l-a uimit şi l-a durut. Ar fi dorit să-i 
vadă cum arată la granița dintre adolescenţă şi tinerețe, să le adreseze 
câteva cuvinte asupra cărora meditase îndelung, să se bucure 
împreună cu ei că au ajuns la acest moment crucial din viaţa lor. 

Resemnat, au început să-l asalteze întrebările, gândurile, 
frământările în legătură cu atitudinea foştilor săi elevi pe care nu 
reuşea să o înțeleagă. Neinvitarea la banchet să fi fost un mod de a-l 
sancţiona pe cel ce cu dăruire şi cu dragoste de părinte le-a călăuzit 

primii paşi pe drumul formării ca viitori educatori? Sau o formă 
copilărească de răzbunare faţă de atitudinea sa de dascăl exigent şi 
drept? A suferit pentru că acei tineri nu au înțeles un adevăr simplu 
dar esenţial: în educație inițiativele şi acţiunile dirigintelui nu pot fi 
întotdeauna în consonanţă cu preferințele şi dorințele elevilor pe care 
îi îndrumă. Experienţa profesională şi viaţa îi vor învăţa pe foştii săi 
elevi şi acest lucru... 

Obsedanta şi agasanta întrebare continuă să-l macine pe 
Dumitru Dascălu: unde a greşit? Dar oare a greşit cu adevărat? 


141 


AVENTURĂ 


Încă de la primele ore ale dimineţii ziua se arăta a fi 
frumoasă. Cerul senin, pigmentat din loc în loc cu mici pete de nori 
ca nişte clăbuci, soarele ridicat la câteva sulițe deasupra orizontului 
trimitea peste oraş raze călduțe şi gălbui de toamnă târzie. Frunzele 
copacilor aşternute pe pământ foşnesc trist sub paşii trecătorilor. 

Vremea prielnică este pentru toată lumea o invitație la 
evadarea din spaţiul închis şi înghesuit al locuinţelor de bloc, pentru 
o plimbare sau pentru diverse treburi. 

Trezit la puţine ore după miezul nopţii, Dumitru Dascălu 
(Dede, cum îi prescurtau numele colegii), aproape nonagenar, 
aşteaptă cu ochii pironiţi în tavan ivirea zorilor. Timpul care îl mai 
desparte de începutul unei noi zile se scurge cu încetineală, fapt care 
îl nemulţumeşte profund. 

De când a rămas singur, nopțile au devenit pentru el un 
calvar. Când vederea îl ajuta citea şi timpul trecea mai uşor. Cărțile 
din mica lui bibliotecă le-a citit şi răscitit. Nici la televizor nu mai 
poate privi prea mult tot din cauza vederii slabe. Radioul nu-i mai 
este de nici un folos, de când şi-a pierdut auzul. 

Astăzi s-a ridicat din pat odată cu răsăritul soarelui, hotărât să 
iasă din casă, lucru pe care nu l-a mai făcut cam de mult, să se bucure 
de vremea frumoasă şi să ajungă, cum o putea, la un vechi prieten 
care locuieşte într-un cartier mărginaş, unde are o locuinţă pe 
pământ. Nu s-au mai văzut de aproape un an şi îi este dor să mai 
depene împreună amintiri, să mai afle noutăţi şi să îndepărteze, 
măcar pentru câteva ore, urâtul singurătăţii. 

Pregătirile pentru această temerară călătorie, o adevărată 
aventură pentru orice om atins de aripa nefastă a decrepitudinii, le 
face cu tot dichisul: hainele cele mai bune scoase din şifonier, 
impregnate cu miros înțepător de naftalină, ghetele cam scâlciate, de 
o vârstă incertă, pălăria gri asortată la pardesiul decolorat şi tocit, 
croit după moda anilor "80, mănuşile pentru a-i diminua răceala 
necontenită a mâinilor osoase, umbrela (niciodată nu se ştie cum va 
evolua vremea) şi bastonul, nelipsitul său sprijin de care nu se mai 
poate dispensa şi pe care i l-au făcut cadou colegii când s-a 
pensionat. 

Înainte de a ieşi pe uşă, în oglinda înceţoşată şi-a mai revizuit 
încă o dată aspectul vestimentar, treabă de care altădată se îngrijea 
Mărioara, tovarăşa lui de viață, Dumnezeu s-o odihnească. Ce 
inspecţie riguroasă îi făcea ea înainte ca el să plece undeva! Chiar 
dacă trebuia să meargă doar până la piaţă, cale de o staţie de tramvai, 
el trebuia să arate impecabil. Uneori, când era grăbit sau abătut, 
refuza să-i accepte pretențiile şi atunci se iscau discuţii şi reproşuri. I 
se pare că şi acum o mai aude: „Că aşa eşti tu, încăpățânat şi 
neglijent. Puțin îți pasă dacă arăţi ca un salahor şi nu ca un domn, 
cunoscut şi respectat. Că lumea pe mine mă condamnă, nu pe tine. 
Zice că eu nu sunt gospodină şi nu mă îngrijesc de felul cum iese în 
lume soţul meu, care nu este un fitecine”... 

De mai bine de un sfert de veac nu mai are cine să-l certe, să-i 
poarte de grijă, să-l alinte cu mâncăruri felurite şi gustoase, să-i facă 
tot felul de prăjituri după care el se dădea în vânt, să-i aline rănile 
sufleteşti produse de loviturile vieţii... 

Mergând gârbovit şi cu paşi târşâiți spre stația de tramvai, 
nimeni nu îl ia în seamă, întâlneşte numai figuri necunoscute, ca şi 
cum s-ar afla într-un oraş străin. De fapt, nu-l mai miră acest lucru. 
Acum 20 — 25 de ani când mergea pe stradă sau când ieşea în parc 
să-şi încânte privirile cu arborii ornamentali şi cu florile multicolore, 
să inspire în voie aerul proaspăt şi parfumat, întâlnea la tot pasul foşti 
colegi, cunoscuţi, foşti elevi, avea cu cine schimba o vorbă, privea cu 
îngăduință şi simpatie jocurile gălăgioase ale copiilor veniţi aici cu 
părinții sau bunicii, încercând astfel să-şi stingă dorul de proprii 
nepoți, aflați la mii de kilometri distanță de ţară. 

De câţiva ani, de când suferințele şi neputinţele s-au înmulțit 
este nevoit să stea mai mult în casă iar relaţiile cu lumea s-au redus 
dramatic. Mulţi dintre foştii colegi au părăsit această lume iar vechile 
cunoştinţe s-au împuţinat şi ele. 

Ajuns în staţie, nu are curajul să pătrundă în mulțimea de 
călători care aşteaptă tramvaiele, troleibuzele şi microbuzele. 
Nemaifiind oră de vârf, o bună parte dintre acestea s-au retras la 
depou şi garaje iar puţinele care au mai rămas pe traseu sosesc în 
stație la intervale mari. 

Bătrânul aşteaptă răbdător să se mai rărească gloata ca să 
poată urca şi el într-un troleibuz cu care să meargă până în Tg. Cucu 
de unde urmează să ia alt troleu care să-l ducă la destinație. După 
două, trei încercări ratate din cauza bulucelii de la uşile de urcare, el 
fiind îmbrâncit şi dat la o parte, a reuşit în cele din urmă să se urce 
într-un troleibuz. 

Soarele se apropia de crucea zilei când a ajuns în nodul de 
circulație din Tg. Cucu. A aşteptat mai întâi acolo sosirea 
troleibuzului care să-l ducă până la prietenul său. Dificultăţile de 
vedere îl împiedică să vadă de la distanţă numerele afişate pe 
parbrize. Trebuie să întrebe mereu pe altcineva ce număr de troleibuz 
soseşte în stație. Agitația şi înghesuiala, precum şi graba şoferilor, 
l-au făcut să rămână multă vreme în acel loc. 

Sătul de atâta aşteptat şi de stat în picioare, şi-a amintit că 
este un tramvai care îl poate duce până în apropierea străzii unde 
locuieşte amicul său. Cu paşi mărunți şi nesiguri s-a îndreptat într- 
acolo. Ca un făcut, şi aici era lume multă, nerăbdătoare să prindă un 
loc în tramvaiele care soseau. 

Între timp, soarele trecuse bine de cumpăna zilei încălzind cu 
multă dărnicie aerul şi asfaltul. Lui Dumitru Dascălu i se făcuse cald 
şi îl încerca o stare de oboseală, mai ales în picioare, şi de uşoară 
amețeală. A început să caute cu privirea un loc unde s-ar putea aşeza 
să se odihnească puţin. O doamnă tânără i-a oferit locul pe unica 
bancă existentă în stație. Moleşit de căldura razelor piezişe şi de 
oboseala acumulată, a aţipit, sau doar i s-a părut lui, fapt este că, 
revenind în realitate, a observat că astrul zilei alunecase binişor pe 
jumătatea a doua a drumului său spre asfințit. 

Gândurile au început să i se învălmăşească şi să-l 
neliniştească. După multe ore de când a plecat de acasă nu ajunsese 
nici la jumătatea drumului spre destinație. Când a trecut atâta timp? 

Altădată ajungea una, două la bunul său amic sărind dintr-un 
tramvai în altul sau dând fuga după cel ce era gata să plece din staţie. 
Acum... 

Acum stă şi chibzuieşte dacă mai are timp să ajungă în 
cartierul mărginaş, să stea câteva ore împreună cu prietenul său de o 
viață, sau să se întoarcă acasă. Inima îl îndeamnă să-şi continue 
drumul pentru că nu se ştie când va mai fi o zi atât de frumoasă, atât 
de potrivită pentru o plimbare. Gândurile însă îl avertizează că 
înserarea l-ar putea prinde pe drum, ceea ce pentru vederea lui puţină 
înseamnă o adevărată catastrofă. 

Aflat în această dilemă şi analizând cu  încetineală 
alternativele, câteva dintre vagoanele de tramvai cu care se poate 
întoarce acasă i-au trecut pe sub nas şi în staţie au început să se 
adune iar mulți călători. 

L-a ajutat un tânăr binevoitor (mai sunt şi din aceştia, gândi 
el) să se urce în tramvaiul de întoarcere iar un adolescent i-a oferit 
locul. Cu puterile sleite şi cu golul în suflet că nu şi-a dus până la 
capăt îndelungata sa dorinţă, a început să deşire încă un fir din 
ghemul amintirilor... Când familia îi era întreagă, când cei doi copii 
erau sub aripile grijulii şi ocrotitoare ale lor, ale părinților, când 
activitatea didactică le absorbea cea mai mare parte din timp şi din 
energie, viaţa le era burduşită de griji, sensuri şi idealuri. Şi era 
bine... 

Furat de amintirile care îl asaltaseră, era pe punctul să 
depăşească stația de coborâre. De această dată l-a ajutat să se dea jos 
din tramvai o fetişcană potrivit de înaltă, dar vânjoasă şi parfumată, 
cu un chip asemănător cu al soţiei, aşa cum era ea când a cunoscut-o 
ca adolescentă şi s-a îndrăgostit de ea pentru totdeauna. Câţi ani or fi 
trecut de atunci? Iar le-a pierdut şirul. 

Un scurt popas pe o bancă aflată pe marginea interioară a 
trotuarului l-a ajutat să se odihnească, privind şuvoiul de lume ieşită 
la plimbare sau după treburi, care se scurgea în ambele sensuri. 

Culoarea purpurie apărută pe cer înspre apus îi aminteşte lui 
Dumitru Dascălu că soarele se pregăteşte să-şi încheie celestul drum 
şi că în curând umbrele înserării vor pune stăpânire pe întreaga fire... 

Cu ultimele puteri, porneşte spre blocul în care vieţuieşte de 
aproape o jumătate de veac, spre locuința în care nu îl aşteaptă 
nimeni şi în care îşi duce povara anilor şi crucea singurătăţii. 
Scrisorile şi fotografiile primite de la copii şi nepoți, aflați peste mări 
şi țări, sunt puţinele raze de bucurie care îi luminează, din când în 
când, sufletul înnegurat. 

DOAMNĂ 


Cu puţin timp în urmă treburile m-au mânat în lumea satului, 
lume în care m-am născut şi în care mi-am petrecut anii copilăriei şi 
adolescenţei. Acolo am întâlnit o femeie nonagenară care, la această 
venerabilă vârstă, are o limpezime a minții demnă de invidiat de către 
mult mai tinerii ei consăteni, care este la curent cu evenimentele ce 
au loc în ţară şi în lume, deşi nu are decât o biată sursă de informare, 
un aparat de radio cu baterii. 

Această femeie vrednică de toată stima şi admiraţia m-a pus 
la punct în momentul în care i-am adresat banala şi uzuala întrebare: 
Ce mai faceţi, doamnă Cristea? 

Este drept că în mica localitate în care ea şi-a petrecut viaţa, 
acest mod de adresare nu este folosit decât în cazuri şi în împrejurări 
deosebite. Ţaţă, mătuşă, lele, bunică sunt modurile de adresare cel 
mai des folosite şi de aceea exprimarea mea nu a fost bine primită. 

După ce m-a şfichiuit cu răspunsul că dumneaei, Miluţa 
Cristea, nu este doamnă, mi-a vorbit despre drama ei de om al satului 
că nu mai poate munci măcar grădina (destul de mare), că e nevoită 
să se târască sprijinindu-se în două bețe până la straturile cu legume 
şi zarzavaturi pentru a le plivi şi a le afâna ţărâna de la rădăcină. 

De ce nu puneţi pe cineva să facă aceste treburi? — am 
încercat eu o întrebare. 

- Mai întâi că nu găseşti pe acel cineva dispus să vină la 
muncă iar dacă totuşi îl găseşti, află, dragă domnule că nimeni nu 
face treaba cu tragere de inimă, aşa cum ai dori, chiar dacă îl plăteşti 
cât nu face. Şi apoi îți închipui dumneata că eu pot să stau cu 
mâinile-n sân când văd că grădina este invadată de buruian, când 
puişorii, puţini câți sunt, umblă ţiuind după mâncare, când dudăul 
creşte în urma ploilor cât casa? 

Mărturisesc că am fost puţin şifonat în orgoliul meu de 
intelectual de felul în care mi s-a respins încercarea justificată de a fi 
politicos cu o femeie vârstnică, demnă de stimă şi care poartă în 
spate povara celor 92 de ani. 

Fără intenţia de a-i dezaproba reacția, am înţeles că este 
atitudinea femeilor de la sate, a acelor roabe ale pământului şi ale 
treburilor gospodăreşti, care îşi macină tinereţea şi frumuseţea dând 
naştere şi crescând mulți copii, câți dădea Dumnezeu, care adeseori 
nu se bucurau de înțelegerea şi ajutorul soților ahtiaţi după avere ori 
căzuţi în patima băuturii. 

Această întâmplare mi-a amintit de un alt fapt petrecut cu 
mulți ani în urmă. Mă aflam în toiul verii într-un sat tot din ținutul 
Moldovei, în casa unor gospodari trecuți mult de vârsta tinereții. 
Interiorul, bătătura şi grădina străluceau de ordinea şi vrednicia 
stăpânilor. La un moment dat, am observat că bătrâna era imobilizată 
în poziție şezândă pe o laiţă şi având în față o masă iar bărbatul îi 
dădea totul la mână pentru a servi musafirii. Ea ştergea paharele, tăia 
ştrudelul cu mere abia scos din cuptor, ea punea în farfurioare 
dulceaţa de nuci verzi şi turna în păhărele ţuica parfumată de cireşe. 

M-a impresionat în chip plăcut modul în care gazdele se 
ajutau şi se înțelegeau, şi am fost de-a dreptul uimit când am aflat că 
această femeie vârstnică ce nu se mai putea folosi de picioare se 
deplasa pe mâini şi pe genunchi pentru a rezolva treburile casnice şi 
pentru întreținerea culturilor din grădina de zarzavat. 

Situaţia prezentată mi-a adus în memorie şi alte imagini. 

În anii îndepărtați ai copilăriei eram martor la scene aparent 
obişnuite, frecvent întâlnite. Atunci, cu naivitatea şi puţinătatea 
minții care mă caracterizau nu le înțelegeam adevărata dimensiune şi, 
pentru că le vedeam destul de des, mi se păreau fireşti. 

Întâlneam femei cu o traistă burduşită pe un umăr, cu un copil 
înfăşat în braţe şi cu altul de 2-3 ani ținându-i-se de fustă, cu sapa 
sprijinită pe celălalt umăr, cu o vacă sau un vițel de curmei care era 
mânat din urmă de un alt copil de 4-5 ani, femei care trezite cu două 
ceasuri înainte de ivirea zorilor, pregătiseră demâncarea pentru la 
câmp şi cele necesare pentru copii, porneau la prăşit, în arşița 

începutului de vară, când păpuşoii, fasolele, sfecla sau soreanca fipau 
să fie scoase din buruianul ce le sufoca. 

La câmp, la umbra improvizată dintr-o basma sprijinită pe 
nişte bețe, copiii lăsaţi la capătul ogorului în grija celui mai mărişor, 
se jucau în legea lor, dormeau, se murdăreau, până când biata mamă 
se îndura să întrerupă prăşitul pentru câteva momente ca să-l alăpteze 
pe cel mic şi să-i ogoiască pe ceilalți. 

Apa, atât de necesară în zilele toride de vară, era adusă într- 
un cofăiel de copilul mai mărişor, de la un izvor aflat la mare distanţă 
şi care se încălzea în scurtă vreme chiar dacă era ţinută la umbră... 

La întoarcerea spre casă, în lumina tot mai palidă a sfârşitului 
de zi, gândurile mi se învârteau şi se ţeseau în jurul spuselor 
nonagenarei Miluţa Cristea, rotunjindu-se într-o idee care mi se 
limpezea de mai multă vreme. Femeile de la sate sunt acelea care, 
prin martiriul lor, sfințesc cu hărnicia, priceperea şi harul lor 
gospodăresc casele şi familiile rurale, fapt pentru care, alături de 
toate doamnele, merită acest apelativ. Ele sunt Doamne şi Prinţese 
ale pământului, dătătoare de vieți pentru perpetuarea vieţii, sunt 
făuritoare ale veşniciei, în faţa cărora se cuvine să ne înclinăm şi să le 
sărutăm mâinile arse de soare şi bătătorite de muncă.” 


* Publicat în Viaţa Botoşanilor, 6 — 12 noiembrie 2005, sub titlul Martiriul femeilor 
de la sate. 

RECUNOȘTINŢA 


Definită ca „o obligație morală pe care cineva o are faţă de cel 
care i-a făcut un bine...”, recunoştinţa se constituie într-o trăsătură 
pozitivă de caracter, într-o trăire emoțională onorantă pentru cel ce o 
manifestă. A face bine unei persoane aflată în dificultate este un gest 
firesc, uman şi moral care, în mod la fel de firesc, ar trebui să 
declanşeze o reacţie de recunoştinţă din partea celui ce a fost ajutat. 
Viaţa a demonstrat însă că lucrurile nu stau întotdeauna aşa. Zicala 
bine faci, bine găseşti induce ideea că binele trebuie răsplătit cu bine. 
Dar ce faci dacă binefacerea se repercutează cu opusul ei asupra celui 
ce a săvârşit-o? 

Presa şi televiziunea semnalează situaţii în care relații de bună 
vecinătate, de prietenie, de rudenie se transformă în duşmănii pe 
viață din cauza unei binefaceri răsplătite cu rău. Tandemul 
binefacere-recunoştință ar trebui să se afle în deplină unitate şi 
armonie. Dar... 

Un coleg de breaslă îmi povestea că a trăit o experiență 
nefastă ce-i va fi de învățătură pentru tot restul vieții. Unei familii cu 
care era în relații de prietenie i-a împrumutat o sumă de bani când 
acesta se afla într-o situație limită. De atunci s-au scurs mulți ani, 
familia respectivă a depăşit dificultățile financiare, dar suma nu i-a 
mai fost restituită. Solicitările repetate făcute în termeni civilizați de 
a i se returna banii au rămas fără rezultat, ba mai mult le-au provocat 
datornicilor reacții de nervozitate. 

Mai poate fi vorba de recunoştinţă într-o asemenea situație? 
Nici vorbă! O întrebare stăruie totuşi în mintea colegului meu: cum 
i-o fi învățând dăscăliţa datornică pe elevii ei să fie cinstiți, corecți, 
recunoscători? Cred că avea dreptate Pitagora când afirma că 
recunoştinţa este „o virtute greu de practicat”. 

Fiecare dintre noi poate fi, în acelaşi timp, datornic şi 
beneficiar de recunoştinţă, adică ofertant şi primitor al acestui nobil 
şi prețios sentiment pe care Gh. Asachi îl numea „cel mai drept, cel 
mai dulce dintre sentimente”. 

Binefăcătorului i se cuvine recunoştinţă pornită din inimă 
curată şi din cuget limpede. Dar cui trebuie să fim recunoscători? În 
afara binelui practicat în relațiile interumane obişnuite, la care ne-am 
referit mai sus, rămânem veşnic datori cu recunoştinţă: - celor ce 
ne-au dat viață, ne-au crescut şi ne-au învăţat să navigăm pe apele 
învolburate ale existenţei; 

- Divinităţii care ne călăuzeşte paşii şi ne ocroteşte; 

- pământului care ne suportă, ne hrăneşte şi ne oferă loc 
pentru veşnica odihnă; 

- dascălilor care ne-au luminat mințile şi ne-au pregătit 
pentru lupta cu dificultăţile vieții; 

- soarelui care ne luminează şi ne încălzeşte pe toți 
deopotrivă. 

Este frumos şi uman ca semenii să-şi sară în ajutor unii altora 
la nevoie. Numai că nu toți beneficiarii ajutorului sunt de bună 
credință, cinstiţi, corecţi şi recunoscători, aşa cum rezultă şi din 
catrenul de mai jos: 

Este firesc, este moral, este uman 
Să-ţi ajuţi semenul aflat la aman. 
Un lucru mă frământă, îmi dă de gândit: 
De ce, adesea, binele cu rău e răsplătit? 

Recunoştinţa poate îmbrăca diverse forme: mulțumiri 
izvorâte din inimă şi adresate cu sinceritate binefăcătorului; respectul 
deosebit manifestat faţă de cel ce ţi-a sărit în ajutor; amplificarea 
sentimentului de îndatorare; disponibilitatea de a-i acorda ajutor 
binefăcătorului dacă se află în impas; rugăciuni adresate divinității 
pentru sănătatea celui care ţi-a făcut binele etc. 

Cred că mulțumirile sincere reprezintă modul cel mai direct şi 
mai firesc de manifestare a recunoştinței, modalitatea care nu este 
considerată suficientă de către unele persoane. Cu mulți ani în urmă, 
în epoca de aur, ziarul Scânteia semnala atitudinea unui medic ce 
agrea moduri mai palpabile şi mai consistente de recunoştinţă din 

partea pacienţilor. Când o bătrânică de la ţară în ziua externării a 
trecut pe la cabinetul medicului curant ca să-i mulțumească pentru că 
a pus-o pe picioare, acesta a bruscat-o într-un mod incalificabil, 
degradant pentru un slujitor al jurământului lui Hipocrate: 

— Ştii ceva, bunică? De mulțumiri sunt sătul până aici — şi a 
ridicat o mână undeva deasupra capului — iar acasă am pudul plin de 
mulțumiri! 

După 1989, odată cu instaurarea democraţiei de tranziţie, tot 
mai mulți purtători ai halatelor albe aşteaptă (şi unii chiar pretind) 
recunoştinţe sub forma unor plicuri voluminoase, a unor cadouri 
scumpe, a unor servicii costisitoare etc. Această formă de 
recunoştinţă ce a cuprins ca o molimă persoanele aflate în demnități 
publice a căpătat şi un nume cu sonoritate urâtă şi cu iz penal — 
corupţie, cu care organele statului se fac că luptă şi care, în loc să 
scadă, înfloreşte. 

Recunoştinţa trebuie să se manifeste ca o trăsătură de caracter 
ce înfrumusețează personalitatea, îi conferă un plus de valoare şi îi dă 
o strălucire de metal preţios. Omul nu se naşte cu această însuşire 
sufletească, ea se învaţă, se dobândeşte prin educaţie. Recunoştinţa 
poate fi comparată cu o floare de o rară frumuseţe, dar firavă şi cu o 
viață scurtă. Şi mai are o caracteristică această floare numită 
recunoştinţă: nu creşte şi nu înfloreşte în suflete aride, în caractere 
schiloade şi în medii cu moralitate viciată. 

CURIOZI TA TEA 


Dicţionarul explicativ al limbii române (DEX) defineşte 
curiozitatea ca fiind „l. dorinţa de a cunoaşte (amănunţit) ceva nou 
sau neobişnuit; manifestare a interesului pentru un lucru deosebit; 
indiscreție. 2. caracterul ciudat al unui lucru sau al unei ființe; lucru 
interesant care se întâlneşte rar; ciudăţenie, raritate”. (Ediţia a II-a, 
p. 253) 

Începând cu un anumit nivel de evoluţie pe scară filogenetică, 
curiozitatea se manifestă şi la animalele superioare. Acest domeniu 
fascinant pentru biologii-cercetători nu face obiectul prezentului 
eseu. Abordarea curiozității, apreciată ca o însuşire general umană, 
cu valenţele ei pozitive şi negative, o facem cu scopul de a-i 
evidenția valoarea formativ-educativă, fără a-i minimaliza unele 
aspecte şi efecte negative. 

În dezvoltarea ontogenetică a fiinţei umane, curiozitatea apare 
foarte devreme. Cea mai timpurie manifestare la copil constă în 
explorarea vizuală şi tactilă a obiectelor din preajmă, înainte de 
însuşirea vorbirii şi a mersului. Stadiul următor constă în cercetarea 
multisenzorială a obiectelor şi fiinţelor cu care copilul vine în contact 
prin deplasarea în spațiul de habitaţie şi în cel înconjurător apropiat. 
Copilul mic se aventurează în demersuri cognitive impulsionat de 
dorinţa de a afla natura obiectelor pe care le întâlneşte, utilitatea lor 
ludică şi elementele componente ale acestora. Scopul urmărit de el 
prin desfacerea jucăriilor şi a altor obiecte în părțile din care sunt 
alcătuite este nu de a le strica, aşa cum cred adulţii, ci de a le 
cunoaşte şi de a le adapta unor noi cerinţe de joc, numai de el ştiute, 
apărute spontan. 

La vârsta maximei receptivități, când copilul dovedeşte o 


adevărată foame de cunoaştere a mediului ambiant, îi asaltează pe cei 

din jurul său cu avalanşe de întrebări, stimulat fiind de curiozitatea sa 
nepotolită. Părinții şi celelalte persoane din jur trebuie să-l încurajeze 
şi să-i susțină dorința de a cunoaşte lumea înconjurătoare. 
Curiozitatea infantilă reprezintă, neîndoielnic, premisa şi condiția 
aspiraţiei sale de informare de mai târziu. 

Dacă în primii ani de viață copilul nu manifestă interese 
cognitive, nu cercetează vizual, tactil şi motor obiectele cu care vine 
în contact, dacă se dovedeşte apatic şi lipsit de dinamism, părinții 
trebuie să se alarmeze, să-şi pună probleme, să se îngrijoreze în 
legătură cu dezvoltarea fizică şi mentală a copilului lor şi să se 
adreseze unui specialist. 

Făcând abstracție de curiozitatea prozaică, întâlnită mai 
frecvent la persoanele cu puţină învățătură şi cultură, pe care Voltaire 
o consideră o „slăbiciune comună a oamenilor”, întreaga cunoaştere 
are la bază curiozitatea, exprimată în dorinţa omului de a afla cât mai 
multe lucruri despre el: cine este, de unde vine, ce se află în 
proximitatea lui şi în univers, încotro se îndreaptă omenirea şi unde 
tinde să ajungă. 

Curiozitatea epistemologică sau gnoseologică stă la baza 
cercetărilor ştiinţifice, tehnice şi din alte domenii, susținându-le 
energetic şi emoţional. Curiozitatea este scânteia care aprinde flacăra 
investigaţiilor, care provoacă neliniştea şi febra căutătorilor de 
adevăruri ştiinţifice, a născocitorilor, ea fiind aceea care menţine 
tonusul şi forța spirituală a oamenilor de ştiinţă. Datorită acestor 
virtuţi ale curiozității, G. Călinescu o consideră ca fiind „o însușire a 
omului superior”. 

Fără riscul de a greşi, putem numi curiozitatea o maladie 
generală ce stăpâneşte oamenii de toate vârstele, de toate nivelurile 
culturale, de pe toate meridianele globului. Doar conținutul, gradul 
de intensitate şi scopurile urmărite o diferențiază de la un individ la 
altul. 

O întrebare cred că stă pe buzele celor mai mulţi dintre noi: e 
bine sau nu e bine să fim curioşi? Din punctul nostru de vedere 
considerăm că e bine dacă ea serveşte unor scopuri nobile, utile; şi e 
rău dacă seamănă zâzanie, bârfe, intrigi. 

Cercetătorii în domeniile de vârf ale ştiinţei şi tehnicii 
mondiale, cei ce caută remedii împotriva maladiilor ce lovesc o parte 
tot mai mare a populaţiei globului, cei ce caută soluții pentru sporirea 
resurselor de hrană pentru cele 7,5 miliarde de suflete ce populează 
planeta Pământ şi surse alternative de combustibil şi energie, cei ce 
îşi pun capacitățile creative în slujba prevenirii şi combaterii 
dezastrelor naturale etc., toți aceştia sunt impulsionaţi de dorinţa de a 
afla şi dezvălui secretele lumii şi ale universului în care viețuim. 

Este rău şi degradant pentru condiția de om cultivat şi 
civilizat să dovedeşti o curiozitate maladivă de a afla aspecte intime 
ale unei persoane sau ale unei familii cu scopul de a le face publice şi 
a le şantaja sau discredita. Despre această formă de curiozitate Blaise 
Pascal spunea: „nu e decât vanitate; cel mai adesea nu vrem să ştim 
decât ca să avem subiect de discuţie”. 

Curiozitatea banală, otrăvită, răspândită în mediile cu nivel 
precar de educaţie şi cultură, constituie o trăsătură negativă de 
personalitate şi se manifestă frecvent la persoane lipsite de ocupaţie 
şi fără caracter. Probabil că la aceasta se referea M. Montaigne când 
afirma că este un „rău natural şi originar în om”. 

ÎNTÂLNIRI EMOȚIONANTE 


Sâmbăta, 12 martie 2005, s-a petrecut un fapt emoționant şi 
îndelung aşteptat: întâlnirea cu primăvara. Evenimentul care mi-a 
umplut sufletul de lumină şi bucurie l-am trăit în călătoria mea la 
Tătăruşi, localitate ce îşi va aniversa în vara acestui an 140 de ani de 
la înființarea primei şcoli, iar astăzi, găzduieşte Cercul pedagogic al 
învăţătorilor. Cum s-a petrecut întâlnirea cu Crăiasa anotimpurilor şi 
cu slujitorii învăţământului primar din zona Tătăruşi, aflaţi în cele ce 
urmează. 

Luna inaugurală a anotimpului ghioceilor, viorelelor, 
brânduşelor, a zarzărilor şi vişinilor înfloriţi ne-a oferit, în prima ei 
jumătate, viscole şi geruri mai ceva ca în toiul iernii, astfel că 
tradiționalele şi frumoasele sărbători de 1 şi 8 Martie au avut parte de 
o vreme de coşmar. 

Motorul autoturismului Tico cu care mă deplasez toarce lin ca 
un motan tolănit pe sofa, răspunde cuminte la comenzi, fapt ce ne 
permite, mie şi companionului meu, prof. Lazăr Stan de la Studioul 
de radio laşi, să recepționăm mesajele apropiatei primăveri şi să ne 
facem planuri pentru treburile ce urmează să le îndeplinim: lansarea 
cărții subsemnatului Toamnă la Copou, în cadrul reuniunii metodice 
a învăţătorilor din patru comune, şi înregistrările destinate unui 
reportaj radiofonic menit să informeze ascultătorii despre 
evenimentele ce au loc la şcoala de centru Tătăruşi. 

Semnele apropiatei primăveri le percepem cu toate simțurile 
şi nu ne dăm seama, cu precizie, de unde vin ele: din strălucirea 
soarelui, din unduirea lină şi călduță a vântului de miazăzi, din 
respirația aburindă a pământului, din sufletele noastre, sau din toate 
acestea la un loc. 

Neîndoielnic, primăvara din inimile noastre este o trăire 
emoțională tonică amplificată şi de dialogul elevat şi amical pe care 
îl purtăm. 

Ajunşi în Paşcani, îl las pe tovarăşul meu de drum să mai 
răsfoiască volumul ce urmează să fie lansat iar eu mă deplasez, 
pentru puţine minute, la domiciliul colegului meu de şcoală normală, 
Costică Enea, pentru a-i oferi un exemplar din cartea recent apărută. 
Timpul scurt destinat vizitei la familia Enea nu ne permite să 
consumăm toate noutățile şi întrebările ce survin în asemenea ocazii. 

Alintați de lumina şi căldura soarelui primăvăratic, ne 
continuăm călătoria spre Tătăruşi, pe drumul ce şerpuieşte printre 
ogoarele abia dezbrăcate de haina groasă de nea, care le-a protejat 
împotriva gerurilor năprasnice, prin satele aşezate de o parte şi de 
alta a şoselei. 

La destinație suntem aşteptaţi de directorul şcolii de centru, 
prof. Vasile Amarie, fostul meu elev de la Şcoala Pedagogică din 
Bârlad şi de alte cadre didactice care nu sunt angrenate în acțiunea 
metodică ce se află în plină desfăşurare. Până la finalizarea 
activităților din cadrul Cercului pedagogic, după care urmează 
lansarea cărţii, suntem invitaţi să vizităm şcoala şi anexele ei precum 
şi muzeul comunal, având ca ghid pe prof. de istorie Dumitru Gafiţa. 

Instalat în trei încăperi dintr-o anexă a şcolii, muzeul 
etnografic şi arheologic cuprinde exponate de certă valoare, de la 
documente ce aduc în lumina prezentului date şi evenimente din 
istoria localităţii şi a învățământului, la obiecte de etnografie locală. 
Camera destinată exponatelor de arheologie şi numismatică oferă 
vizitatorilor şi câteva obiecte de cult: cărți vechi bisericeşti şi icoane. 

După încheierea activităţii Cercului pedagogic, cei aproape 
100 de învățători sunt invitați în sala de festivități pentru a participa 
la lansarea cărții Toamnă la Copou. În prezidiu, alături de autor iau 
loc: primarul comunei dl. Costel Iosub, directorul scolii Vasile 
Amarie şi responsabila Cercului pedagogic. Prof. Lazăr Stan şi-a 
ocupat un loc strategic, de unde să poată mânui după trebuinţă şi 
după voie reportofonul, nelipsitul său instrument de muncă 
gazetărească. 

Momentul cultural s-a desfăşurat după un program standard. 
Prezentarea cărții şi a autorului a fost făcută de către prof. Amarie 
care, din cele spuse, a dovedit că aderă ideatic şi emoţional la 
conținutul ei, iar încheierea intervenţiei sale a stârnit aplauzele 
asistenţei când a rostit cuvintele: Vă felicit şi vă spun sărut mâna, 
domnule profesor Vasile Fetescu, pentru ceea ce ne oferiţi în cărţile 
dumneavoastră. Am uitat să spun că prezentatorul a arătat colegilor 
săi şi celelalte cărți ale subsemnatului. 

În autoprezentarea pe care am făcut-o mi-am exprimat 
deplinul ataşament față de profesia de învăţător, am trecut în revistă 
grupele de teme care sunt dezvoltate în carte şi am dat citire textului 
de la pagina 81, Dăltuitorul în cuvinte, text care este un omagiu adus 
creatorilor de carte literară. 

Aproape toţi învățătorii prezenți în sală mi-au fost elevi şi 
poate de aceea tot ceea ce s-a spus despre autor şi despre carte a fost 
urmărit cu maxim interes iar cei ce au dorit să intre în posesia cărții 
au fost mult mai mulți decât numărul de exemplare pe care îl aveam. 

Convorbirile cu foştii elevi, care acum poartă cărunția în 
podoaba capilară, momentul prelungit al acordării dedicaţiilor şi 

autografelor, gustările apetisante şi delicioase, oferite din belşug de 
către gazde, toate au concurat la încheierea cum nu se poate mai 
plăcut a acestei minunate reîntâlniri cu Tătăruşii şi cu oamenii lui. 

Drumul de întoarcere spre laşi s-a făcut sub farmecul trăirilor 
afective puternice de la Tătăruşi şi al semnelor primăverii din natură 
şi din sufletele noastre. 

După puţine minute de la sosirea la Studioul de radio Iaşi, 
prof. Lazăr Stan a transmis, pe calea undelor, ascultătorilor săi fideli 
un microreportaj despre cele văzute, auzite şi trăite la Tătăruşi. 
Relatări mai ample au urmat în obişnuita sa emisiune din fiecare 
miercuri la orele prânzului. 

Vizita la Tătăruşi mi-a prilejuit întâlniri emoţionante cu 
lumina şi căldura primăverii, cu oamenii şi locurile de legendă ale 
celui ce a fost învățătorul folclorist Alexandru Vasiliu Tătăruşi, al 
cărui portret domină prima sală a muzeului. 

O BUCURIE TRISTA 


S-au scurs 55 de ani de când absolvenții leatului 1950 ai 
Şcolii Normale „Alexandru Vlahuţă” din Şendriceni — Dorohoi, cu 
diploma de învăţător în buzunar şi cu inimile inundate de fericire şi 
entuziasm, părăseau instituţia care i-a găzduit, i-a crescut, i-a format 
pentru profesie şi i-a pregătit pentru viaţă. 

Nerăbdarea şi încrederea cu care la acea dată se aruncau în 
vâltoarea vieţii neîncercaţii băieţi aflaţi la granița dintre adolescență 
şi tinerețe nu lăsau loc şi regretelor ce s-ar fi cuvenit în momentul 
despărțirii de colegi, de dascăli, de şcoală, de mirificul cadru natural 
care le-a legănat şi străjuit copilăria şi adolescenţa. 

Pornind pe întortocheatele căi ale vieții spre a-şi afla fiecare 
posesori ai Diplomei de învăţător s-au răzlețit în toată ţara, 
nemaiştiind unii de alții multă vreme. Abia după ce statutul lor 
profesional, social şi familial a început să prindă contur şi să se 
stabilizeze au încercat să se caute, să poarte corespondență şi să se 
nască astfel dorinţa unei întâlniri de promoţie. Ideea s-a materializat 
în mai multe reuniuni organizate la intervale tot mai scurte cu o 
participare din ce în ce mai redusă pe măsura trecerii anilor şi a 
dispariției multora dintre ei. 

Aşa s-a făcut că la jubileul de 50 de ani din vara anului 2000 
nu au fost prezenţi decât 12 absolvenţi; cei ce au mai avut puterea şi 
curajul să înfrunte dificultățile deplasării, neputințele vârstei şi 
constrângerile băneşti. Tot atunci s-a stabilit ca viitoarea întâlnire să 
aibă loc la 20 iulie 2003, care s-a înfăptuit iar următoarea la 
împlinirea a 55 de ani de la absolvire, respectiv la 20 iulie 2005. 
Asupra acesteia din urmă voi zăbovi în cele ce urmează. 

Fiind unul dintre cei care nu au lipsit de la nici o întâlnire de 
promoţie, în ziua de 19 iulie 2005 împreună cu buna mea prietenă 
Maria Egner, care a participat şi la alte reuniuni ale noastre, şi cu 
colegul şendricenean Mihai Anisie am purces dis-de-dimineaţă la 
drum spre Cordărenii colegului nostru, poetul Mihai Munteanu. 

Vremea frumoasă şi buna dispoziţie care ne stăpânea au 
transformat cei aproape 200 km într-o călătorie plăcută. Motorul 
autoturismului Tico torcea lin şi acompania în surdină discuţia 
noastră despre localităţile pe care le traversam, despre culturile 
agricole ce ne încântau privirile şi pe care le admiram, despre felul 
cum am dori să se desfăşoare inedita noastră reuniune. 

Răcoarea şi voinicia codrului ce străjuieşte Copălăul — patria 
usturoiului — ne-au ademenit să poposim pentru câteva minute spre a 
ne bucura de frumuseţea peisajului, de puritatea aerului şi de ciripitul 
melodios al păsărelelor care îl populează. 

Puţinii kilometri până la Botoşani i-am parcurs în câteva 
minute în aceeaşi stare de bună-dispoziţie amplificată de priveliştea 
oferită privirilor de înălțimile domoale ale Podişului Moldovei, de 
ogoarele cu culturi diferit colorate, asemenea unei uriaşe scoarțe 
moldoveneşti țesută de Măiastra Natură. 

Ajunşi în capitala județului ne-am propus întâlniri cu rude sau 
prieteni, stabilind ca peste trei ore să ne vedem într-un anume loc. 
Aşa s-a şi întâmplat. Când soarele începuse să coboare binişor în 
parcursul său celest spre apus, noi ne aflam în drum spre Dorohoi, 
oraşul de care ne leagă atâtea amintiri din adolescența noastră 
şendriceneană şi pe care l-am îndrăgit, deşi în acele vremuri nu era 
decât un modest târg negustoresc în care dominau dughenele şi 
crâşmele evreieşti. 

Evocând momente, evenimente şi persoane din anii de elevi 
normalişti, am traversat oraşul care are acum un centru cu construcții 
moderne înconjurat de aceleaşi mahalale cu aspect rustic, aproape 
neschimbate, îndreptându-ne către Cordăreni, nerăbdători să ajungem 
cât mai iute la destinaţie. 

Avertizat din vreme despre ora sosirii, Mihai Munteanu ne 
aştepta cu poarta larg deschisă şi cu lumina bucuriei pe faţă şi în 
suflet. Îmbrăţişările emoţionante, amicale şi urările de bun venit 

ne-au introdus, pe loc, în atmosfera plăcută şi primitoare ce domneşte 
în curtea şi casa poetului. 

Invitaţi la o şuetă în răcoarea de codru a desişului de verdeață 
care îi împrejmuieşte casa, asortată cu licoarea chihlimbarie şi cu apa 
rece din fântâna proprie, discuţiile s-au transformat uşor într-un taifas 
interesant şi odihnitor. Aşa ne-a găsit înserarea cu cerul înstelat, în 
orăcăitul disonant al broaştelor şi în cântecul discret şi monoton al 
greierilor. 

Adunați în jurul mesei din latura nordică a casei, toți cei 
prezenți dirijaţi cu pricepere de companioana noastră Maria am 
participat la pregătirea cinei. În scurtă vreme au apărut pe masă 
apetisantele preparate din carne, caşul, ouăle fierte şi salata. 
Preparată din roşii, castraveți, ceapă, ouă fierte, câteva măsline, toate 
amestecate şi stropite din belşug cu untdelemn de la bunica şi 
asezonată cu oțet din vin roşu fermentat în beciul proprietarului, 
salata a căpătat un gust dumnezeiesc. 

Pofta de mâncare amplificată de bunătăţile aflate pe masă, de 
ambianța fermecătoare, de bucuria că ne aflam împreună şi de 
foamea care începuse să ne dea târcoale, au făcut ca în puţine minute 
bucatele să dispară ca prin farmec. Discuţiile au continuat apoi în 
tovărăşia câtorva sticle cu bere până târziu în noapte când, obosiţi dar 
cu inimile pline de mulţumire ne-am îndreptat spre încăperile ce ne 
fuseseră destinate. 

Fără semne vizibile de avertizare, în cele câteva ore de odihnă 
nocturnă vremea s-a schimbat, dăruind pământului însetat un şuvoi 
de ploaie repezită, suficientă ca să înmoaie pământul pe cei circa 100 
metri de drum desfundat şi înclinat ce despart casa poetului de 
şoseaua asfaltată. Cu precauţii inutile şi cu emoţii am reuşit să 
depăşim acest neajuns, avântându-ne apoi, cu viteză moderată spre 
oraş, acolo unde ne aştepta colegul Vasile Dumbravă cu soția. 

Când soarele se afla la jumătatea drumului dintre răsărit şi 
zenit, micul grup de temerari se afla deja la locul de întâlnire în 
bătrânul şi îndrăgitul parc al Şcolii Normale, cel care ne-a primit de 
fiecare dată cu răcoarea şi farmecul lui. 

Plimbarea şi popasurile pe malul lacului în care se oglindeau 
razele fierbinți ale soarelui de iulie şi sălciile pletoase precum şi o 

scurtă oprire în insulă, imortalizarea momentelor pe pelicule foto, 
discuțiile în mici grupuri pe aleea cu duzi şi în jurul şcolii, evocarea 
unor fapte, întâmplări şi oameni ne-au umplut inimile de bucuria 
reîntâlnirii cu copilăria şi adolescenţa. 

Ultimul act al reuniunii noastre s-a consumat la masa mare şi 
umbrită din parc, unde a avut loc picnicul nonconformist, cu bucate 
bogate şi variate ivite surprinzător de repede din sacoşele 
participanților şi aşezate neprotocolar la îndemâna celor prezenţi. 

Cantităţile rezonabile de tărie şi licoare bahică au adus un 
plus de bună dispoziţie, au sporit apetitul pentru masă şi pentru 
discuţii şi îmbrățişări. De cea mai mare apreciere s-a bucurat însă apa 
rece de la bătrâna cişmea, care era mereu împrospătată şi consumată 
cu sete. 

În atmosfera plăcută şi de bucurie estompată din timpul 
dejunului a avut loc şi un eveniment mai special: Mihai Munteanu şi 
subsemnatul am oferit colegilor prezenți ultimele noastre cărți, cu 
cuvenitele autografe şi dedicaţii. Acele momente de efervescenţă 
spirituală l-au inspirat pe colegul Heracles Isopescu să-mi dedice 
câteva versuri care fac trimitere la titlurile a două dintre cărțile mele. 
Iată stihurile: Cu dragoste şi pasiune,/ Prin ale Iaşului grădini/ Ai 
semănat înțelepciune/ Şi ai cules... parfum de spini. Acum, aflându- 
te-n „vacanță'/ Fără prea multe bucurii,/ Din amintiri şi din 
speranță/ Faci un buchet de... flori târzii. 

Cu chipurile luminate de bucuria revederii şi a reîntâlnirii cu 
locurile adolescenţei, am început să ne pregătim pentru despărțire 
luându-ne angajamentul solemn de a ne reîntâlni în anul viitor tot în 
ziua de 20 iulie. 

De-a lungul acestei binecuvântate zi din mijloc de vară 
bucuriile şi tristețile noastre s-au îngemănat. Pentru câteva ore ne-am 
potolit setea la izvorul nesecat al amintirilor, ne-am încântat privirile 
cu ambientul mirific al Şendriceniului drag, pe care l-am asimilat şi îl 
purtăm nealterat în suflete, am fost fericiți să ne revedem şi să ne 
îmbrățişăm aici în acest loc sfânt inimilor noastre chiar şi după mai 
mult de o jumătate de veac de la absolvire. 

Nici întristările nu au lipsit. Cu sufletele înnegurate am 
deplâns dispariția dintre noi a unui număr tot mai mare dintre colegii 

cu care am împărțit bunele şi relele în cei 8 ani petrecuţi împreună 
aici. Pentru sufletele şi în memoria lor am aprins câte o lumânare 
rugându-l pe Bunul Dumnezeu să-i aibă în paza Sa. Un alt motiv de 
întristare a fost numărul mic al participanților, deşi câţiva dintre 
colegi ar fi putut să se bucure şi să se întristeze împreună cu noi. 

Îmbrăţişările însoţite de ceața din ochi în momentul 
despărțirii a indus o stare de mâhnire în sufletele celor ce poartă în 
spate povara a trei sferturi de veac de viață. 

Scurta şi emoţionanta noastră întâlnire a fost, de fapt, o 
bucurie tristă. 

30 DE ANI 


Anul de graţie 2005 marchează împlinirea a trei decenii de la 
absolvirea Şcolii Normale „Vasile Lupu” a promoţiei 1975, 
eveniment pe care băieţii fostului an V-A au ţinut să-l omagieze în 
chip deosebit. 

Adunați în număr semnificativ, absolvenţii şi dascălii prezenți 
la eveniment au participat mai întâi la o slujbă religioasă oficiată în 
Capela şcolii pentru sănătatea celor vii şi pentru dascălii şi 
absolvenţii ce au trecut la cele veşnice, după care, pe treptele de la 
intrarea principală a şcolii s-au făcut fotografii cu întregul grup de 
participanţi şi s-au imortalizat imagini cu ajutorul camerelor video. 

Într-o sală de clasă dotată cu un mobilier ergonomic 
ultramodern, s-a desfăşurat adunarea festivă în care, odată cu 
strigarea catalogului, foştii elevi au relatat ce s-a petrecut în viaţa şi 
activitatea lor de la precedenta întâlnire, 27 mai 2000. Astfel, am 
aflat că unii dintre foştii mei elevi au dobândit diplome universitare 
şi sunt institutori, că alţii, la vârsta de 50 de ani sunt studenţi boboci 
la facultăți unde se remarcă prin seriozitate şi rezultate bune, fiind 
chiar bursieri, că unul dintre ei, care a îmbrățişat cariera militară a 
dobândit recent gradul de general, că altul ocupă o funcție de 
conducere în magistratura judeţului Galaţi. Aproape toţi s-au lăudat 
cu investiţiile pe care le-au făcut în copii şi cu rezultatele acestora în 
plan şcolar şi profesional. Unul dintre ei a fost aplaudat când a 
anunţat, cu nedisimulată mândrie, că este proaspăt bunic. 

Ca diriginte al anului V-A, care îşi aniversează cele trei 
decenii de la absolvire, le-am adresat în finalul festivităţii câteva 
cuvinte: 

Stimate colege şi colegi, dragi absolvenţi ai anului V-A, promoția 
1975 

Se împlinesc 30 de ani de când absolvenţii anului V-A, cu un 
efectiv de 40 de tineri, viguroşi şi frumoşi, îşi luau zborul în viaţă, 
încrezători şi entuziaşti după ce timp de 5 ani au beneficiat de 
lumina educaţiei la vestita Școală Normală ,„ Vasile Lupu” din laşi. 
Din nefericire, în anii ce s-au scurs de la acel eveniment, cinci dintre 
colegii voştri au părăsit această lume, ca şi mulți dintre profesorii 
care v-au îndrumat. 

Fiecare reuniune a absolvenţilor, fiecare revenire a voastră 
la şcoala care v-a pregătit pentru profesie şi pentru viaţă reprezintă 
pentru noi, dascălii, un prilej de bucurie că vă revedem dar şi un 
motiv de întristare când constatăm că am mai îmbătrânit cu cinci sau 
zece ani. 

Este lăudabil şi onorant pentru voi că organizați aceste 
emoționante întâlniri pentru a vă revedea şcoala, dascălii, colegii, 
că nu uitaţi anii adolescenţei pe care i-ați petrecut împreună în acest 
sanctuar de cultură şi înălțare spirituală care este Şcoala Normală 
„Vasile Lupu”. 

Viaţa de internat timp de cinci ani, momentele plăcute şi 
fericite petrecute împreună, ca şi evenimentele mai puţin faste v-au 
unit sufleteşte, au sudat relaţii trainice de prietenie între voi şi au 
generat dorința de a vă revedea, de a fi din nou împreună. Înclin să 
cred că sunteţi singura clasă de absolvenți care aţi organizat cu 
regularitate întâlniri din cinci în cinci ani. Acest lucru dovedeşte 
ataşamentul vostru față de şcoală, trăinicia relaţiilor sufleteşti 
stabilite între voi în anii adolescenţei, că aveți o structură psihică şi 
caracterială ce vă situează pe un loc de frunte în ierarhia seriilor de 
absolvenți cu un onorant traseu şcolar şi profesional. 

În acest an calendaristic veți împlini 50 de ani, vârsta 
apogeului ascensiunii biologice şi spirituale, a  înfăptuirilor 
profesionale şi familiale. Cred că, cu mici excepții, aveți toate 
motivele să vă måndriți cu tot ceea ce ați realizat şi să parcurgeți cu 
demnitate drumul până la încheierea activității. 

Noi, dascălii, ne mândrim cu clasa voastră şi ne simțim 
părtaşi la reuşitele voastre profesionale şi sociale. În calitate de 

părinte spiritual, mă bucur că vă revăd aici, vă preţuiesc pentru că 
vă iubiţi şcoala şi reveniţi mereu să o vedeţi, că mulți dintre voi v-aţi 
adus copiii să învețe la şcoala care v-a format pe voi. Este încă o 
dovadă de respect şi prețuire faţă de această prestigioasă instituţie. 

Vă felicit cu ocazia celei de a şasea întâlniri care marchează 
împlinirea a treizeci de ani de la absolvire, vă urez multă sănătate 
vouă şi familiilor voastre şi vă doresc să faceți încă multe asemenea 
reuniuni colegiale iar eu vă asigur că voi răspunde invitaţiei voastre. 

Cu lumina bucuriei pe chipuri am ascultat împreună melodia 
lui Dan Sălăvăstru, dedicată acestui eveniment, intitulată „Ani de 
liceu”, pe versurile cantautorului şi ale lui Vasile Fetescu, după care 
a urmat vizitarea expoziţiei de tapiserie a preţuitei artiste, prof. 
Gabriela  Moga-Lazăr, organizată în încăperile Centrului de 
Perfecţionare şi de Resurse Umane al şcolii. 

După un scurt coctail bogat în gustări şi dulciuri, stropite din 
belşug cu vin, şampanie şi sucuri, s-a făcut deplasarea la Muncel, în 
mirifica tabără pentru şcolari, loc în care s-a consumat partea cea mai 
cuprinzătoare şi mai bogată în delicatese culinare a întâlnirii. 

Într-un feeric cadru natural, binecuvântat şi de o vreme 
frumoasă, participanții, organizați pe grupuri după prietenii, afinități 
şi preferințe au început petrecerea acompaniată de bucate alese, de 
whisky, vin, bere, sucuri şi apă minerală. 

Masa festivă şi petrecerea s-au desfăşurat în sala de mese a 
taberei prelungindu-se până a doua zi după răsăritul soarelui. Focul 
de tabără de la miezul nopții a fost întâmpinat cu cupele de şampanie 
în mâini şi cu camerele video şi aparatele foto în funcțiune. 

Somnul, redus pentru unii la doar 2-3 ore, s-a consumat în 
dormitoarele taberei. Cei cu timpul de odihnă scurtat, cu greu au 
putut fi aduşi la ciorba de potroace şi la celelalte bunătăţi ce s-au 
servit a doua zi. Petrecerea de neuitat s-a încheiat pe la orele 18:00, 
când autocarul ne-a transportat obosiţi dar plini de voie bună, nu 
înainte de a stabili viitoarea întâlnire peste cinci ani, vara anului 
2010. 

Scrisă cu slove ale neuitării în memoria noastră, a 
participanţilor, această reuniune va fi păstrată şi evocată cu emoţii 
peste ani şi ani. 

„PĂRINȚI NEASCULTAĂ TORI” 


Este greu de exprimat în cuvinte câtă fericire înfloreşte în 
inimile unui cuplu tânăr atunci când află că va avea un urmaş. Dar 
fericirea este incomparabil mai mare când copilul vine pe lume, când 
îl pot privi şi admira, îl pot strânge la piept şi i se pot adresa cu cele 
mai drăgăstoase cuvinte şi expresii. 

Puiul de om devine centrul universului familial concentrând 
asupra sa toate energiile şi întreaga dragoste de care sunt capabili 
fericiții părinți. Deasupra leagănului firavei ființe sunt brodate 
proiecte care de care mai fanteziste privind viitorul acesteia. În 
închipuirea lor, părinţii îi hărăzesc copilului o devenire profesională 
strălucită care să-l situeze pe o treaptă cât mai înaltă în ierarhia 
socială şi care să-i asigure o viaţă îmbelşugată şi fericită. 

Cât timp pruncul nu îşi poate exprima trebuinţele şi dorințele, 
părinţii sunt fericiți dacă inițiativele lor vin în întâmpinarea acestora. 
Suprema lor mulțumire este, în mod firesc, să-i asigure sănătatea şi 
dezvoltarea normală, să-l vadă fericit. 

Pentru părinți, copilul — mai ales dacă e unic — reprezintă tot 
ceea ce poate fi mai prețios şi mai drag şi sunt în stare de orice 
eforturi şi sacrificii pentru a-i asigura cele necesare creşterii şi 
dezvoltării în condiții cât mai bune. Şi acest lucru este bun şi firesc. 
Rău este atunci când apar exagerările manifestate în satisfacerea fără 
discernământ a tuturor capriciilor copilului, când apar permisivitatea 
nelimitată şi toleranța exagerată care împreună duc la instalarea lenei, 
a lipsei de respect şi la pierderea autorității părinteşti. 

Treptat, rugăminţile încep să dispară din vocabularul 
odorului, lăsând loc ordinelor, amenințărilor, şantajelor sentimentale, 
ajungându-se la sancţionarea părinților de către copil în cele mai 

diferite forme: de la utilizarea unui limbaj indecent până la corecții 
fizice. 

Aproape fără să-şi dea seama, părinţii ajung în situația 
nefirească de a se subordona copilului, de a-i executa ordinele, de a 
juca după cum le cântă acesta. 

Mulţi părinți refuză să accepte realitatea că sacrificiile lor 
materiale şi investiţiile sufleteşti pe care le-au făcut în copil s-au 
finalizat trist şi dureros pentru ei. Unora le este imposibil să înțeleagă 
adevărul că tot ceea ce au făcut ei cu bună-credinţă şi cu dragoste a 
putut genera durere şi căinţă pentru ei. 

La vârsta senectuţii, acompaniată adeseori de singurătate, 
părinții suportă cu stoicism suferințele fizice şi neputinţele, 
consolându-se cu înţelegerea că acestea sunt inevitabilele poveri ale 
bătrâneții şi ale sorții. De nesuportat însă pentru ei sunt rănile 
sufleteşti provocate de tirania copilului, căruia i-au dat viață, pe care 
l-au crescut cu toată dragostea, i-au oferit tot ce şi-a dorit, iar acum, 
când au nevoie de ajutorul lui, îi disprețuiește, le ia şi ultimul ban din 
pensie pentru țigări, băuturi şi petreceri. 

Scriam mai sus despre părinți neascultători care sunt 
pedepsiţi de copii. lată un asemenea caz, unul din cele multe ce se 
întâlnesc, din păcate, prea frecvent. 

Un băiat care a fost crescut în răsfățul nelimitat al părinţilor şi 
bunicilor, când a ajuns în ultima clasă de liceu şi se apropia de 
majorat, şi-a ameninţat părinții că nu mai învaţă şi nu se prezintă la 
bacalaureat dacă nu-l înscriu la şcoala de şoferi şi nu îi cumpără 
maşină. Aflaţi în fața unui posibile catastrofe, părinţii şi bunicii s-au 
dovedit ascultători, şi-au unit economiile băneşti şi i-au satisfăcut 
frumosului dandi capriciul. Alte moduri de pedepsire a părinților 
neascultători sunt oferite din belşug de mass-media. 

Stimaţi părinți! Dacă vă iubiți cu adevărat copiii, dacă doriți 
să le faceți o bună educație, dacă vreți să statorniciți în relaţiile 
familiale un climat de respect şi dragoste, dacă acceptaţi ideea că 
autoritatea părintească este condiția esențială în buna creştere a 
copiilor, atunci: 

- nu uitaţi că dragostea fără măsură faţă de copii poate avea 
urmări nefaste; 

169 


- încercaţi să faceți distincție între trebuinţele copiilor şi 
capriciile lor. Puneţi stavilă impulsului de a le oferi mai mult decât 
au nevoie, şi mai ales bani; 

- reprimaţi, fără ezitare, cea mai nevinovată manifestare 
verbală sau atitudinală a copiilor care trădează lipsa de respect; 

- explicaţi-le cu răbdare şi pe înţelesul lor că cerinţele şi 
interdicțiile formulate de dumneavoastră sunt în folosul lor, al 
pregătirii lor pentru viață; 

- antrenaţi-i pe copii cât mai de timpuriu în treburile şi 
problemele gospodăreşti ale familiei, valorificând astfel virtuțile 
educației prin muncă; 

- străduiți-vă să fiți pentru copiii dumneavoastră un bun 
exemplu de comportament civilizat, de cinste şi de respect față de 
muncă; 

- interveniţi ferm de la primele manifestări ale copiilor care ar 
putea leza autoritatea dumneavoastră, ştiut fiind faptul că fără aceasta 
nu poate fi vorba de o bună educaţie. 

DACĂ EDUCAȚIE NU E, NIMIC NU E 


Recent a fost inaugurată şi lansată în luptă Direcţia Generală 
Anticorupție din cadrul Ministerului Administrației şi Internelor, cu 
participarea şefului statului şi a premierului. La botezul acesteia, 
naşii i-au hărăzit un viitor strălucit, caracterizând-o drept o şcoală 
pentru tinerii luptători pe frontul larg şi tenebros al corupției. 
Entuziaştii vorbitori nu au spus însă de unde vor lua profesorii 
imaculați pentru a preda cinstea şi dreptatea la noua şcoală. 

Este de presupus că noua Direcție, creată în interiorul unui 
minister care are ca menire respectarea legilor şi administrarea 
publică, va veghea, cu ochi de vultur, ca salariaţii din domeniile 
respective şi din altele să nu calce alături, să fie modele de 
corectitudine şi probitate profesională, să fie adică un fel de paznici 
ai paznicilor. Dar pe ei, pe membrii noii Direcţii, cine îi va 
supraveghea? Este de aşteptat crearea unei supradirecții, 
supragenerale, care să-i supravegheze şi pe ei, pe paznicii paznicilor. 

Nu credem că aceasta este calea pentru asanarea morală a 
societăţii româneşti. Înființarea unui număr tot mai mare de organe 
de cercetare penală şi de instanţe judecătoreşti, creşterea numerică, 
fără precedent, a poliţiştilor, jandarmilor şi agenţilor de pază, 
înmulțirea numărului şi dimensiunilor stabilimentelor de detenţie, 
toate acestea şi multe altele sunt dovezi ale crizei morale în care se 
află societatea noastră postdecembristă. 

Pentru ieşirea din situația dramatică în care ne aflăm şi pentru 
admiterea în Uniunea Europeană cu fruntea sus, avem nevoie de o 
legislație clară, care să fie ferm aplicată, de diminuarea sărăciei şi de 
cât mai multă educaţie. Nu avem în vederea doar educaţia şcolară, 

care trebuie desfăşurată cu un înalt profesionalism la toate nivelurile, 
ci mai ales educaţia civică, realizată de instituțiile culturale, artistice, 
religioase, de organizaţiile nonguvernamentale, administrative, 
economice, juridice, de mass-media etc. 

Deşi educaţia reprezintă incontestabil o prioritate națională, 
avându-se în vedere rolul ei în însănătoşirea morală a societăţii şi în 
progresul economic, guvernanţii au tratat-o şi o tratează ca pe o 
Cenuşăreasă, atunci când se distribuie alocaţiile bugetare. 
Extrapolând o butadă devenită celebră, afirmăm cu toată convingerea 
că dacă educație nu e, nimic nu e! 

SUBFINANŢAREA — O SUFERIN TĀ 
CRONICĂ A EDUCA TIEI 


Artizanii proiectului de buget pentru anul viitor sunt aleşii 
noştri, noi le-am dat pâinea şi cuțitul în mâini pentru a o împărți cât 
mai rațional şi echitabil, tuturor domeniilor social-economice ale 
tării. Lucrurile nu s-au petrecut însă aşa cum ne-am fi dorit. 

După ce parlamentarii şi-au atribuit din tortul naţional o felie 
a cărei mărime depăşeşte puterea financiară a ţării şi bunul simţ, după 
ce alte felii, la fel de mari, au revenit instituției prezidențiale şi celei 
guvernamentale, au urmat la rând organele administrative, 
judecătoreşti şi de apărare, beneficiare şi ele de alocaţii mai mult 
decât generoase. 

Referindu-ne la alocaţiile bugetare pentru educaţie, constatăm 
că demnitarii care au alcătuit bugetul sunt amnezici. Ei au uitat că 
ascensiunea lor ca înalți funcționari ai statului se datorează dascălilor 
lor care i-au învăţat, începând cu educatoarele de la grădiniță şi 
terminând cu profesorii universitari. Au mai uitat un lucru esențial 
împărțitorii de fonduri: promisiunile făcute în campania electorală 
când afirmau sus şi tare că vor trata învăţământul ca pe o prioritate 
națională şi-i vor aloca o cotă de 6% din PIB. 

Aşa cum arăta arhitectura bugetară la dezbaterea proiectului 
în cadrul Executivului, s-a putut constata că educaţia are o alocaţie de 
3,7 % din PIB, mai mică chiar decât cea din anul în curs. În aceste 
condiţii nu este de mirare că dăscălia nu mai este o profesie atractivă, 
că tot mai mulți specialişti din sistemul educaţional se îndreaptă spre 
domenii mai bine plătite, că în majoritatea şcolilor rurale predau 
persoane fără pregătire corespunzătoare pedagogică şi de specialitate, 
că unele localuri de şcoli stau să se prăbuşească iar alte unități mici 


173 


de învăţământ preşcolar şi primar funcționează în încăperi improprii, 
închiriate de la săteni etc. 

Reacţia de nemulțumire a cadrelor didactice este pe deplin 
îndreptățită, iar demisia ministrului Miclea reprezintă un gest de 
demnitate şi de solidarizare cu colegii de breaslă, din dorința de a 
remedia subfinanţarea învățământului, situație care se perpetuează de 
ani şi ani. 

Ieşirea la rampă a primului finanţist al ţării, care anunţă cu 
nonşalanţă că nu poate drege lucrurile "pentru că nu sunt bani" este o 
sfidare la adresa sutelor de mii de educatori, umiliți de lefurile mici, 
de condiţiile inumane în care sunt nevoiți să muncească unii dintre 
ei, nemulțumiți că nu îşi pot procura cărțile şi revistele ce reprezintă 
hrana lor spirituală, înjosiţi că sunt puşi în situaţia de a-şi procura 
obiecte de îmbrăcăminte din magazinele second hand, dezamăgiţi şi 
revoltați că politicienii nu îşi respectă promisiunile. 

Este de neconceput şi dezonorant pentru țara noastră, care 
bate la porţile Uniunii Europene, să oblige o bună parte din elita 
intelectuală a societăţii să iasă în stradă, să-şi strige drepturile, în loc 
să se afle în clase şi amfiteatre, în laboratoare şi biblioteci. 

Târguiala care se petrece în comisiile de specialitate ale 
Parlamentului este mai mult decât penibilă iar speculațiile politice 
care se fac după ce feliile bugetului au fost croite şi împărțite, nu fac 
decât să sporească discordia între cei ce decid configurația bugetară, 
fără nici un folos pentru învăţământ. Deocamdată. 

Paralizarea activității educative prin greva generală pe termen 
nelimitat anunţată de liderii confederaţiilor sindicale, poate avea 
urmări imprevizibile pe termen mediu şi lung. 

Atenţie la educaţie, domnilor guvernanţi!” 


* Publicat în Monitorul de laşi, 16 noiembrie 2005 

ȘCOALA ÎN DERIVĂ 


Explozia de libertăți ce s-a declanşat după decembrie 1989 a 
surprins instituţiile statului şi pe cetățenii României nepregătiți 
pentru o viață fără constrângeri, fără îngrădiri şi fără represalii. În 
absenţa unei legislații adecvate noului context economico-social şi 
politic, mulţi dintre concetățenii noştri au considerat că viața în 
democraţie înseamnă numai drepturi şi libertăţi nelimitate şi nici un 
fel de îndatoriri. Anarhia ce s-a produs în societatea românească 
postdecembristă a provocat criza economică şi morală ale cărei 
urmări nefaste ne apasă şi astăzi, după mai bine de un deceniu şi 
jumătate de la înlăturarea comunismului. 

Nici educaţia nu a rămas în afara haosului general. În şcoli au 
apărut la începutul anului 1990 fel de fel de manifestări având ca 
obiective desființarea uniformelor şi abandonarea disciplinei, 
organizarea unor greve, înlăturarea vechilor conduceri şi 
desconsiderarea oricărei autorități. 

Într-un timp record, respectul şi prestigiul educatorilor s-au 
dus de râpă. Singurele arme de luptă împotriva degringoladei la 
îndemâna cadrelor didactice au rămas catalogul şi nota la purtare, dar 
care s-au dovedit total ineficiente. Adolescenţii şi tinerii teribilişti, 
animați de un fals spirit revoluționar care bântuia ca o molimă, s-au 
dovedit refractari la orice încercare de restabilire a ordinii şi 
disciplinei în şcoală, făcând trimiteri tot mai vehemente la gama de 
libertăţi pe care le conferă democraţia, confundând-o cu anarhia. 

Urmările? Interesul pentru învățătură a scăzut îngrijorător de 
mult. Disciplina, condiţie fundamentală pentru buna funcționare a 
unei instituţii de educaţie, s-a deteriorat dramatic; ținuta vestimentară 
a elevilor a devenit excentrică şi total nepotrivită, sfidând normele 

împodobirii cu un număr cât mai mare de bijuterii, a decorării 
urechilor, sprâncenelor, buzelor, nasului, buricului şi chiar limbii cu 
fel de fel de zorzoane metalice, tatuarea unor părți vizibile şi mai 
puțin vizibile ale corpului etc. s-a răspândit cu o repeziciune 
impresionantă. 

Absentarea de la orele de curs s-a transformat într-o practică 
obişnuită iar pregătirea lecţiilor o raritate. Mulţi adolescenți şi tineri 
merg la şcoală de gura părinţilor şi ca să nu piardă alocația. Nu ca să 
înveţe. Prezenţa unora la şcoală este doar un prilej de a se întâlni cu 
gaşca, de a se distra şi de a pune la cale petrecerile nocturne în baruri, 
discoteci sau localuri de destrăbălare nelimitată. Ştiu oare părinţii ce 
preocupări au copiii lor şi modul cum îşi petrec timpul cât nu sunt 
acasă? Mă tem că nu! 

Cu gândirea matură şi cu experiența dobândită într-o viață de 
dascăl, îmi pun întrebările: Ce fel de tineret creştem? Cui 
încredințăm destinele viitoare ale țării? Minţile luminate ale naţiunii 
ar trebui să tragă un semnal de alarmă care să ajungă la timpanele 
demnitarilor ce gestionează problemele prezente şi de perspectivă ale 
educaţiei pentru a ne clarifica încotro mergem şi unde vrem să 
ajungem în domeniul educaţiei, să nu mai orbecăim în tenebrele 
reformelor nelimpezite şi nefinalizate în cei 16 ani de tranziţie. 

Remarcabilele rezultate obținute de olimpici români la 
concursurile internaționale pentru elevi nu sunt, din păcate, decât 
câteva flori minunate, din specii rare, răsărite într-un câmp de spini. 

Departe de mine intenția de a denigra învățământul românesc 
pe care l-am slujit cu credință şi dăruire 42 de ani. Dar evenimentele 
tot mai multe şi tot mai grave petrecute în şcoli, prezentate în mass- 
media în ultima vreme, ne atrag atenția că adolescenţii şi tinerii pot fi 
victime sau pot provoca fapte extrem de periculoase, dacă nu se iau 
măsuri drastice pentru instaurarea ordinii şi pentru intensificarea 
preocupărilor educative ale şcolii şi familiei. 

De altfel, de la dezinteresul față de învățătură şi disprețul faţă 
de disciplină existente în şcoli, de la agresiunile verbale şi fizice 
asupra dascălilor, de la utilizarea armelor albe şi a altor obiecte 
periculoase în rezolvarea unor conflicte între adolescenți, de la 
pătrunderea drogurilor în unele şcoli frecventate de odraslele 

îmbogăţiților tranziției, drumul până la crime şi alte fărădelegi este 
larg deschis. 

Pe de altă parte, odată cu instalarea democrației de tranziție 
au apărut abateri grave de la prevederile codului deontologic al 
cadrelor didactice: conştiinţa profesională s-a diminuat, au crescut 
preocupările pentru activităţi extradidactice (afaceri, implicări în 
activități politice şi sindicale, lupte pentru accederea în funcții de 
conducere şi administrative etc.), activitățile la catedră şi cele 
educative trecând în plan secund. Toate acestea au urmări negative 
asupra pregătirii elevilor şi a educării lor. 

Noul Regulament şcolar, elaborat recent de Ministerul 
Educaţie şi Cercetării este o încercare pompieristică a demnitarilor de 
a stăvili prăbuşirea totală a educaţiei. Rezistenţa elevilor şi chiar a 
unor părinți față de prevederile vizând ţinuta vestimentară, frecvenţa, 
conduita şcolară şi atitudinea față de învățătură reflectă gravitatea 
situației în care a ajuns şcoala românească. 

Pe parcursul elaborării noului Regulament, ziariştii (care află 
tot) pretind că s-au auzit voci care cereau să se prevadă în acest 
document şcolar normativ dreptul elevilor de a contesta notele 
acordate de profesori. Consider că nici o persoană cu minte lucidă nu 
ar concepe ca actul de evaluare a muncii elevilor, de o mare 
responsabilitate şi cu încărcătură educativă, să fie transformat într-o 
tocmeală ca la tarabă. 

Guvernanţii şi toţi cei ce sunt responsabili de bunul mers al 
învățământului ar trebui să ia în seamă cuvintele lui Jan Amos 
Comenius, spuse acum aproape o jumătate de mileniu în cartea sa de 
căpătâi Didactica magna: „Nu se află alt mijloc mai puternic sub 
soare pentru înlăturarea decadenţei omeneşti decât o bună educaţie a 
tinerimii”. Şi această bună educaţie să se realizeze în şcoli pe care el 
le numea temple ale umanităţii şi, adăugăm noi, de către familie, 
instituţiile culturale, artistice, civice, religioase, organizaţii non- 
guvernamentale, mass-media, adică de către întreaga societate. Să 
edificăm deci o societate educativă care să aibă în centrul 
preocupărilor buna educație a tuturor membrilor ei: copii, tineri, 
adulți. 

NEDUMERIRI 


De câtva timp, presa scrisă şi vorbită abundă în informaţii 
care de care mai originale despre iniţiativa Fiscului de a lua măsuri 
drastice pentru recuperarea uriaşelor sume datorate bugetului de stat 
şi bugetului asigurărilor sociale de către marii şi tradiționalii 
răuplatnici. 

Unele organe de presă au prezentat problema ca pe o situaţie 
nemaiîntâlnită, ca o practică ce s-ar petrece pe altă planetă, deşi ea îşi 
are originea în nepăsarea complicitară a Guvernelor ce s-au perindat 
la conducerea ţării după decembrie 1989. Aşa s-a ajuns la 
acumularea unor datorii de zeci, sute şi chiar mii de miliarde lei de 
către unele companii, societăţi comerciale, firme, cluburi sportive, 
instituţii, agenţii etc. Eşalonate şi reeşalonate, dar neplătite vreodată, 
s-au aplicat scutiri în beneficiul celor care le-au aprobat, cu grave 
consecințe pentru economia naţională. 

În cei aproape 16 ani care s-au scurs din decembrie 1989, 
datornicii şi-au construit vile şi case de vacanţă, sedii luxoase, birouri 
ultradotate, au cumpărat autoturisme de lux la prețuri exorbitante, 
şi-au stabilit lefuri şi prime ce depăşesc cu mult simbria şefului 
statului, au acumulat mari sume în valută pe care le-au depus în bănci 
din străinătate, îşi permit un trai pe picior mare şi dau cu tifla 
gazetarilor care îndrăznesc să dezvăluie câte ceva din nelegiuirile, 
abuzurile şi hoţiile lor. 

Reacţia arogantă şi sfidătoare a irascibilului finanţator al 
clubului de fotbal STEAUA, când a aflat că fiscul i-a pus sub 
sechestru averea, este tipică pentru cei ce consideră că achitarea 
impozitelor, taxelor şi a cotelor cuvenite bugetului asigurărilor 

sociale este benevolă şi că Statul este obligat să-i scutească de datorii 
„că de-aia-i Stat”. 

Nedumerirea mea este: de ce organele specializate ale 
Statului (care nu sunt puţine), şi care sunt plătite regeşte pentru a 
asigura funcţionarea impecabilă a mecanismelor economice şi 
financiare, nu au acționat energic şi salutar în scopul prevenirii 
disfuncțiilor din aceste domenii vitale ale societăţii româneşti. Se 
pare că au existat interese obscure la nivelurile cele mai înalte ale 
conducerii țării care le-au moșit, le-au ocrotit şi le-au perpetuat. 

Şi o altă nedumerire: de ce nu se adoptă o lege viguroasă care 
să sancţioneze necruţător orice fel de sustragere de la achitarea 
obligaţiilor financiare către stat, asemănătoare cu cea privind 
combaterea evaziunii fiscale, lege care ar diminua, cred, apetitul 
pentru neonorarea datoriilor? Cu condiţia ca legea să se şi aplice!" 


* Publicat în Monitorul de laşi, 12 noiembrie 2005 

DORINT. A FIERBINTE 


Informaţiile despre aleşii noştri în cei 16 ani de democraţie 
românească postdecembristă m-au condus la convingerea că cea mai 
sigură şi mai facilă cale de îmbogățire este politica. O demonstrează 
dezvăluirile mass-media, atâtea cât pot fi spicuite din declaraţiile de 
avere ale demnitarilor, declarații a căror veridicitate e greu de 
acceptat şi de controlat în condiţiile în care averile figurează pe nume 
ale rudelor, prietenilor, persoanelor de încredere sau sunt depuse în 
conturi la bănci din străinătate neidentificabile. 

Pentru a ajunge şi eu la sacul cu bani — era să spun la butoiul 
cu miere —, m-am hotărât ca la viitoarele alegeri să candidez pentru 
un fotoliu de parlamentar. Doresc din tot sufletul să ajung acolo 
pentru că de la acea înălțime nu se văd sărăcia şi mizeria în care 
trăieşte o mare parte din populația țării, şi unde corupția şi hoția se 
practică pe scară largă, ocrotite prin legi speciale. Acolo nu se aud 
strigătele disperate ale celor mulţi şi oropsiţi, care nu au cu ce să-şi 
hrănească şi să-şi îmbrace copiii pentru a-i trimite la şcoală, nu-şi pot 
achita sumele astronomice datorate la întreţinere şi nici cu ce să-şi 
plătească nenumăratele taxe şi impozite. Acolo sus nu se aud vaietele 
pensionarilor ale căror venituri de mizerie nu le ajung nici pentru 
pâine şi medicamente şi nici ale celor care nu au unde să muncească 
pentru a-şi asigura supraviețuirea. 

Vreau să mă cocoţ acolo unde mă voi simţi ca în paradis, cu 
imunitate, cu salariu şi alte sporuri, indemnizaţii şi privilegii pe care 
alegătorii e mai bine să nu le afle. Ştiu că voi dispune de un 
autoturism în folosinţă exclusivă, cu şofer şi o cotă generoasă de 
benzină care să-mi ajungă şi pentru rezolvarea afacerilor personale; 

voi avea libertatea să particip la şedinţe doar atunci când mă va presa 
nevoia de odihnă, pentru că indemnizaţia merge oricum; voi 
beneficia de trei vacanțe parlamentare pe an, bine garnisite cu prime 
şi indemnizaţii. 

Am aflat din presa scrisă şi vorbită că pentru obţinerea 
mandatului de parlamentar trebuie să cotizez cu o sumă substanțială 
pentru susținerea campaniei electorale şi pentru sponsorizarea 
partidului, lucru pe care îl voi face mai ales că am primit asigurări că 
se merită. Din surse credibile am mai aflat că dacă, doamne-fereşte, 
nu mai prind un al doilea mandat voi beneficia de o indemnizație de 
şomaj şi de o pensie de 20 — 30 de ori mai mare decât pensia medie 
pe ţară. 

Am aflat că invidioşii, cârcotaşii şi chiar şeful statului au 
obiecții la Statutul parlamentarilor, pentru că le-ar oferi, cică, prea 
multe privilegii. Dar eu cred că tot înalții demnitari vor avea câştig 
de cauză, că doar ei fac legile. 

Trebuie să-mi încep imediat campania electorală, să devin 
cunoscut şi agreat de electorat, mai ales că se zvoneşte tot mai mult 
de introducerea votului un uninominal care, după mine, este un moft, 
măi dragă, vorba unui personaj politic cu contribuția căruia România 
a ajuns în starea jalnică în care se află. 

Ajută-mi, Doamne! 

PACĂLELI 


De mai mulți ani încoace natura ne joacă feste. 1 martie în loc 
să ne ofere mult aşteptatele semne ale începutului de primăvară ne 
tratează cu autentice manifestări ale iernii, care nu se dă dusă: ninsori 
viscolite, temperaturi negative, cer plumburiu şi carosabil 
impracticabil. Se vede treaba că anotimpurile nu se mai sincronizează 
cu calendarul. 

Mărţişorul anului 2006 este o păcăleală pe care bieţii români 
o suportă pentru că nu au încotro. Se pare că Mama Natură a învăţat 
de la noi glumele pe care ni le facem unii altora de 1 aprilie. 

Farsa pe care ne-o face vremea de 1 martie şi nevinovatele 
păcăleli pe care şi le fac oamenii la 1 aprilie nu se compară cu cele pe 
care ni le fac aleşii noştri, nu numai în campaniile electorale, dar şi 
pe parcursul mandatelor. 

Cum altfel poate fi înțeleasă Legea privind statutul 
parlamentarilor prin care ei îşi atribuie privilegii neruşinat de multe 
şi de mari, în condiţiile în care în ţară sunt zeci de mii (poate chiar 
sute de mii) de persoane cu pensii lunare între două şi trei milioane 
de lei, zeci de mii de oameni fără locuri de muncă, mii de copii ai 
străzii trimişi de părinți să cerşească. 

Cineva spunea (şi eu înclin să-i dau crezare) că Legea 
Statutului... este o găselniță a parlamentarilor de a-şi recupera în 
timp record sumele pe care le-au cheltuit pentru obţinerea unui 
fotoliu în forul legislativ şi de a-şi prelungi privilegiile pentru tot 
restul vieții prin pensiile de multe zeci de milioane pe care şi le-au 
stabilit. Prin disprețul pe care aleşii noştri îl manifestă faţă de nevoile 
celor ce le-au încredinţat pâinea şi cuțitul ei s-au transformat din 
slujitori ai poporului în duşmani ai acestuia. Preşedintelui ţării îi 
revine sfânta îndatorire de a-i apăra pe cei ce l-au ales, de a obliga 

instituţiile statului să-i ocrotească pe românii obijduiți împotriva 
hoţiei, corupției, setei nestinse de îmbogățire a celor ce au ajuns în 
fruntea bucatelor. 

Circul mediatic creat de anchetele întreprinse împotriva unor 
rechini ai economiei de tranziţie, tertipurile avocăţeşti practicate de 
magicienii Justiţiei sporesc neîncrederea omului de rând în puterea 
judecătorească, în posibilitatea României de a deveni cu adevărat un 
stat de drept. 

Ce fel de credibilitate poate să mai aibă Parlamentul 
României dacă la preşedinţia uneia dintre camere se află cel ce a 
condus un partid şi un guvern de corupți, sub oblăduirea unui 
preşedinte decorativ, cel ce şi-a oferit spre numărare ouăle iar acum 
împiedică prin toate mijloacele posibile percheziția la două dintre 
multele sale imobile. 

Nici demnitarii aflați la putere nu sunt puri şi inocenți şi nu 
pun mai presus interesele şi nevoile celor ce i-au votat. Să amintim 
doar prima măsură legislativă pe care a luat-o deplin acord de a-şi 
majora salariile, indemnizaţiile, sporurile şi alte avantaje, sfidând 
mizeria în care se zbate o mare parte a populaţiei. 

Cu asemenea conducători, bietul popor român mereu păcălit, 
în loc să ajungă la un trai decent şi demn se afundă tot mai mult în 
sărăcie şi umilință. 

POSTFAȚĂ 


Vâslaş în luntrea vieţii nu este doar o carte de memorialistică, 
cum mi-am închipuit-o, parcurgându-i primele pagini. Este cartea 
bilanţului pe care şi-l face un autor harnic — Vasile Fetescu —, la 
capătul a şapte cărți şi definitivarea celei de a opta. Şapte cărți într-un 
interval relativ scurt de timp nu este deloc puțin la un om de catedră 
şi condei, deprins a fi exigent nu numai cu alţii, dar mai ales cu sine. 
Cine îl cunoaşte pe Vasile Fetescu — iar eu pretind că mă număr 
printre aceştia pentru că am crescut împreună în sălile redacţiilor şi 
ale tipografiilor unde mirosul de plumb nu ne-a făcut rău — îi ştie 
pretenţiile: orice lucru îl face cu temeinicie, gospodăreşte. Domnia sa 
a făcut acest lucru, nu numai stând zile şi nopţi, ani de-a rândul, la 
masa de scris, ci şi întâlnindu-se cu prietenii, cu care s-a sfătuit 
despre cărți şi rânduiala lor, despre problemele vieţii şi uşurarea 
mersului ei, despre bucurii şi înfrângeri, despre perspective, despre 
ceea ce ar trebui să facă bine pentru ca opera sa să ajungă la cititorii 
faţă de care probează un respect nemărginit. Respect exprimat în 
construcția cu grijă a frazelor, în alegerea cuvintelor, selectarea 
ideilor, ca în fața clasei unde îşi are elevii alături, părinții, colegii. 
Operația de lansare a cărților — la câteva din ele fiind nelipsit şi 
subsemnatul -, ca şi întâlnirile cu cititorii, cuvintele exprimate acolo, 
oferta de carte, emisiunile radiofonice, urmărirea ecourilor presei, 
toate au purtat în conținutul lor multă rigoare şi acuratețe. 

Alături de domnia sa încerc şi eu mulțumirea față de unele 
aprecieri ale cititorilor care nu numai că încurajează creația, dar o şi 
direcționează, jalonându-i rosturile. Când un profesor universitar 
precum dr. Adrian Neculau scrie, referindu-se la volumul 
„Preocupări pedagogice” că este cartea „unui dascăl de vocaţie, 
căruia nu i-a fost întotdeauna drumul neted, care a vrut să schimbe 
ceva, simțindu-se responsabil față de profesie”, şi „deşi timpurile 
nu-i erau prielnice, a încercat şi de multe ori a reuşit”, înţelegi că sunt 
cuvinte de recunoaştere a momentelor grele străbătute de autor, dar şi 

a reuşitelor sale ca vâslaş în luntrea vieții, reuşite care vor fi înţelese 
şi apreciate şi mai deplin mult mai târziu, cum astăzi înțelegem tot 
mai adânc şi bine sensul spuselor unor alți înaintaşi ai lui Vasile 
Fetescu, de la şcoala „Vasile Lupu”, cum sunt I. Mitru sau Gh. 
Ghibănescu. 

„n... Într-o dimineață ascultam postul de radio laşi când, 
deodată, aud un vestit trubadur, Valeriu Penişoară, pomenind de 
şezătorile de la sate organizate de Vasile Fetescu, profesorul său de 
pedagogie de la Liceul Pedagogic „Vasile Lupu” din laşi” — scrie 
Mihai Munteanu în ziarul „Viaţa Botoşanilor”, referindu-se la 
volumul „Flori târzii”, bucurându-se de succesele fostului său coleg 
de la Şendriceni, care, deşi legat de municipiul Iaşi prin tot ceea ce 
înseamnă domiciliu pe buletinul de identitate, se dăruieşte satului 
natal despre care vorbeşte atât de frumos în scrierile sale. 

„Cartea lui Vasile Fetescu are multă înţelepciune în cuprinsul 
ei spiritual şi ne oferă folositoare lecții de viață”, scrie Dorin Baciu 
despre „Flori târzii” în periodicul „Viaţa” din Botoşani, el însuşi un 
autor prolific şi cu adâncime în căutările literare. 

Tot în „Viaţa”, referindu-se la un alt volum — „Parfum de 
spini” — Mihai Munteanu elogiază eseul „Cultul muncii” din cartea 
lui Vasile Fetescu, dar se opreşte şi asupra unui al doilea cult invocat 
de autorul cunoscător al valorilor vieţii satului românesc, cultul 
pâinii, - redându-i doar începutul: „Oamenii satului lucrau cu dăruire 
pământul şi-l iubeau, aşa cum îşi iubeau copiii, animalele, locul pe 
care au văzut lumina zilei şi unde au crescut”... 

Despre curajul de a educa, dar şi despre misiunea pe care o 
are educatorul care, „dincolo de graniţele formale ale profesiunii, 
care chiar fără catedră şi catalog... continuă să formeze minți şi 
caractere, cum face prin cărțile sale profesorul Vasile Fetescu, a spus 
şi FI. Tătăruşanu în intervenţia sa cu ocazia lansării volumului 
„Toamnă la Copou” la Şcoala Normală „Vasile Lupu” din Iaşi la 27 
ianuarie 2005, unde a participat şi subsemnatul. 

„Cărțile pe ale căror coperte este înscris ca autor numele 
profesorului Vasile Fetescu, suntem siguri, nasc emoţii nu numai 
celor apropiați de familie, prietenilor, foştilor colegi sau foştilor 
elevi. Ele se constituie într-o colecţie mai rar întâlnită în standurile 

librăriilor: sunt adevărate manuale de conduită, menite să contribuie 
la cultivarea unui comportament demn, la aprecierea acelor valori 
umane a căror valabilitate s-a verificat în timp pe toate meridianele 
lumii”, susținea despre „Toamnă la Copou” Dumitru Ivan în ziarul 
Viaţa Botoşanilor în februarie 2005. 

Referiri cu aprecieri la cartea „Educator adevărat” au făcut 
mulți cititori, printre care şi Mihai Stanciu, participant şi la lansarea 
volumului, atât la Şcoala Normală „Vasile Lupu” din Iaşi, cât şi la 
Paşcani în 2005, în măsură deci să aprecieze că „viaţa autorului se 
confundă, în esență, cu anii dăruiți şcolii”. De aici şi reuşita 
scriitorului în a acoperi „un câmp larg de domenii ale reflecției 
pedagogice, prin care profesorul Vasile Fetescu abordează probleme 
de mare suplețe ale reformei sistemului de învăţământ românesc”... 

„O carte de suflet”, păstrată „pe noptiera de la capătul 
patului”, anunţa Vasile Mindirigiu sensul şi utilitatea cărții „Lumina 
educaţiei”, scrisă de Vasile Fetescu, pe care o recenzează în „Viitorul 
la pătrat” în numărul din septembrie-octombrie 2005. 

Lumina educaţiei este o carte de pedagogie a vieţii, izvorâtă 
din viața familială, şcolară şi socială, şi vizează elucidarea unor 
aspecte din aceste domenii”, susține profesorul Constantin Mârţ, 
singurul dintre dascălii autorului de la Şcoala Normală de la 
Şendriceni care se mai află în viaţă şi care, primind cu autograf 
cărțile lui Vasile Fetescu, spune: „Dacă acest volum ar fi achiziţionat 
şi de bibliotecile publice, cartea s-ar afla la îndemâna părinţilor şi a 
viitorilor părinți, i-ar ajuta să-şi crească mai bine copiii şi să evite 
erorile care pot să apară în educația familială”. 

În postfața volumului, academicianul Alexandru Zub 
sintetizează astfel spusele sale despre autor: „profesorul Vasile 
Fetescu — pedagog eminent şi scriitor”. Cât despre cartea Lumina 
educației, după ce îi subliniază calităţile, academicianul o trece la 
locul de cinste care i se cuvine, socotind-o un „dar pe care profesorul 
Vasile Fetescu a ţinut să ni-l facă” şi o aşează acolo unde îi e locul, în 
rândul rarităților, după care adaugă: „Ele (cărţile lui Vasile Fetescu — 
n.n) ar trebui să nu lipsească din nici o şcoală şi nici unui educator 
dacă e sensibil la nevoia ameliorării permanente a muncii sale”. 

Evaluări, analize, soluţii... scrie despre Lumina educaţiei în 
ziarul „Crai Nou” Suceava Pereu Bejinariu, un absolvent al aceleiaşi 
şcoli de învățători de la Şendriceni, el însuşi autor al multor volume 
de literatură şi de specialitate şi care în calitate de cunoscător, dar şi 
de cetățean, încheie: „Cartea aceasta reprezintă un important 
document şi îndrumar pentru elevii din şcolile de învăţători, pentru 
învăţători şi profesori şi pentru părinți şi bunici”. 

Asemenea păreri despre cărțile lui Vasile Fetescu am ascultat 
multe iar ele sunt cu atât mai importante cu cât exprimă susţinerile 
unor oameni cu experienţă şi autoritate în domeniu. Întrebarea care 
se pune este însă următoarea: cum de nu ajung volumele respective 
nici în bibliotecile publice, nici în cele ale instituţiilor şcolare şi nici 
chiar în bibliotecile personale ale elevilor şi colegilor, profesorul 
confruntându-se, ca majoritatea autorilor, cu lipsa unei inexplicabile 
audienţe. 

Dar, oare Inspectoratul Şcolar Judeţean Iaşi, Casa Corpului 
Didactic a judeţului laşi, cunosc preocupările de după pensionare, 
ştiu ce karate are aurul pe care îl scoate din sufletul şi inima sa fostul 
dascăl, dăruindu-l scolii, părinților, copiilor care aşteaptă atât de mult 
de la şcoala românească, şi dacă, cumva, cunosc, au făcut ceva 
pentru valorificarea calităților lui? Da, cărţile lui Vasile Fetescu sunt 
aurul de care este lipsită şcoala leşeană şi bibliotecile. Şi e păcat. 

Vâslaş în luntrea vieţii nu este nici pe departe o carte strict 
autobiografică.  Parcurgând-o, cititorul descoperă viața unei 
personalități complexe în care se contopesc imagini ale copilului 
crescut într-o familie numeroasă, apăsată de greutăţi şi privațiuni, ale 
adolescentului harnic şi ambițios, stăpânit de dorinţa şi voinţa de a 
deveni învăţător, ale studentului sărac, ale dascălului cu vocaţie 
dedicat profesiei până la contopirea cu ea, ale psihopedagogului 
cercetător şi publicist, ale intelectualului cu chemare pentru arta 
cuvântului scris. 

Cititorul atent şi avizat va descoperi în volumul de față o 
viață, un destin, o lume, o epocă prezentate într-o exprimare 
frumoasă, curată şi elevată. 


Ion N. Oprea 

